
„DA“ 


(Expunere de motive 
privitoare la ceea ce ținem 
să afirmăm) 


1) Folosim noțiunea de gust în accepția ei meta- 
forică, prin care definim facultatea de a discerne spontan 
între ceea ce este frumos sau urit, plăcut sau neplăcut, 
interesant sau plicticos în artă şi realitate. Deci, acordind 
atenţia principală esteticului, vom depăşi totuşi sfera 
acestuia pentru a face un tur de orizont în vasta lume 
a preocupărilor umane. 

2) Facem o distincţie netă între „bunul gust“ ca 
expresie superioară a capacităţii de a selecta şi ierarhiza 
lucrurile după măsura lor şi „gustul comun“, înţeles sim- 
plist ca medie statistică sau părere o omului necultivat. 
Trăsăturile principale ale bunului gust sînt după noi 
simţul măsurii şi respectului faţă de alte opinii, spiritul 
de discernămînt şi generozitatea, relativa stabilitate uni- 
tă cu dinamismul. Gustul presupune alegerea preferen- 
țială a unor opere, obiecte, atitudini şi negarea într-un 
sens a celorlalte, dar superioritatea lui se manifestă 
tocmai în capacitatea de comprehensiune care-i conferă 
maleabilitate şi deschidere spirituală, ferindu-l de ex- 
clusivism. Cît priveşte prostul gust, caracteristica lui 

principală o reprezintă inadecvarea la obiect, reacţia 
lipsită de simţul estetic al măsurii. 

3) Sîntem de părere că gusturile sînt caracteristice 
întotdeauna nu numai pentru o persoană sau alta, ci şi 
pentru grupul, clasa socială sau un anumit mediu. De 
aceea, dacă nu vom impune nimănui preferinţe străine 
de structura sa sufletească, nimic nu ne va împiedica să 
discutăm deschis despre gusturi. 

4) Considerăm reacţia de gust ca o parte compo- 
nentă a laturii psihologice a conștiinței, întemeiată pe 
temeiuri afective şi doar indirect intelective ; fapt care 
nu ne scuteşte de a depăşi simpla reacţie de gust prin 
căutarea motivării ei raţionale, a ideilor şi concepțiilor 
care o călăuzesc. Astfel, gusturile — oricît de variate ar 
fi — se înscriu în perimetrul unui ideal sau altul şi nu 
pot fi judecate decît din această perspectivă. 

5) Enunţarea unei judecăţi de gust sau a alteia 
presupune întotdeauna o apreciere care, în mod explicit 
sau implicit, vizează o valoare (adevărată sau falsă). De 
aceea, judecăţile de gust, emise de pe diferite pozitii, 
trebuie cîntărite prin prisma criteriilor noastre de selecție 
şi, dacă nu putem oferi un standard al gustului, vom avea 
însă în vedere întotdeauna specificul esteticului în ca- 
drul de ansamblu al sistemului de valori, 

„NU“ 


(Avertisment 
privitor la ceea ce 
negăm) 


1) Vorbind despre gusturile epocii noastre NU am 
putea oferi un itinerar exact şi complet sau planete de 
papagal cuprinzînd, „trecutul, prezentul şi viitorul“. 
Epoca este mult prea complexă, gusturile mult prea va- 
riate, iar căile pe care acestea vor merge prea sinuoase, 
încît să fie posibile asemenea ambiţii. Esenţială este 
perspectiva din care aceste gusturi sînt interpretate de 
membrii societății noastre. 

2) NU putem da rețete şi nu putem emite decre- 
te. Asta Nu înseamnă că vom accepta acele gusturi 
care contravin aspirațiilor şi idealurilor noastre de viață. 
Sîntem de părere însă că fiecare personalitate are un 
sistem propriu de selecție în lumina unor înclinații şi 
preferințe, care în mod firesc NU pot fi aduse la un 
numitor comun. 

3) Vorbind despre poezie sau fotbal, muzică 
uşoară sau modă, automobile sau pictură NU putem 
face nici o ierarhie între ele. Omul are necesități mate- 
riale şi spirituale diverse, care pot fi satisfăcute pe căi 
nenumărate — fiecare de neînlocuit — în aşa fel încît 
nu vom putea compara „importanța“ unei sonate cu un 

model de rochie, tot aşa cum în şcoala elementară nu 
aveam. voie să adunăm mere cu pere! 

4) Părerile unor personalităţi marcante, de la 
matematician la poet şi de la regizor la fotbalist sau 
artist plastic, deşi constituie puncte de reper dintre cele 
mai necesare, NU oferă nimănui o minte de împrumut. 
Părerile cele mai prestigioase, definițiile  dicţionarelor 
sau rezultatele unor sondaje statistice nu scutesc pe ni- 
meni de a avea cap propriu. 

5) Sîntem siguri că, într-un domeniu atit de vast, 
NU pot fi satisfăcute întotdeauna toate curiozităţile, vâr- 
stele şi ambele sexe. Rugăm insistent pe cei nemulţumiţi 
de rîndurile de mai sus să caute singuri. Noi am fi fe- 
riciţi să le servim măcar cîteva puncte de reper. 

SPIRITUL CRITIC 


Obişnuim să spunem despre cele ce ne înconjoară 
că sînt frumoase sau urâte, comice sau tragice, sublime 
sau groaznice, socotim că un gest este plin de graţie, că 
o rochie are farmec, sau că o întîmplare este amuzantă, 
într-un cuvînt ne pronunțăm critic asupra lor. Aparţin 
aceste însuşiri lucrurilor sau operelor respective, sau 
sînt doar propria noastră imagine despre ele? Avem 
noi posibilitatea să dăm un verdict exact sau el va rămîne 
prizonierul subiectivităţii, al locului şi timpului în care a 
fost rostit ? Nu este oare preferabilă prudenţa, care se 
manifestă prin tăcere, scepticismul, care pare ferit de 
pericolul autoiluzionării, sau indiferența estetică, pe care 
o generează blazarea sau rutina ? Şi apoi, fiind vorba de 
un domeniu atît de delicat şi de schimbător, n-ar fi mai 
bine să ne mărginim la constatări şi să nu ne aventurăm 
în aprecieri ? 

Întrebări de acest fel au stat în centrul dezbate- 
rilor vreme de secole, iar răspunsurile care li s-au dat au 
fost dintre cele mai diverse, Direct sau indirect, recu- 
noscînd sau nu, toţi protagoniștii acestor dezbateri au 


făcut dovada prin propria lor atitudine că neutralitatea 

totală este imposibilă, că optiunea este pînă la urmă ine- 
vitabilă, că, indiferent de criterii, o selecţie ierarhizatoare 
are loc în lumea valorilor. Prin urmare, chiar dacă la ni- 
vele diferite, o atitudine axiologică (de preţuire) este 
prezentă, o reacție pozitivă sau negativă are loc și în 
felul acesta omul se manifestă — singur între toate vie- 
țuitoarele — prin spirit critic. 

Lăsîndu-i la o parte pe criticii de profesie (într-o 
sensibilă şi uneori chiar îngrijorătoare înmulţire), fiecare 
dintre noi sîntem puşi în mod curent, în faţa vieţii sau 
a artei, să luăm o atitudine critică, să ne formulăm im- 
presiile, să căutăm criteriile unei judecăţi de valoare sau 
să ţinem seama de gustul public. Este în aceasta o reacţie 
umană fundamentală şi totodată elementară, întrucît pa- 
sivitatea totală, tăcerea simţurilor, somnul pasiunilor şi 
lipsa de decizie a raţiunii sînt rareori întâlnite, iar atunci 
numai ca o temporară eclipsă a conștiinței. 

Făcînd această constatare putem să ne culcăm pe 
o ureche, convinşi că spiritul critic vine de la sine, că 
instrumentele sale pot fi mînuite de oricine sau că în- 
suşirile sale se deprind tot aşa de automat precum res- 
piraţia ? Evident că nu. Fără a dori să devenim cu toţii 
critici literari sau de artă, specialişti ai gustului într-un 
domeniu anumit al vieţii cotidiene, nu este lipsită de 
interes trecerea în revistă a însuşirilor obligatorii ale 
spiritului critic, Nu pentru că acesta ar putea fi învăţat 
printr-o expunere, dar pentru că asemenea confruntare 
este utilă întotdeauna, 

O primă însuşire a spiritului critic o reprezintă 
fără îndoială obiectivitatea, capacitatea de a judeca, fără 
părtinire, pe cât e posibil, în mod adecvat şi folosind cri- 
terii care se încadrează în coordonatele lor generale în- 
tr-un sistem de valori verificate de practica social-isto- 

rică contemporană. Judecata de gust, judecata de valoare 
nu vor putea face deci abstracţie de esenţa și structura 
reală a obiectului estetic căruia îi sînt aplicate, tot aşa 
cum nu vor putea ocoli preferinţele şi temperamentul 
fiecărei personalităţi ca şi idealurile generale ale socie- 
tăţii noastre. 

Iluzia că am putea depăşi condiţia noastră umană 
— individuală şi socială — este desigur utopică. „Ce 
n-am da pentru a vedea, măcar un minut, cerul şi pă- 
mîntul cu ochiul din fațete ale unei muşte sau pentru a 
înţelege natura cu creierul elementar şi simplu al unui 
urangutan P“ — se plînge Anatole France. „Dar aceasta 
ne este din păcate interzis“ — răspundea tot el încercînd 
totuşi să fundamenteze dreptul la critica pur subiectivă. 
Dar un asemenea drept este iluzoriu chiar dacă am realiza 
fantezista dorinţă a marelui scriitor, întrucît lucrurile 
tot ar continua să reprezinte un sistem, între ele tot ar 
exista raporturi şi ierarhii reale, solicitînd aprecieri dife- 
rite, în funcţie de obiect. 

Desigur, vorbind de obiectivitate, nu ne gîndim 
la o atitudine rece şi lipsită de participare şi nici nu 
negăm obligativitatea celui care judecă de a-şi alege un 
anumit sistem de referință. În cazul esteticului, mai mult 
ca oricînd, o asemenea atitudine este nepotrivită şi in- 
capabilă să surprindă frumuseţea unei poezii, tragismul 
unei situaţii de viaţă sau. al unei drame, valenţele comice 
ale realităţii sau artei. Pentru toate acestea trebuie sim- 
patie sau antipatie, trăire şi vibraţie personală, încerca- 
rea de a pătrunde în intimitatea lucrurilor, fără însă ca 
prin aceasta să cedăm impulsurilor subiectiviste. 

Dacă vom păstra întotdeauna un anumit autocon- 


trol critic asupra propriilor noastre reacţii nu putem să 
nu-i dăm dreptate lui Baudelaire : „Eu cred sincer că 

cea mai bună critică este cea care este amuzantă şi poe- 
tică ; nu cea care este rece şi algebrică, care sub pretextul 
de a explica totul nu are nici ură, nici dragoste şi se 
despoaie singură de orice fel de temperament“. 

O altă însuşire a spiritului critic o va reprezenta 
permanenta vigilenţă spirituală, încercarea de a trece 
dincolo de aparenţa imediată, de a surprinde subtextele” 
sau înțelesurile ascunse, de a ajunge, cum se spune, pe 
planul secund. Pentru aceasta gustul sau judecata noas- 
tră nu se pot mulțumi să laude sau să blameze, ele trebuie 
să năzuiască să înţeleagă, iar pentru a înţelege trebuie 


g 


să cunoşti limbajul artistic specific fiecărui domeniu şi să__ 


fii liber faţă de prejudecățile proprii sau cele ale modei. 

Fără îndoială, gustul public însumează o bogată 
experienţă umană şi el s-a constituit printr-o confruntare 
a nenumărate preferinţe subiective, ceea ce-i conferă o 
anumită autoritate. A ceda însă în mod conformist pre- 
siunii modei, fără a înţelege critic temeiurile unei anumite 
atitudini, este eo dovadă de comoditate şi lipsă de perso- 
nalitate. Consimţind, deci, să ne supunem fascinaţiei pe 
care o exercită frumosul, trebuie să ne conservăm o 
anumită detaşare care să facă posibilă viziunea de an- 
samblu, descoperirea  semnificaţiilor latente, depăşirea, 
primei impresii. 

Se erede cîteodată că esteticul în genere şi mai 


ales arta n-ar îngădui imixtiunea raţiunii, valenţele lor. _ 
fiind surprinse exclusiv de senzaţii sau afect, dar tocmai ) 


o asemenea părere lasă nedescoperite sensurile mai pro- 
funde, sau face să se piardă bogăţia celor surprinse ime- 
diat. „Nu putem admite nicidecum că cine judecă în 
artă o resfrînge mai palid şi se bucură de ea mai puțin 
— spunea Tudor Vianu. Socotim mai degrabă că pulbe- 
rea impresiilor se fixează numai prin cimentul gîndirii.“ 

Spiritul critic se caracterizează apoi prin mobili- 
tate, prin putinţa de a varia perspectiva de analiză şi de 
a se conforma exigenţelor mereu reînnoite ale vieţii, 
Nu este vorba de adaptarea oportunistă la părerile mo- 
mentului, nici de relativismul fără margini al preferinţeloreay 
individuale, dar trebuie să acceptăm că nu există canoane 
fixe şi imuabile, că este posibil ca acelaşi obiect sau 
operă să fie apreciată diferit atît de personalităţi deo- 
sebite cît şi o dată cu scurgerea timpului. i 

Operele de artă fiind unicate nici nu permit în- 
grămădirea şi judecarea lor mecanică după criterii ge- 
nerale, neparticularizate pentru fiecare caz. Admiţind şi 
solicitînd o asemenea particularizare nu se neagă exis- 
tenţa unor curente sau orientări ale artei ce posedă tră- 
sături comune într-o anumită epocă sau ţară, numai că 
singure aceste trăsături generale nu vor fi suficiente, fără 
mutaţia de perspectivă pe care o solicită cînd vrem să ne 
adecvăm operei individuale. 

Mobilitatea nu exclude şi o anumită stabilitate, 
scurgerea clipelor, ceasurilor, zilelor şi anilor decantînd 
valorile, o dată cu patina vremii ieşind la iveală elemen- 
tele general-umane, eternitatea pe care o înglobează fie- 
care operă autentică. E adevărat, cum spunea Boileau 
aproape acum 300 de ani, că vechimea unui scriitor nu 
este o dovadă sigură a meritelor sale. În schimb, adăuga 
el, „admiraţia veche şi constantă de care se bucură în- 
totdeauna unele lucrări este o probă sigură şi infaili- 
bilă că ele trebuiesc admirate“. 

În sfîrşit, spiritul critic autentic are, oricît ar 
părea de paradoxal, un rol constructiv. Afirmația ar pu- 
tea să surprindă pentru că adesea critica este înţeleasă 
numai ca negare, distrugere, iar momentele sale afirma- 
tive, de consolidare şi răspîndire a valorilor nu sînt ob- 

servate. De asemenea, pentru alţii, critica ar fi opusă 
creaţiei, atît în sensul că ea supune judecății ceea ce au 
produs alţii, deci nu construieşte nimic ea însăși, cât şi 
că, reluînd sensurile propuse de opere, nu face decit să 
le comenteze, deci nu este originală. Cît îi priveşte pe 
criticii de profesie, circulă chiar răutăcioasa părere că 
ei s-ar recruta dintre artiştii rataţi, care au descoperit 
un admirabil mijloc de a se răzbuna pentru toate jigni- 
rile îndurate şi nereuşitele propriilor lor încercări. 

În ciuda acestor opinii, o analiză atentă va observa 
că prin însuşi rolul de a despărţi valorile de non-valori, 
de a ierarhiza lucrurile după preţul lor, de a face ex- 
plicite toate sensurile unei opere şi de a releva pe cele 
pe care o nouă perspectivă le-ar face posibile, spiritul 
critic este profund creator. Să nu uităm apoi că longevi- 
tatea, răspîndirea în public a valorilor se realizează prin 
intermediul criticii, că suma judecăților de valoare se 
aşează la temelia unei opere, ajutînd nu numai la conso- 
lidarea, dar şi la înălţarea ei. 

După cum spunea Mihai Ralea : „Criticul e un 
creator de puncte de vedere noi în raport cu o operă. 
El o face iubită şi din alte motive, înţeleasă şi prin alte 
prisme îi aduce noi aderenţi, formează un nou prozeli- 
tism, pentru că trezeşte noi interese, atrage cititori şi 
oameni pe care vechile aspecte nu-i interesau. Adăugînd 
o nouă aripă edificiului, el îl face să trăiască încă. Şi, 
descoperind panorame neobişnuite, generalizează creaţia 
artistică, Astfel, orice interpretare critică, oricît de fan- 
tezistă, nu strică cărţilor şi tablourilor. Criticii conving 
"pe oameni că tabloul sau cartea cutare conţine şi ceea ce 


caută ei. Îi mai adaugă încă o înfăţişare, poate cîteva 
decenii de viaţă mai mult,“ 

După cum se va vedea, în cele ce urmează, spi- 
ritul critic este o componentă dintre cele mai importante 
ale vieţii sufleteşti evoluate, pentru că presupune inter- 
venţia activă, poziţia fermă, dar nuanţată, potrivnică 
somnolenței resemnate sau lipsei de discernământ. Fiind 
condiţia de bază a oricărei judecăţi de valoare sau apre- 
cieri de gust, el constituie în acelaşi timp o formă spe- 
cifică de creaţie, a cărei însemnătate socială în orîn- 
duirea noastră a crescut extrem de mult. 

Afirmațiile şi negaţiile în materie de gust sînt 
toate opera acestui spirit critic şi în perspectiva lui des- 
chidem întreaga discuţie. 


Scanned with CamScanner 


1BUUe9SLUeY WuM pauueos 


ESTE POSIBILĂ DISCUȚIA ? 


Vechiul dicton latin : „De gustibus non disputan- 
dum“ a fost el însuşi prilej de înfocate dispute între 
adepții şi adversarii săi, sugerînd parcă faptul că formu- 
lele de orice fel sînt de natură să simplifice totuşi un 
fenomen atît de complex cum sînt reacţiile umane. În 
realitate, la apariţia sa, adagiul de mai sus avea o accep- 


ţie mult mai restrînsă, referindu-se la gust într-un înţeles. 


extrem de îngust (ca atitudine determinată de organul de 
simţ respectiv) şi se însoțea de precizarea că alături de 
preferinţele culinare, nu pot fi puse în discuţie nici cele 
referitoare la o culoare sau alta a îmbrăcăminţii. 
Semnificaţia pe care această expresie a căpătat-o 
mai tîrziu este, desigur, mult mai complexă şi ea a ajuns 
unul dintre indicatorii libertăţii spirituale a individului, 
căruia nu i se pot impune gusturi sau preferinţe, pentru 
simplul motiv că acestea se formează în strînsă legă- 
tură cu structura intimă a fiecărei personalități umane. 
O asemenea accepţie este întru totul justificată întrucât, 
într-adevăr, nu există şi nu vor exista niciodată decre- 
te-legi care să poată obliga la o anumită reacție de gust, 
iar în măsura în care canoanele au existat — atât în artă 

cît şi în viaţa cotidiană — practica a arătat că tocmai 
depăşirea lor era marca unei atitudini fireşti şi a unor 
valori autentice. 

Diversitatea actuală a gusturilor, departe de a fi 
o calamitate pentru cei ce urmează s-o satisfacă sau 
un prilej de melancolice regrete pentru vremurile cînd, 
ca în vremea clasicismului, de pildă, anumite canoane 
rigide ale creaţiei încercau să alinieze pe baza unor re- 
guli fixe pînă şi reacţiile de plăcere sau neplăcere ale 
celor ce receptau arta, este, dimpotrivă, un fenomen fi- 
resc, de o valabilitate de netăgăduit. 

Rolul cel mai revoluţionar în impunerea indivi- 
dualității gustului l-a jucat de fapt romantismul care, în 
artă, ca şi în viaţa cotidiană, a reabilitat libertatea per- 
soanei de a alege şi de a reacţiona în conformitate cu 
propria ei fire, arătîndu-se rebelă faţă de orice încer- 
cări de îngrădire a acesteia. Bunul simţ popular — care. 
exprimase, de altfel, mai înainte această concepție prin 
cunoscutul proverb „Nu-i frumos ce-i frumos, ci-i fru- 
mos ce-mi place mie“ — nu trebuie înţeles însă (cum 
fac unii) ca o justificare a relativismului absolut al gus- 
tului, ci, mai degrabă, ca o precizare a caracterului său 
individual, determinat de modalitatea proprie de apre- 
ciere a celor înconjurătoare. 

Poate fi trasă de aici concluzia că, în fapt 
„despre gusturi nu se discută“ ? Structura psihică atît 
de diferențiată a oamenilor face într-adevăr imposibilă 
discuția sau, în orice caz, de nedorit pentru că prezintă 
riscul de a o mutila prin punerea ei pe acelaşi calapod ? 
După părerea noastră nu, şi oricît de riscantă ar fi în- 


fruntarea cu o concepție care a dobîndit forţa prejudecă- 
ţilor, vom încerca să dovedim că libertatea de a alege în 

domeniul gustului nu numai că nu este limitată, prin li- 
bertatea de a le discuta, ci dimpotrivă. 

Vom începe cu constatarea, la îndemîna oricui, 
că în domeniile cele mai diferite, fiind vorba de muzică 
uşoară, de film sau de modă, de sport sau de conduită 
în societate, tocmai despre gusturi se discută, înfruntân- 
du-se, uneori cu o aprindere cu totul ieșită din comun, 
cele mai diverse preferințe, păreri, concepţii. Cînd, dacă 
nu cu acest prilej, se pot manifesta cu mai multă preg- 
nanță şi libertate gusturile individuale ; unde, dacă nu 
în discuţie, se pot delimita individualităţile una de alta 
prin afirmarea modului propriu de a reacţiona faţă de 
valorile vieţii şi culturii ? Am spune că din acest punct 
de vedere se face încă mult prea puţin, stimulîndu-se 
încă în mod insuficient discuţia, exprimarea opiniilor 
celor mai diverse, a gusturilor şi preferințelor. 

Respectul justificat față de valorile clasice ale 
artei şi culturii duce uneori la fetişizarea lor şi întîlnim 
astfel interdicţia de a le discuta, de a exprima opinii 
proprii faţă de ele. În realitate, atunci cînd valorile con- 
sacrate de vreme sînt impuse fără explicaţii sau lipsite 
de raportarea la o atitudine contemporană, pericolul de 
a le vedea clătinîndu-se este mult mai mare. O discuţie 
despre gusturi are în acest sens un rol formativ dintre 
cele mai importante, tocmai pentru că obligă la depă- 
şirea spontaneităţii primelor reacţii şi la căutarea moti- 
vaţiei lor raţionale. În acest fel respectul faţă de valori 
se va întemeia pe convingerile căpătate în discuţie, prin 
confruntarea liberă a părerilor, Că nu se va ajunge întot- 
deauna la un acord unanim, că preferinţele vor continua 
să fie diverse nu este nici o nenorocire. Se va obţine însă 
o relativă stabilitate a acestora în sensul că ele au fost 
supuse unei prime verificări, 

Cerinţa unei motivații raţionale, născute în urma 
discuţiei, ni se pare esenţială şi în vasta acţiune de edu- 
caţie estetică, în vederea orientării gusturilor pe linia 
unui ideal estetic unitar, este absolut necesară adeziunea 
spirituală deliberată a celor în cauză. 

Judecăţile de valoare trebuie motivate, gusturile 
pot fi orientate prin apelul la argumente, şi verificate în 
focul discuţiei, ceea ce va spori extrem de mult autori- 
tatea lor. Fără îndoială discuţia nu se poate duce în ace- 
laşi fel atunci cînd este vorba de o carte sau de un 
şlagăr, un tablou sau frumuseţile naturii, dar cu tot 
modul extrem de diferențiat în care se pun în asemenea 
cazuri lucrurile, încercarea de explicitare a reacției de 


„plăcere sau neplăcere contribuie la amplificarea ei. Se 


spune despre unele domenii, cum ar fi de pildă, poezia, 
că acestea ar fi refractare discuţiei. Numeroase cazuri 
au dovedit contrariul, arătând cît de fertilă este uneori 
stimularea opiniei estetice, trezirea ei la viaţă, deşi nu 
este suficient să ceri oamenilor să-şi exprime opiniile, 
lăsîndu-i să creadă că nimic nu este mai uşor decât 
„să-ţi dai cu părerea“. 

Într-adevăr lucrurile par uneori extrem de simple 
şi nu puţini sînt aceia care se grăbesc să-şi exprime 
opinia în legătură cu poezia, pictura sau muzica mo- 
demnă, fără a fi cîtuşi de puţin preocupaţi de competenţa 
cu care o fac. Nu negăm nimănui dreptul de a-şi exprima 
opinia, mai mult chiar, credem că şi prezentarea păre- 
rilor acelora care nu au încă un gust format este utilă 
tocmai pentru modelarea lui, dar o condiţie ni se pare 
indispensabilă : străduinţa de a fi în cunoştinţă de cauză, 
dorinţa de a înţelege, Bunul simţ popular îndeamnă în 
acest sens la evitarea extremelor şi, chiar în lipsa stăpî- 
nirii depline a limbajului artistic specific domeniului 

respectiv, animă discuţia în spiritul dorinţei de adecvare 
la obiect, nu de judecare a lui dinafară. 

s Formarea unui spirit de discernământ critic în ma- 
terie de gust presupune deci nu numai îndrăzneală în 
afirmarea opiniilor, ci şi o anumită cultură care să le 
susțină. Discuţia este poate uneori prilejul cel mai potri- 
vit chiar şi pentru dobîndirea unora dintre aceste Cunoş- 
tinţe, evident în măsura în care participanţii la ea vor 
porni de la premisa că nu ştiu totul despre orice, că nu 
sînt infailibili şi că asemenea confruntări reprezintă şi 
un prilej de autoeducaţie dintre cele mai eficiente. În- 
trebarea pusă în titlu poate căpăta deci, după părerea 
noastră, un răspuns afirmativ. Cu aceasta însă, discuţia 
abia începe... 

SPONTANEITATEA PLĂCERII 


Viaţa omului este bogată în evenimente, atitudini, 
acţiuni care exprimă reacţia lui de plăcere sau neplăcere 
faţă de obiectele lumii înconjurătoare, produsele culturii 
sau relaţiile cu semenii. Dacă într-un sens larg, gustul 
permite discernerea spontană între frumos sau urît, in- 
teresant sau plicticos, plăcut sau neplăcut este poate 
cazul să ne întrebăm care este specificul acestei com- 
ponente a spiritualităţii umane. 

Plăcerile sînt diverse, de la cele culinare la cele 
resimţite în faţa artei, ca şi de la satisfacţiile în faţa 
spectacolului sportiv, la mulţumirea pe care o resimţi în 
urma unei fapte bune săvirşite. La toate aceste domenii 
se aplică gustul ? Într-o perspectivă multilaterală credem 
că da, evident cu condiţia de a diferenţia calitativ do- 
meniile la care ne referim. Fără a nega că gusturile pen- 
tru anumite mîncări sau parfumuri, ca şi preferințele pen- 
tru o anumită calitate a stofei (catifelată, poroasă, grea, 
ușoară) din care urmează să ne facem costumul sînt din- 
tre cele mai importante, esențiale rămîn plăcerile legate 


de simțurile superioare, adică de văz şi auz, urmărind cu 
precădere componenta lor estetică, 

Între nenumăratele încercări de definire a plăcerii 
estetice un loc principal l-au ocupat ideile de libertate 
şi spontaneitate, Considerată ca o atitudine cvasireflexă, 
reacţia de gust în faţa plăcerii estetice a fost caracteri- 
zată din totdeauna prin aceste trăsături şi nu întîmplător 
a apărut şi prejudecata caracterului înnăscut al gustului. 
Într-adevăr, rapiditatea reacției, uneori capacitatea de-a 
dreptul surprinzătoare de a alege şi ierarhiza — aparent 
fără o bază prealabilă — unită cu modul diferențiat în 
care oamenii posedă aceste calități — erau motive care 
să justifice o asemenea părere. 

În realitate, însă, dincolo de însuşirile moştenite 
ereditar, rolul hotărîtor în formarea gustului îl are tra- 
diția, ambianța, gradul de cultură, măsura în care Cunoş- 
tințele se transformă în convingeri şi deprinderi intime. 
Spontaneitatea este astfel ea însăşi în mare parte „do- 
bîndită“, câştigată în decursul unui îndelungat şi complex 
proces, în care influenţele nedirijate ale mediului, încli- 
naţiile personale şi activitatea educativă orientată îşi 
spun, fiecare în felul lor, cuvintul, Înțelegerea adecvată 
a spontaneităţii plăcerii ni se pare una dintre condiţiile 
cele mai importante ale unei educaţii estetice eficiente 
şi în acest scop considerăm utilă semnalarea cîtorva 
pericole. 

În primul rînd se întâlneşte, uneori, faţă de artă, 
ca și faţă de manifestările culturale de diferite genuri, 
o atitudine stihinică, anarhică, lipsită de orice principii, 
în numele unei așa-zise atitudini spontane, nestingherite 
de barierele pe care le-ar înălța raţiunea. Pornind de la 
0 asemenea concepţie unii îşi aleg cu totul la întîmplare 
filmele, cărţile, ocupațiile, modul de a-şi petrece timpul 
liber și, chiar, câteodată, ridică osanale lipsei de criterii 


25 


Scanned with CamScanner 


care îi călăuzeşte, introducînd astfel, cu drept de cetăţe- 
nie în propria lor viaţă, activităţi dăunătoare sau în 
orice caz minore, fără o finalitate spirituală precisă, 
Trebuie să spunem că în această privință carac- 
terul oarecum întîmplător al selecţiei, lipsa unor acti- 
vităţi cu o anumită continuitate, instabilitatea modului 
de folosire a timpului liber se datoresc unei înţelegeri 
greşite a spontancităţii, improvizaţiei, lipsei unui orizont 
ideologico-estetic. Este adevărat, supraorganizarea şi 
lipsa lor de spontaneitate ar ucide emoția estetică ; ori ca- 
litatea principală a unei activităţi de orientare estetică 
constă tocmai în capacitatea de a introduce elemente 
de surpriză, rod al unei fantezii artistice autentice, dar 
din păcate uneori tocmai acestea strălucesc prin lipsă. 
Există în general părerea — nu lipsită de temei 
— după care lectura unei cărţi de aventuri, vizionarea 
unui film poliţist sau a unui spectacol de estradă per- 
mite manifestarea acestei spontaneităţi a preferințelor şi, 
datorită rolului lor „deconectant“, ele sînt absolut nece- 
sare omului modern, prins într-o activitate atît de tu- 
multuoasă și trepidantă. Dacă este aşa, atunci de ce n-am 
putea să cerem în acest scop cele mai valoroase cărţi de 
aventuri, filme polițiste şi spectacole de estradă, şi de 
ce ne mulţumim — sau sîntem siliţi s-o facem — cu 
surogate ? O plăcere autentică riu se limitează la sim- 
pla desfătare senzorială, lipsită de valenţe afective şi 
intelective de calitate, după cum un gust evoluat nu se 
mulțumește cu preluarea lipsită de discernămînt a ceea 
ce i se oferă, 
` Spontaneitatea, presupunînd un grad ridicat de 
libertate a variației gusturilor în perimetrul unui ideal, 

implică integrarea — personală, specifică — într-un an- 
samblu şi ca atare, în ultimă instanţă, ea se supune unei 
condiţionări din partea acestuia. În acest sens, de pildă, 
provoacă o plăcere justificată acele atitudini umane care, 
fiind personale, aducînd nota specifică fiecărei indivi- 
dualităţi, se încadrează totuşi în regulile de politeţe 
constituite prin tradiţie şi fixate prin forța opiniei pu- 
blice. 

Nu înseamnă oare aceasta călcarea spontaneităţii ? 
se vor întreba unii. Adevărul este că respectarea reguli- 
lor de politeţe nu va contrazice spontaneitatea, atunci 
cînd ele sînt însuşite şi au devenit convingeri şi deprin- 
deri intime, astfel încît comportarea umană să fie firească 
şi liberă, nu încadrată procustian şi artificial în norme 
fixe. Numai într-un asemenea caz atitudinea politicoasă 
este cu adevărat elegantă şi produce plăcere, ca orice 
manifestare nestingherită a personalităţii. Fără îndoială 
pot exista momente cînd „codul de purtare“ să apară ca 
o obligaţie exterioară şi, ca atare, primele impulsuri să 
fie îndreptate către nerespectarea lor. Neconformismul, 
încălcarea teribilistă a cerinţelor elementare ale relații- 
lor dintre oameni sînt însă doar pseudo-manifestări ale 
libertăţii şi spontaneităţii, în fapt ele presupun tirania 
unor canoane mult mai primejdioase şi dăunătoare pen- 
tru formarea viitoarelor personalităţi şi de aceea ele tre- 
buie tratate cu tact, dar şi cu fermitate. 

Vorbind despre spontaneitate ca o componentă 
a oricărei plăceri, trebuie să precizăm că ea nu exclude, 
așa cum cred unii, motivaţia, existenţa unei explicaţii 
implicite a părerilor, gusturilor, preferințelor. Spontanei- 
tatea presupune comprehensiune, chiar dacă nu în pro- 

funzime, iar condiţia ca aceasta să se poată realiza este 
adecvarea la obiect, capacitatea de a reacţiona corespun- 
zător. Raportul este complex, el cere pătrunderea rapidă 
către esenţa operei ca şi surprinderea măcar în liniile 
generale a structurii ei drept condiţie a unei atitudini es- 
tetice autentice. Evident primele impresii urmează să 
fie corectate de apropierea de intimitatea operei, iar 
spontaneitatea va fi reglată de atitudinea estetică lucidă, 
dobîndită prin  detaşarea pe care o dă timpul 
şi cunoaşterea. 

Se întîmplă adesea ca în faţa unei expoziţii de 
pictură modernă, a unei muzici mai dificile, unii privi- 
tori sau ascultători să protesteze extrem de zgomotos în 
numele spontaneităţii şi libertăţii de a-şi exprima păre- 
rea, chiar dacă pentru susţinerea ei nu pot oferi nici o 
explicaţie. În asemenea cazuri însă soluţia o reprezintă 
nu simpla negare fără argumente, ci străduinţa ca, prin 
însuşirea limbajului artei respective, criticile să poată 
fi făcute în cunoştinţă de cauză. Cît îi priveşte pe crea- 
tori, receptivitatea la observaţii, încercarea de a înţelege 
cauzele insatisfacţiei produse de opera lor, constituie 
fertile premize pentru creaţiile viitoare. 

În sfârşit, trebuie să atragem atenţia asupra pe- 
ricolului ca spontaneitatea să nu se transforme dintr-o 
manifestare a personalităţii proprii — aşa cum se doreşte 
a fi — tocmai în reversul ei: mimetismul, pastişa, fuga 
după modă. O asemenea transformare este posibilă toc- 
mai atunci cînd, din lipsa oricărui control al raţiunii in- 
dividului, gusturile își pierd personalitatea şi se lasă 
tîrîte de tirania modei, a cărei forţă este cu atît mai 
mare, cu cît convingerile și deprinderile proprii în apre- 
cierea lucrurilor sînt mai slabe, 


28 


Scanned with CamScanner 


Subliniind deci necesitatea ca reacţiile de plă- 
cere sau neplăcere să fie spontane, credem că aceste ati- 
tudini trebuie să exprime personalități formate, cu o cât 
mai bogată experienţă a contactului cu valorile culturii, 
ceea ce le va şi permite în mare parte un discernămînt 


corespunzător. Spontaneitatea este străină primitivis- 
mului cultural. 

SIMŢUL MĂSURII 


Simţul măsurii, această nepreţuită însuşire a bu- 
nului gust, se află, într-un fel, înscris în însăşi natura 
omului, care, după cum sublinia încă Marx, „ştie să 
producă pe măsura oricărei specii şi ştie să imprime în- 
totdeauna obiectului măsura care-i este inerentă: de 
aceea, omul modelează materia şi potrivit legilor frumo- 
sului“. Desigur, capacitatea de a surprinde această măsu- 
ră, de a crea în conformitate cu ea şi a şi recepta ca 
atare nu este un dar biologic, ci unul social, născut în 
decursul unei practici îndelungate şi suferind el însuşi 
numeroase modificări. Ar fi simplist, de aceea, să ne în- 
chipuim că simţul măsurii apare la om în mod automat, 
ca simplu rezultat al condiţiei sale biologice, sau că s-ar 
putea statua reguli fixe care, odată însuşite, ar fi su- 
ficiente, 

Produsele culturii sînt însă extrem de variate, in- 
fluenţa tradiţiei conjugată cu rolul modelator al circu- 
laţiei valorilor modifică mult datele problemei şi apoi, 
fiecare individ are un sistem propriu de referinţă, condi- 
ționat de personalitatea, înclinațiile, preferinţele sale, 
astfel încît un simţ al măsurii abstract ar fi greu de găsit. 

Însăşi particularitatea sa principală — aceea de a se 
adecva obiectului, situaţiei, persoanei — ne împiedică 
să vorbim despre el în general, cu pretenţia de a stator- 
nici canoane, obligind de fiecare dată la o analiză con- 
cretă. Intervin concepţiile transmise din generaţie în ge- 
nerație sau influenţele externe, obişnuinţele și prejude- 
cățile, fluxul modei, care, deşi produc oscilaţii şi pertur- 
baţiuni, au într-o măsură sau alta un rol formativ în con- 
stituirea simțului măsurii. 

În vorbirea curentă se face nu odată indentifica- 
rea acestuia cu bunul simţ. Fără a insista asupra unor 
distincţii scolastice, ni se pare interesantă relevarea tră- 
săturilor lor comune, ca şi a aplicabilităţii lor în cerce- 
tarea fenomenului estetic în genere şi îndeosebi a artei. 

Avem de-a face cu noţiuni ştiinţifice sau ne aflăm 
pe tărîmul consideraţiilor pur empirice ? Cele mai multe 
suspiciuni le trezeşte în acest sens bunul simţ a cărui 
utilizare în înţelegerea artei, poate părea unora curioasă : 
bunul simţ se referă îndeobşte la viaţa cotidiană şi pri- 
veşte mai ales relaţiile dintre oameni, regulile de com- 
portare, în timp ce arta se înscrie în rîndul manifestărilor 
spirituale superioare ale omului şi pretinde o judecată 
ştiinţifică bazată pe criterii riguroase, solid fundamentate. 
Totuşi incompatibilitatea este doar aparentă şi ea este 
susținută îndeobşte de acei artişti care nu ţin seama de 
aprecierea publicului larg sau de acei teoreticieni care-şi 
închipuie că fabricarea unui ansamblu de reguli logice 
poate servi drept passe-partout în tainele artei. 

În realitate bunul simţ este produsul unei expe- 
riențe umane milenare în care s-au cristalizat norme şi cri- 
terii bazate pe o îndelungată verificare în timp, ceea 
ce-i şi conferă valabilitatea, alături de principiile şi siste- 
mele teoretice, Putem însă să-l includem în rîndul criterii- 

lor estetice ? După părerea noastră o asemenea afirmaţie 
nu este lipsită cu totul de temei, În întreaga activitate 
umană, începînd de la viaţa de zi cu zi şi pînă la mani- 
festările cele mai înalte ale geniului creator, omul intro- 
duce şi criteriul estetic al măsurii, iar în atitudinea sa 
faţă de obiecte, atitudini sau diverse produse, el folo- 
seşte cîntarul experienţei estetice şi al raţiunii legilor 
frumosului. Bunul simţ — considerat în accepţia sa cea 
mai generală ca însuşire a omului de a judeca cele din 
jur cu măsură şi prin selecţie — se va aplica şi artei, 
bineînţeles, cu condiţia de a ţine seama de natura ei spe- 
cifică, adecvindu-se acesteia. 

Trebuie să facem însă o distincţie care ni se pare 
esenţială : vorbindu-se despre bunul simţ acesta este 
foarte des confundat cu simţul comun, adică cu media sta- 
tistică a preferințelor, cu părerea majorităţii în materie 
de gust. O asemenea confuzie este pe bună dreptate 
respinsă : valoarea artistică nu se poate decide prin vot, 
(cum se consideră în mod greşit la acele concursuri artis- 
tice, unde premiile se dau în funcţie de aplauze), indi- 
cele mediu al gustului nu poate fi statuat drept atitudi- 
nea estetică cea mai evoluată. Bunul simţ depăşeşte însă 
această medie statistică nu numai pe plan cantitativ, dar 
cu un substanţial spor în planul calităţii judecății de va- 
loare, pe care o face posibilă, pentru că presupune capaci- 
tatea de a întruni ceea ce este autentic, receptivitatea 
faţă de înnoiri. De aceea, fără a-l introduce între cri- 
teriile ştiinţei estetice, ni se pare că bunul simţ în ma- 
terie de artă şi-a cucerit un loc, care, dacă nu reprezintă 
instanța supremă, nu poate fi în nici un caz disprețuit 
şi neglijat. 

Condiţiile societăţi noastre — care au făcut po- 
sibilă dezvoltarea şi înflorirea multilaterală a personalităţii 

umane, contactul maselor largi cu arta — au dus şi la 
dispariţia acelor împrejurări care-i determinau pe unii 
reprezentanţi ai mişcărilor „avangardiste“ să creeze pen- 
tru „a-l epata pe burghez“, Bunul simţ nu trebuie prin 
urmare „şocat“ cu orice preţ, întrucît nonconformismul 
nu creează automat valori, iar cei ce receptează astăzi 
arta la un nivel elevat nu au nevoie de seisme emotive 
pentru acceptarea inovaţiilor autentice. 

Discutînd despre raportul bunului simţ cu arta 
sîntem totodată departe de a accepta părerea acelora 
după care prospeţimea senzaţiei, sinceritatea aprecierii 
sau rapiditatea intuiţiei îndreptăţesc verdicte infailibile ; 
asemenea verdicte ar putea pleda pentru menţinerea unui 
nivel scăzut de cultură artistică. 

Care sînt trăsăturile caracteristice ale bunului 
simţ ? În primul rînd acesta presupune o atitudine echili- 
brată, conform căreia reacţiile de gust, oricît de variate ar 
fi, ocolesc poziţiile extreme, îndeobşte pîndite de perico- 
lul unilateralităţii, păstrînd o anumită stabilitate. Desigur 
atunci cînd această stabilitate încremeneşte, transformîn- 
du-se în canoane fixe, ea încetează să fie atributul bunului 
simţ, şi pericolul acestei încremeniri nu trebuie subapre- 
ciat. Nu este vorba deci de cunoscutul echilibru clasic, 
propriu, de pildă, artei greceşti vechi sau clasicismului 
francez al secolelor XVI—XVII în care armonia şi sime- 
tria formală deveniseră şi criterii de apreciere a conți- 
nutului, iar încălcarea lor era considerată semn al prostu- 
lui gust, Ne referim la acea atitudine cumpănită, atît de 
proprie poporului nostru și pe care proverbul popular o 
exprimă atît de sugestiv : „Frumuseţea fără înţelepciune 
este ca floarea în noroi“. 

O asemenea atitudine nu exclude oscilaţiile gustu- 
lui — fireşti şi explicabile prin factori sociologici, psiho- 

logici, estetici, cu condiţia ca — dacă nu la nivel indivi- 
dual, măcar la nivel social asemenea oscilaţii să aibă o 
rațiune, o explicaţie, 

Fireşte, lucrurile depind mult şi de domeniu. 
Se ştie, de pildă, că muzica lui Beethoven, Wagner, Şos- 
takovici, Enescu, pictura lui Van Gogh sau Țuculescu, 
sculptura lui Brâncuşi, acum unanim recunoscute ca va- 
lori de prim ordin ale culturii universale, nu s-au bucu- 
rat — cel puţin în parte — de aprecierea meritată în 
momentul cînd au apărut, ba a existat faţă de ele chiar o 
anumită rezistenţă a gustului needucat, neformat. Drumul 
pe care l-au parcurs în ierarhia valorilor se explică atît 
prin procesul istoriceşte constituit al selecţiei în timp, 
cît şi prin faptul că în gustul public, s-au petrecut oscilaţii 
sensibile pe linia perfecţionării şi rafinării lor. 

În domeniul modei, ca un compartiment esenţial 
al vieţii cotidiene, oscilaţiile gustului sînt însă de altă 
natură, întrucît nu se mai referă la imagini artistice, ci 
aici, amplitudinea lor simţitor crescută trebuie explicată 
nu numai prin factori ce ţin de valoarea estetică reală a 
produselor respective, ci şi prin această masivă interven- 
ţie a convenției sociale (uneori stimulată direct de anu- 
mite interese economice în lansarea unei mode) care 
creează aparenţa de noutate, de valoare. În limitele de- 
cenţei, asemenea oscilaţii sînt nu numai acceptabile, 
dar chiar necesare, generate în mare măsură şi de ne- 
voia general umană și special feminină de noutate. 

Nu asemenea oscilaţii fireşti, explicabile, are a 
combate o atitudine echilibrată în materie de gust. Tre- 
buie combătută variaţia lipsită de orice finalitate, tirania 
pe care o exercită uneori o anumită modă, exagerările 
unilateralizatoare, lipsa de adecvare a preferințelor la 
posibilităţi şi necesităţi. Ni se pare astfel că faţă de artă 

— atît publicul cît mai ales unii critici — au manifestat 
oscilaţii de gust, care departe de a dovedi „spirit mo- 
dern“, cum cred reprezentanţii lui, sînt mai degrabă 
manifestarea unei nesiguranţe, a unor carențe ale edu- 
caţiei estetice, întrucît — uneori fără motivare — mo- 
dalităţi sau formule artistice acceptate cu entuziasm sînt 
apoi respinse în bloc. 

Am vrea să fim bine înţeleşi : nu sînt de încri- 
minat, după părerea noastră, modalităţile de expresie ca 
atare, nici nu este exclusă posibilitatea unor modificări 
ale gustului; ceea ce ni se pare însă îngrijorător este 
faptul că în asemenea cazuri apare exclusivismul, arbi- 
trariul subiectivist, lipsa de criterii, pe care îi consi- 
derăm adversari dintre cei mai redutabili ai gustului 
de calitate. 

De o esenţială însemnătate este apoi generozita- 
tea, capacitatea de a fi receptiv atit la înnoiri, cât şi la 
gusturile altora, în mod evident deosebite, uneori chiar 
extrem de pronunţat. După cum spunea Mihai Ralea, 
„bunul gust e caritabil“ nu în sensul că suportă şi admite 
tot ce i se oferă, dar că este străin de rigiditate şi capabil 
de înțelegere, putînd integra şi noi criterii de apreciere 
înlăturînd pe cele depăşite. Bunul gust nu obligă întot- 
deauna şi la adeziune spirituală, în sensul că se poate, de 
pildă, să nu-mi placă muzica uşoară, ceea ce nu trebuie 
să mă conducă la concluzia lipsei ei de valoare, sau că 
pot aprecia ca adecvată estetic şi funcţional o anumită 
construcție, chiar dacă ea nu-mi produce o desfătare. 

Desigur, receptivitatea gustului este, în mod inevi- 
tabil, limitată, întrucît prin tradiţie, educaţie, obişnuință 
sau forța opiniei publice el a dobîndit o relativă stabili- 
tate, totul este ca această stabilitate să nu se transforme 
în încremenire și fixism. Noul va produce întotdeauna un 
anumit șoc estetic în sensul că el va pretinde criterii noi 

de apreciere sau măcar adecvarea celor vechi, În cazul 
unui gust educat, acest şoc nu este însă niciodată atît de 
puternic, încit să transforme radical atitudinea estetică, 
el ajungînd numai s-o împrospăteze, îmbogăţind-o. 

Dacă vom combate noul introdus zgomotos şi arti- 
ficial — prezent uneori în viața artistică ca şi în cea coti- 
diană — nu mai puţin străine trebuie să ne fie monotonia, 
şablonul întîlnite în unele domenii cum ar fi construcţia 
de locuinţe, vestimentația, reclama comercială, atunci 
cînd nu se fac eforturi pentru depăşirea contradicţiei reale 
între producţia modernă de serie şi cerința ca fiecare pro- 
dus să prezinte note proprii, să aibă personalitate. 

Caracteristic unei atitudini estetice evoluate este şi 
spiritul de discernământ spontan, capacitatea de a selecta 
şi aprecia corect şi rapid, emiţind cu promptitudine 
judecăţi de valoare, care pot să dea impresia unei înde- 
lungi cântăriri. 

Desigur, o asemenea calitate nu se poate obţine 
uşor şi ea este rezultatul unei solide educaţii estetice, 
care a sedimentat de-a lungul timpului impresii, reacţii, 
atitudini. Fără îndoială, pentru aceasta cunoştinţele, im- 
presiile nu pot rămîne la nivelul superficial al conştiinţei, 
ele trebuie să se traducă în convingeri şi deprinderi este- 
tice care vor constitui apoi temelia unui discernămînt 
prompt şi adecvat. Trebuie să urmărim deci nu numai 
simpla transmitere de cunoştinţe „despre“, ci şi felul în 
care acestea devin în timp particularităţi definitorii ale 
modului de gîndire şi comportare al oamenilor. 

Subliniind trăsăturile pozitive ale bunului simţ, ar 
fi greşit să limităm la acesta criteriile de apreciere artis- 
tică. Aşa cum în ştiinţă filozofia bunului simţ a dovedit 
că nu este întotdeauna un bun călăuzitor, practica crea- 
ției artistice cunoaşte nu puţine cazuri cînd criteriul 

bunului simţ luat în sine s-a dovedit insuficient. Sînt 
notorii cazurile unor artişti care n-au fost recunoscuţi 
imediat de busola bunului simţ — ca şi exemplele unor 
nume de mare sonoritate în epoca respectivă şi care 
acum, trecînd prin sita vremii, au fost date cu totul 
uitării. Nu este vorba însă numai de asemenea greşeli 
în apreciere. 

Nevoia de a depăşi nivelul judecății bunului simţ 
izvorăşte în primul rînd din faptul că numai un gust 
artistic educat va putea aprecia în profunzime opera de 
artă, îi va surprinde nuanțele, se va delecta cu surprizele 
oferite de descoperirea „secretelor“ ei. De aceea, dacă 
judecata bunului simţ este adesea valabilă, ea nu poate fi 
considerată în nici un caz definitivă, completă şi suficient 
de nuanţată. Acordînd bunului simţ drept de cetăţenie 
şi circulaţie în lumea valorilor artei, nu ne putem împăca 
deci cu teoria „efortului minim“, cu semidoctismul şi 
lenea spirituală. E necesară o perseverentă şi continuă 
educaţie estetică, menită să ne iniţieze în limbajele ar- 
tistice specifice care permit receptarea mai profundă a 
operelor clasice şi înţelegerea noilor structuri şi a noilor 
conţinuturi contemporane. O atitudine estetică superioară 
va presupune deci, alături de multă încredere şi ataşament 
estetic pentru fenomenul, obiectul sau atitudinea respec- 
tivă, şi o îndoială metodică, o atitudine critică prin care 
să fie temperate — dacă este cazul — izbucnirile de 
entuziasm nefondate. Ea se va naşte însă numai pe baza 
unei atitudini realiste, lucide în aprecierea lucrurilor, în 
conformitate cu vechiul proverb arab : „Oricât de sus îşi 
poartă frumuseţea capul, ea atinge întotdeauna cu pi- 
cioarele pămîntul“. 

Gîndirea omenească a încercat încă din cele mai 
vechi timpuri să ierarhizeze lucrurile, atitudinile, pro- 
dusele activităţii umane după „preţul“ lor. Etaloane de 
măsură au fost în această privință pe rînd virtuțile 
strict utilitare, cîtimea de mister magic inclusă în ele, 
gradul în care lucrurile considerate valoroase ar ex- 
prima divinitatea, „ideea absolută“, măreţia naturii sau 
anumite interese sociale. Încă în sec. al V-lea î.e.n. so- 
fistul Protagoras anunţase faimoasa maximă „Omul este 
măsura tuturor lucrurilor“ care, cu tot caracterul ei atem- 
poral şi susceptibil interpretărilor relativiste, introducea 
primul criteriu de valoare ştiinţific. Desigur, o atare 
formulare era încă extrem de largă şi lăsa deschise ne- 
numărate întrebări : Despre care.om este vorba ? ; După 
ce norme va face el distincţie între valorile autentice 
şi non-valori sau între lucrurile preţioase pentru om 
din diferite puncte de vedere (economic, politic, etic, 
estetic etc,) ? 

i Ca urmare a unei aprinse ciocniri de poziţii şi 
pe temelia unei practici istorice milenare, gîndirea mar- 
xistă a putut aduce lumină în aceste probleme : valorile 

nu există decît în, prin şi pentru societate, sensul lor 
pozitiv sau negativ trebuie legat în ultimă instanță de 
legile progresului social, de măsura în care ele exprimă 
obiectiv esenţa umană în ceea ce are ea autentic. Dacă 
o discuţie despre valori ni se pare necesară, aceasta se 
datoreşte în special faptului că viaţa omului contemporan 
este atît de complexă și bogată, solicitările care-i vin 
din jur atît de numeroase şi variate încît adesea este 
extrem de dificil de dat un răspuns corespunzător. 
T A surprinde cu promptitudine trăsăturile valoroase 
ale unui obiect sau atitudini, ale unei opere de artă sau 
ale culturii în genere, presupune capacitatea de a dis- 
tinge între valori şi non-valori, între valori pozitive şi va- 
lori negative. O atare atitudine, este în mod obli- 
gatoriu activă şi disociativă, preferențială şi ierar- 
hizatoare, întrucît presupune aprecierea lucrurilor în 
raport cu o anumită scară de valori, plasarea lor pe o 
anumită treaptă, promovarea unora şi refuzul altora. 
Fără îndoială, o atitudine axiologică este posibilă la di- 
ferite nivele şi ca atare ea va exprima reacţia umană fie 


„la scara psihologiei sociale — şi atunci avem de-a face 


cu gustul — fie la etajul superior, ideologic — şi atunci 
intervine idealul, 

După cum s-a mai arătat, reacţia gustului este 
spontană, cvasireflexă și valabilitatea ei, fără a pătrunde 
în profunzimea lucrurilor şi a avea întotdeauna o moti- 
vație raţională, este totuşi, adesea exactă, reuşind să in- 
tuiască just valorile, Fără a se opri aici, educaţia estetică 
trebuie să acorde o mare atenţie formării capacităţii de 
a intui adecvat valorile, deoarece această primă impresie 
rămîne adesea adînc gravată în conştiinţă şi constituie 
apoi suportul unei înţelegeri mai profunde, În acest sens 

judecata de gust este o primă treaptă a unei judecăţi de 
valoare mai complexă şi ea ocupă un loc dintre cele mai 
însemnate în ansamblul procesului social de valorificare. 

Practica contactului cu valorile vieţii şi ale cul- 
turii este bogată în asemenea judecăţi de gust deoarece, 
depăşind faza unei atitudini complet neutre din punct 
de vedere axiologic (expresie a unui nivel de conștiință 
inferior), majoritatea oamenilor, operează de regulă în 
viaţa cotidiană cu judecăţi de gust. Citind în fugă o poe- 
zie, ieşind de la un film sau spectacol, deschizind apa- 
ratul de radio şi ascultînd o melodie, oamenii reacționează 
îndeobşte spontan şi, atunci cînd nu îşi pun în mod spe- 
cial probleme, se mulțumesc cu o motivaţie afectivă a 
propriei lor reacţii. Fără îndoială, în spatele afectului stă 
raţiunea, la baza gustului poate fi regăsit un anumit 
ideal, dar în prima ei instanţă avem de-a face cu o intui- 
ție globală şi neexplicitată. 

În realitate deci acţiunea gustului şi a idealului 
sînt simultane atît că intervenţia acestuia din urmă nu 
este explicită şi nu are loc niciodată în practică sub 
forma unor principii sau scheme abstracte, ci sub haina 
particularizată şi cu concreteţea faptului imediat. 
În fond marea diversitate a gusturilor nu reprezintă de- 
cât modalităţi — e drept uneori extrem de indirecte — 
de exprimare a idealului estetic cu excepţia acelor do- 
menii unde ar fi greu să se vorbească de ideal. Întregi 
sectoare ale vieţii cotidiene solicită astfel o reacţie doar 
la nivelul psihologiei sociale şi a căuta care este modelul 
ideal de rochie sau forma ideală sub raport estetic a 
unei maşini sînt utopii sau formule ce pot fi uzate doar 
în reclame, 

Dacă este extrem de necesară conştientizarea aces- 


tor reacţii şi verificarea primei impresii atît prin durabi- 

litatea ei cât şi prin confruntarea ei cu idealul, ar fi însă 
extrem de greşit să credem că întotdeauna totul trebuie 
explicat, lămurit, argumentat cu ajutorul unui aparat ştiin- 
tific complicat, atunci cînd este vorba de gust. Acţiunile 
organizate pe linia educaţiei estetice, păcătuiese adesea 
prin mania de a diseca sentimentul de plăcere sau ne- 
plăcere, prilejuit de contactul cu o operă de artă sau cu 
o altă valoare, ajungînd pînă la urmă să ucidă orice 
emoție autentică, 

Intervenţia unei atitudini educative mai pronun- 
ţate trebuie să aibă loc în mod orientat, adică în cen- 
trul atenţiei trebuie să se afle acele valori care au 
fost neglijate sau greşit înţelese, în jurul cărora se 
poartă discuţii. 

Tot pe linia orientării gusturilor credem că pen- 
tru formarea capacităţii de a intui valorile, cronicile lite- 
rare, teatrele, muzicale şi plastice trebuie să depă- 
şească cadrul simplei prezentări sau al enumerării unor 
detalii ce țin de tehnica artistică şi să asigure astfel pre- 
zenţa unei atitudini apreciative permanente. 

Intuiţia valorilor presupune — chiar dacă doar 
la un prim nivel — un act valorificator care să releve vir- 
tuțiile axiologice ale bunului cultural respectiv, care să 
reliefeze și să impună conştiinţei publice calitățile aces- 
tuia, existente pînă atunci într-un stadiu latent. Relaţia 
dintre valoare şi valorificare este complexă, iar consti- 
tuirea criteriilor de apreciere a ierarhiilor are un carac- 
ter dialectic, străin atît relativismului total cît şi fixis- 
mului conservator, 

„An cadrul acestui proces complex momentul in- 
tuitiv are o valabilitate limitată, deoarece valorificarea 
va merge mai departe atît în profunzime cit şi în timp. 
Trebuie să înţelegem faptul că numai valorificarea în 

decursul vremii a diferitelor aprecieri le va acorda girul 
definitiv al valabilităţii şi în acest sens rolul intuiţiei de 
moment nu trebuie supraapreciat. Și totuşi, cît de im- 
portantă este o asemenea intuiţie | În contactul cu va- 
lorile artei şi ale vieţii, lipsa capacităţii de a surprinde 
şi discerne prompt valorile îl poate lipsi pe om de nu- 
meroase satisfacţii estetice, şi îi îngustează în acelaşi 
timp orizontul, bagajul de cultură. 

Cum avem convingerea că nu există norme 
imuabile care să conducă automat la o intuiţie justă a 
valorilor ne vom feri să oferim o reţetă valabilă pentru 
toate situaţiile. Preferăm să luăm în discuţie cîteva ati- 
tudini care prin caracterul lor simplist, vulgarizator îm- 
piedică o judecată de valoare cît de cît corectă. Poate 
că numirea acestor primejdii va sugera într-o anumită 
măsură şi conturarea unor criterii de valoare ştiinţifice, 
adecvate fiecărui caz în parte. 

Una dintre aceste erori este atitudinea subiecti- 
vistă care -porneşte de la premisa inexistenţei unor va- 
lori obiective, socialmente constituite, postulind dreptul 
arbitrar al fiecărui individ de a stabili ce este valoros şi 
ce nu şi de a emite sentinţe definitive privitoare la locul 
şi rolul unei valori sau alta. Pornind de la o asemenea 
atitudine au fost negate sau trecute cu vederea uneori 
poezia lui Blaga sau Arghezi, existenţa geneticii ca 
ştiinţă sau tradiţiile progresiste ale sociologiei românești 
şi tot arbitrariul călăuzeşte pe aceia care afirmă astăzi 
supremaţia indiscutabilă a picturii non-figurative, a mu- 
zicii dodecafonice sau a ermetismului în poezie. 

Practica dovedeşte că subiectivismul este cel mai 
adesea potrivnic valorilor autentice, tocmai pentru că nu 
pornește de la locul și funcţia reală a obiectului sau fap- 
tului apreciat, ci de la unilateralizarea şi hiperbolizarea 

arbitrară a unor păreri strict individuale. Înseamnă 
aceasta că părerile individuale n-au drept la existenţă ? 

O asemenea interpretare este simplistă. E adevă- 
rat că structura intimă a fiecărei personalități determină 
în mod firesc anumite înclinații, preferinţe şi gusturi a 
căror impunere dinafară este practic imposibilă, Este tot 
atît de adevărat însă că, dincolo de aceste preferinţe şi 
gusturi individuale, se găsesc anumite trăsături sociale, 
generale şi anumite idealuri. Prin intermediul reacției 
individuale față de o valoare etică, estetică sau filozofică 
îşi spune cuvîntul — mai direct sau mai indirect — ca- 
tegoria sau grupul social, clasa şi societatea din care in- 
dividul face parte. Jocul firesc şi explicabil al subiectivi- 
tăţii în jurul criteriilor de valoare, în esenţă unitare, nu 
poate fi deci identificat cu subiectivismul, care înseamnă 
negarea oricăror criterii -generale de apreciere. 

Alta din feţele acestei greşeli o constituie nesigu- 
ranţa axiologică. Epoca actuală de intensă circulaţie in- 
ternaţională a valorilor (şi inevitabil a pseudo-valorilor) 
cunoaşte nu puţine pericole de acest gen. Oameni bine 
intenţionaţi, a căror busolă valorică acţiona mai mult 
sau mai puţin corect, venind în contact cu numeroase 
opere de artă, sisteme etice sau concepții filozofice, intră 
în derută : pentru ei tot ce circulă este valoare şi mai ales 
vor căpăta acest gir lucrurile care au fost mai puţin cu- 
noscute pînă atunci. Pornind de la necesitatea recunoaş- 
terii valorilor artistice autentice de diferite orientări, ei 
pierd cu totul din vedere limitele ideologice-estetice re- 
ale ale operelor respective. Recunoscînd problemele 
umane reale de la care pleacă etica existenţialistă, de 
pildă, ei se grăbesc să-i adopte şi soluţiile, neobservînd 
sofismul care le-a făcut posibile. Fără a accepta canoa- 
nele procustiene ale exclusivismului, nu putem fi de 

acord nici cu atitudinea relativistă, care de altfel duce 
în ultimă instanţă la aceleaşi consecinţe negative izvo- 
rite din incapacitatea de a formula criterii de valoare 
obiective, care să surprindă adecvat obiectul în complexi- 
tatea sa. 

O prejudecată des întilnită este aceea după care 
succesul reprezintă în sine o dovadă sigură a valorii. Fără 
îndoială, faptul că o operă de artă, atitudine etică sau 
teorie ştiinţifică dobîndesc o răspîndire largă, bucurîn- 
du-se de o bună primire din partea opiniei publice, este 
un indiciu valoric ce nu trebuie neglijat. Succesul sau 
insuccesul nu trebuie însă fetişizate şi considerate în 
toate cazurile ca argumente absolute de valoare. Voga 
de care se bucură la un moment dat o teorie sau un film 
comercial, vîlva pe care o stîrneşte o expoziţie sau larga 
răspîndire a unor precepte morale la un moment dat, nu 
trebuie confundate cu valoarea lor autentică, tot aşa cum 
se poate up ca valorile autentice să nu fie recunos- 
cute imediat. În înfrîngerea unor asemenea primejdii, 
pentru o corespunzătoare intuiţie axiologică un rol esen- 
tial îl va avea adecvarea la obiect unită cu simţul 
perspectivei. 

Se ridică adesea întrebarea dacă preferințele pen- 
tru un tip de valori ale culturii sau altul sînt justificate, 
dacă societatea, clasa, grupul social sau măcar individul 
poate realiza o ierarhie a acestora în ordinea însemnă- 
tății sau importanţei lor pentru om. 

Diferitele epoci ale istoriei omenirii au cunoscut 
momente de predominanţă ale unui tip sau altul de va- 
loare, situaţii cînd pe primul plan apăreau, în mod fi- 
resc şi necesar, anumite preocupări și atitudini, şi ca 
atare gustul se orienta după acestea. Schematizînd lu- 
cerurile, putem observa, într-adevăr, o relativă predomi- 
nanţă a valorilor de tip magic în orînduirea primitivă, 
artistic în societatea grecească în secolul lui Pericle, de 
pildă, religios în evul mediu sau ştiinţific şi tehnic în 
epoca noastră. 

Corespunzător unor asemenea realităţi, sistemele 
teoretice au preconizat adesea o ierarhie strictă şi, pu- 
nînd în fruntea valorilor pe aceea pe care epoca, clasa 
sau grupul social o împingeau în prim plan, construiau 
trepte şi scări, menite să consfințească importanţa mai 
mare a unora dintre atitudinile axiologice faţă de altele. 

Pornind de aici, şi gusturile opiniei publice se orientau 
în mod corespunzător, Sînt oare toate acestea temeiuri 
suficiente pentru a susţine superioritatea reală a unui 
tip de valoare asupra altora, faptul că esenţa umană poate 
fi mai bine şi mai complet exprimată pe o anumită cale 
decît pe alta şi că prin urmare sistemele teoretice ca şi 
practica opiniei publice, în materie de gust, trebuie să 
urmeze o astfel de ierarhie ? După părerea noastră, nu. 

Este adevărat, situaţii de predominare a uneia 
sau alteia dintre valori au existat şi mai pot fi întilnite 
în diferite momente ale dezvoltării sociale, avînd de fie- 
care dată explicaţii obiective şi subiective, dar aceasta nu 
duce, după părerea noastră, la posibilitatea postulării 
superiorității unui tip de valoare asupra alteia. Predomi- 
nanţa — reală şi chiar necesară uneori — nu trebuie con- 
fundată cu ierarhia, importanţa sau rangul pe care un 
tip sau altul de valoare îl ocupă în cîmpul vast al prac- 
ticii sociale, ca expresie a multilateralei esențe umane. 

De-a lungul unui îndelungat proces de autono- 
mizare s-au constituit tipuri distincte de valori econo- 
mice, politice, filozofice, morale, estetice, juridice — fie- 
care răspunzînd unor anumite necesităţi ale practicii şi 
exprimînd anumite laturi ale conştiinţei, anumite exi- 
genţe spirituale. În nici vn fel nu va putea fi înlocuit un 
anumit tip de valoare cu altul (atît timp cît el mai este 
necesar istoriceşte) şi nu se va putea postula superiori- 
tatea unor categorii de atitudini axiologice asupra altora. 
Fiecare dintre ele este „la ţintă în felul ei“, cum spune» 
Goethe şi substituţia ca şi eliminarea unui tip de valori 
în detrimentul altuia nu va face decît să sărăcească mul- 
tilaterala gamă de expresii a personalităţii umane. 

Cum facem însă cu situaţiile existente, verificabile 
istoriceşte în care într-un fel sau altul o asemenea ierar- 

hizare a fost totuşi impusă opiniei publice, gîndirii so- 
ciale sau filozofice a epocii, gusturilor ? Luăm poziţie cri- 
tică faţă de ele, exprimînd, de pildă, un tardiv regret 
şi protest pentru epoca în care arta, filozofia, morala erau 
„ancilla theologiae“ ? O asemenea atitudine mi se pare 
neştiinţifică, simplistă, Aici avem de-a face cu fapte obiec- 
tive a căror critică sentimentală, în numele unei concep- 
ţii ideale despre felul cum ar fi trebuit să se întîmple 
lucrurile acum 1 000 de ani, nu-şi are rostul de vreme 
ce ele s-au petrecut altfel. 

Nu putem transplanta aidoma optica noastră de 
astăzi în alte perioade istorice şi în alte situaţii, nu ne 
vom situa pe poziţii riguros ştiinţifice discutînd ipotetic 
despre „ce-ar fi fost dac-ar fi fost“. Putem constata însă 
faptele, putem aprecia efectele unei situaţii sau ale alteia 
pentru dezvoltarea de ansamblu a culturii umane, putem 
să urmărim măsura în care au fost favorabile sau nu 
progresului general. Rolul prim îl va avea deci analiza 
concretă şi nu speculaţia sterilă în jurul unor dorinţe sau 
preferinţe. Astfel, încercînd să discutăm despre gusturi 
în epoca Renaşterii sau clasicismului, a stilului gotic sau 
baroc trebuie să ne călăuzim după cerințele şi caracte- 
ristica fiecărei epoci sau perioade, explicîndu-ne prin 
împrejurările de ordin istoric general şi artistic în spe- 
cial, fiecare dintre aceste momente. 

Atunci cînd vorbim însă de prezent, de sistemul 
nostru de valori — constituit şi el istoriceşte — trebuie 
să observăm că în mod obiectiv au apărut premisele unei 
dezvoltări multilaterale a tuturor tipurilor de valori, ex- 
primînd într-o mare varietate de forme esenţa umană 
în continuă devenire, Sistemul de valori al socialismului 
este deci, principial vorbind, un sistem deschis, el este 
străin de încercările de a introduce supremaţia unor ti- 

puri de valori faţă de altele, permiţind dezvoltarea ne- 
stingherită, liberă, a tuturor valenţelor axiologice. 

Înseamnă oare că prin aceasta se elimină însăşi 
ideea de ierarhie, care este în genere considerată funda- 
mentală pentru orice tablă de valori ? Nu. Atît că ierar- 
hizările trebuie făcute în interiorul aceleeaşi serii axiolo- 
gice, cu grija de a nu încălca domeniile. 

Se poate trage oare de aici concluzia că recunos- 
cuta. teză a materialismului istoric, care explică diferi- 
tele forme ale conştiinţei sociale, pornind de la baza 
economică, şi-ar pierde valabilitatea ? Evident că nul 
Nu este vorba de a nega rolul în ultimă instanţă deter- 
minant al economieului în genere în evoluţia altor dome- 
nii spirituale, ci numai de a sublinia că fiecare dintre 
acestea îşi au propria lor personalitate şi că valabilitatea, 
autenticitatea, sensul axiologic al unei atitudini etice, al 
unei opere de artă sau al unei teorii ştiinţifice rezidă în 
ele însele şi nu în afara lor. Afirmînd că relaţiile de pro- 
ducţie, factorul economic determină suprastructura, ideo- 
logia nu înseamnă că apreciem valorile economice mai 
mult decât pe cele spirituale, ci doar că acestea oferă 
cheia unei riguroase explicaţii ştiinţifice, care pînă la 
urmă va putea să-și capete deplina validare numai ope- 
rînd cu criteriile specifice fiecărui domeniu cercetat. 

Această largă explicaţie teoretică ni s-a părut 
absolut necesară pentru a susţine cîteva consideraţii în 
privința formării şi educării gusturilor, Societatea noas- 
tră, prin intermediul şcolii, al organizaţiilor obşteşti şi al 
instituţiilor de cultură de toate felurile, realizează un 
vast și complex proces educativ în care cerința dezvol- 
tării multilaterale a personalităţii membrilor societăţii so- 
cialiste se află pe prim plan. Împrejurări obiective ca, 
de pildă, spectaculosul avînt al ştiinţei și tehnicii în se- 

colul nostru, ca și considerente de ordin subiectiv (încli- 
naţii, aptitudini personale pentru o preocupare sau alta) 
pot desigur accentua anumite laturi ale acestui proces 
complex, lăsînd inevitabil în umbră altele. O atare si- 
tuaţie este cît se poate de firească, o armonie perfectă la 
nivelul fiecărui individ în parte nici nu este posibilă şi 
nici n-ar fi de dorit. i 

De aici nu poate fi însă trasă concluzia — aşa cum 
fac unii — că epoca specializării trebuie să ducă la uni- 
lateralizare sau că victoriile ştiinţei ar marca momente 
către presupusa moarte a artei. Faptul că avem nevoie 
de mulţi ingineri şi tehnicieni, specialişti în diferite ştiinţe 
ale naturii nu înseamnă că a început declinul științelor 
umanistice, lipsa de interes pentru alte domenii ale vieţii 
spirituale. Tendinţelor de unilateralizare şi îngustare a 
orizontului cultural trebuie să li se opună o activitate 
multilaterală de promovare a tuturor valorilor, de for- 
mare a unor personalităţi complexe corespunzătoare exi- 
genţelor complexe ale epocii. Numai o astfel de forma- 
ție spirituală, care va şti să evite ierarhiile nejustificate 
între domenii incomparabile, va putea ascuţi capacita- 
tea de ierarhizare şi ordonare a valorilor în interiorul 
fiecărui domeniu. Nu ne pronunțăm deci pentru alter- 
native de genul matematică sau sport, ţinută etică sau 
preocupări pentru vestimentaţie, ci propunem o bogată 
şi multidimensională lume de preocupări, 

CARUSELUL PREFERINȚELOR 


Cercetarea ştiinţifică asupra evoluţiei gusturilor 
în timp, ca de altfel chiar şi simpla observaţie, eviden- 
ţiază cu uşurinţă că în acest domeniu, mult mai devreme 
decît în altele, se produc numeroase schimbări, unele suc- 
cedindu-se cu o rapiditate care le face chiar suspecte din 
punct de vedere ale valabilităţii lor. Societăţile, clasele 
sociale, dar chiar şi generaţiile sau fiecare dintre noi cu- 
nosc astfel o permanentă reînnoire din punctul de vedere 
al gusturilor şi preferințelor pentru anumite valori ale 
vieţii şi culturii a căror explicaţie, dincolo de criteriile 
generale izvorite din modificările existenţei sociale a oa- 
menilor, a conştiinţei lor este câteodată destul de greu de 
găsit sau uneori — în cazurile individuale — pur şi sim- 
plu inexistentă. 

Caruselul preferințelor era uneori atît de ameţitor 
— încât oricît de paradoxal ar părea — el a trezit impre- 
sia nu a unei deveniri continue ci, mai degrabă, a unei 
situaţii statice, plastic exprimată în sceptica formulă : 
„Nu-i nimic nou sub soare“, În acelaşi mod se explică 
şi părerea atît de des întâlnită după care în acest domeniu 
nu există nici un fel de sensuri ale unei oarecari deveniri, 

că totul ar fi la voia mutaţiilor bruște şi întîimplătoare, 
guvernate de arbitrariul subiectivist, 

Fără îndoială, legi ale evoluţiei gustului sînt greu 
de trasat — mai ales dacă ne referim la viitor — şi cu 
atît mai puţin este posibilă stabilirea finalistă a unei ţinte 
pe care gusturile şi-ar propune s-o atingă în dezvoltarea 
lor. Determinarea lor în ultimă instanţă de către existenţa 
socială nu presupune de altfel o asemenea finalitate exis- 
tentă aprioric, cu atît mai mult cu cît în acest domeniu 
intervin şi numeroși factori spirituali generali ca şi exi- 
genţele proprii structurii psihice a fiecărei personalităţi. 

Şi totuși, în ciuda aparenţelor, o devenire există şi 
un sens general poate fi descoperit atunci cînd reuşim să 
ne detaşăm de impresia imediată, de moment şi reuşim 
să vedem lucrurile în perspectivă. Stilul romanic, gotic 
sau baroc, romantismul, realismul sau arta abstractă nu 
Vor mai apărea atunci ca simple mutații întîmplătoare 
fără nici o explicaţie istorică şi estetică, iar gusturile şi 
preferinţele umane — cu toată uriaşa lor diversitate — 
vor evidenția şi sensuri, direcţii sau tendinţe ale 
dezvoltării lor. 

Se spune adesea că o asemenea mişcare a gustu- 
rilor există într-adevăr, dar că ea s-ar face în cerc, lucru 
care s-ar justifica prin numeroasele reveniri la momente 
care erau considerate istoriceşte depăşite. Astfel, noua 
viață axiologică pe care o cunosc valorile primitive — 
considerată moartă pentru totdeauna — revenirea la unele 
vechi motive ale artei populare sau, în domeniul vieţii 
cotidiene, reluarea unor vechi tendinţe în domeniul mo- 
dei vestimentare, ar fi exemple care ar dovedi, de aseme- 
nea, lipsa de sens a mutaţiilor, inexistenţa devenirii. 

Fără a fi partizanii unui finalism absolut şi fără 
a susține neapărat că în toate domeniile totul se dezvoltă 

ascendent, trebuie să precizăm că asemenea reveniri 
înseamnă rareori o întoarcere la acelaşi punct a] dezvol- 
tării. Atunci cînd avem de-a face cu valori autentice şi 
nu cu simple pastişe, operele de artă strîns legate de mo- 
mente istoriceşte depăşite ale dezvoltării nu se vor măr- 
gini niciodată la simpla lor reproducere, ci vor tinde 
întotdeauna să exprime vibraţiile contemporane ale sen- 
sibilităţii artistice, exigenţe spirituale actuale. Faptul că 
putem întîlni consonanţe între unele tendinţe spre primi- 
tivism sau naivitate în arta plastică contemporană şi arta 
celor mai vechi timpuri se bazează pe unele sentimente 
şi trăsături spirituale general-umane, dar felul în care 
acestea sînt actualizate dovedeşte fără putinţă de tăgadă 
că ele dobîndesc un conţinut concret istoric, determinat 
de cerinţe spirituale cu totul diferite. 

Bine, dar moda ? Aici devenirea lipseşte cu totul. 
E adevărat, sensuri ale evoluţiei sînt adesea inexistente 
aici, iar reluările nu sînt altceva decît expresii ale dorin- 
ţei umane fireşti spre noutate (măcar relativă 1), dar 
aceasta nu contrazice ideea devenirii, ca tendinţă de 
ansamblu în evoluţia gusturilor şi preferințelor. 

Schimbările în viaţa economică şi politică, dezvol- 
tarea ştiinţei şi tehnicii, lărgirea orizontului spiritual gene- 
rează ele însele nevoia unei asemenea deveniri şi educa- 
ţia estetică trebuie să fie extrem de atentă tocmai pentru 
a pregăti oamenii să le întimpine în mod adecvat. Din 

ăcate rigiditatea în materie de gust este prea puţin com- 

Patută cu ajutorul culturii, tot aşa cum falsul relativism 
este lăsat uneori să-şi facă loc cu ajutorul snobismului şi 
scepticismului, 

Ignorarea perspectivei în educaţia estetică face 
adesea casă bună cu fixismul imobilist sau cu credința 
sceptică a lipsei oricărei stabilităţi, Noile tendinţe în do- 

meniul artei, cum ar fi dodecafonismul, serialismul sau 
aleatorismul în muzică, op şi pop-artul în plastică, noul 
roman în proză sînt prea puţin cercetate critic pentru 
a evidenția conţinutul lor ideologico-emoţional sau mă- 
sura în care ele aduc reale înnoiri în materie de limbaj şi 
ca atare sînt lăsate la voia snobismului care se grăbeşte 
să le preia în bloc, fără a putea disocia valorile de non- 
valori. Dorinţa de a fi în pas cu cuceririle în materie de 
limbaj artistic duce, de altfel, şi pe unii artişti la un fals 
sincronism cu arta universală, făcîndu-i astfel să-şi piardă 
personalitatea şi să-şi irosească talentul sub povara tira- 
niei modei. Este drept însă în acelaşi timp că nici din 
partea publicului nu se observă întotdeauna suficientă 
receptivitate față de înnoirile reale, ceea ce evident frî- 
nează uneori evoluţia gusturilor. 

Împotriva unor asemenea situaţii cel mai bun re- 
mediu îl reprezintă cultura, spiritul de discernămînt bazat 
pe o atitudine critică, însoţit de încrederea în perspecti- 
vele de dezvoltare ale spiritului uman. La acesta trebuie 
să se adauge neapărat şi sentimentul continuității care, 
recunoscând dreptul la inovaţie, se va pronunţa cu fermi- 
tate împotriva prejudecăţii după care acceptarea noilor 
valori trebuie să ducă neapărat la negarea celor vechi. 

În fond arta modernă autentică şi cu cea de fac- 
tură clasică sînt complementare ; valorile artei fiind indi- 
viduale, irepetabile şi unice nu duc niciodată la subsu- 
marea sau anihilarea celor dinaintea lor, iar gustul pen- 
tru noutate nu permite negarea vechilor preferinţe sau 
considerarea lor ca fiind „depăşite“. 

După cum a dovedit-o de atitea ori, practica ju- 
decăţilor de gust nu îngăduie nici sentinţele definitive, 
nici preluarea mecanică, lipsită de o înţelegere nu numai 
raţională, dar și afectivă. 'Totul este ca în acest domeniu 

să se păstreze simţul măsurii şi al perspectivei, deoarece 
nimic nu este mai străin idealurilor noastre estetice 
decît încremenirea dogmatică şi curgerea lipsită de 
orice stabilitate. 

Într-o asemenea viziune asupra devenirii gusturi- 
lor este evident absolut necesară integrarea lor în ansam- 
blul dezvoltării social-culturale, ca parte componentă a 
noii spiritualităţi umane care se făurește. Instituţiile de 
cultură, şcoala şi organizaţiile obşteşti, ca de altfel în- 
treaga noastră viaţă, sînt pătrunse de acest simţ al per- 
spectivei şi opinia publică reacţionează adesea atunci 
cînd într-un domeniu sau altul el este pierdut din vedere. 

Gusturile şi preferinţele oamenilor care receptează 
esteticeşte sînt legate de nevoi absolut reale, constatabile 
în modul cel mai obiectiv cu putinţă cu ajutorul unor 
studii sociologice. Devenirea gusturilor în diferitele do- 
menii ale artei este un fenomen destul de complex şi 
greu previzibil, aşa încît şi o anumită încetineală a acti- 
vităţii de orientare şi satisfacere a acestora este încă 
explicabilă, dar atunci cînd este vorba de un domeniu 
atât de important al vieţii cotidiene şi care este relativ 
uşor de studiat în perspectivă, răminerea în urmă în 
prospectarea gusturilor nu este permisă. 

După cum se poate vedea, problema devenirii în 
materie de gust este extrem de diversă şi diferențiată, 
pornind de la domenii unde coeficientul de previzibil 
este maxim şi sfîrșind cu altele, unde evoluţia viitoare 
este greu de descifrat. Educaţia estetică trebuie să for- 
meze spiritele în vederea unei receptivităţi critice de 
perspectivă a evoluţiei gusturilor, Împreună cu un co- 
respunzător simţ al nuanţelor... 

MA 

Marea diversitate şi mobilitate a gusturilor, intima 
lor legătură cu structura psihică a fiecărei personalităţi, 
fapul că ele exprimă o reacţie încă neconturată ideologi- 
ceşte, poate trezi întrebarea dacă în acest domeniu atît de 
delicat se poate vorbi sau nu de criterii de apreciere. Mai 
mult chiar, după unii, fiind vorba de o atitudine spon- 
tană şi neexplicitată, de o extremă labilitate, ar putea 
apare chiar bănuiala că în lumea gusturilor, poziţia axio- 
logică, valorificatoare este inexistentă, ea urmînd să se 
constituie doar la un nivel superior, al conştiinţei organi- 
zate teoreticeşte,. 

Fără îndoială practica extrem de variată şi schim- 
bătoare a gusturilor ar putea, la prima vedere, justifica o 
asemenea părere, lăsînd impresia că la acest etaj al spi- 
ritului stăpînește arbitrariul, anarhia. De aici, de altfel, 
şi părerea, atît de răspîndită, care interzice dreptul de a 
judeca gusturile, de a le încadra într-o anumită tablă de 
valori, de a fixa valenţele lor axiologice. Şi totuşi nimic 
mai greșit decît asta, 

În fond reacţia cea mai elementară de plăcere sau 
neplăcere, de aprobare sau dezaprobare reprezintă o anu- 

mită apreciere şi ca atare plasează (chiar dacă doar în 
mod spontan) obiectul, atitudinea, opera asupra căreia s-a 
pronunţat gustul într-o anumită scară de valori. Astfel, 
în mod implicit orice judecată de gust este o judecată de 
valoare, chiar dacă doar la un prim nivel şi fără o moti- 
vaţie conceptuală conturată, Este posibil ca între jude- 
cata personală de gust şi cea socială mai generală (a 
grupului sau clasei sociale), să intervină discordanţe, ca 
poziţia individului să fie contrazisă sau să nu i se recu- 
noască dreptul la existenţă independentă. Înseamnă 
aceasta că lipsesc criteriile P Nu. Trebuie numai să avem 
grijă să precizăm că ele intervin indireci, orientînd 
reacţiile de gust printr-un proces extrem de complex şi 
nu arareori delicat, contradictoriu. 

Opinia publică organizată, nu are însă dreptul să 
se elibereze de responsabilitatea orientării gusturilor în 
numele neamestecului în varietatea de opinii şi prefe- 
rinţe. În practică, din păcate, o asemenea atitudine pasivă 
şi neutrală se întilneşte destul de des şi discuţia începe 
abia din clipa cînd se constată că gusturile au ieşit din 
perimetrul larg al idealurilor noastre estetice. Trebuie să 
se înţeleagă că de fapt criteriile sociale generale nu ac- 
ţionează decât prin intermediul celor individuale, că dacă 
de pe aceeaşi poziţie ideologică, în numele aceluiaşi ideal 
estetic, pot fi formulate numeroase judecăţi de gust, 
aceasta nu justifică subiectivismul relativist care se 
manifestă uneori. 

Nu mai puţin greşită este însă şi atitudinea con- 
trară, după care criteriile sociale generale şi-ar subordona 
total individul, devenind canoane imuabile, din al căror 
procustianism nu se poate ieşi. Există întotdeauna o rela- 
tivă independenţă a judecăților de gust în raport cu idea- 

lurile şi tocmai în aceasta constă bogăţia policromă şi 
farmecul individualităţilor bine conturate. 

Există valori în afara aprecierii lor ? După unii, 
plasați pe o poziţie subiectivistă, lucrurile sau atitudinile 
nu sînt valoroase decît în măsura în care sînt apreciate 
şi, ca atare, valorile ar fi rezultatul unui proces conştient 
de apreciere. Oamenii n-ar fi deci buni sau răi, lucrurile 
sau operele de artă n-ar fi frumoase sau urîte ele însele, 
ci această calitate le-ar fi atribuită numai în urma unei 
judecăţi valorizatoare lucide. 

Recunoscînd însemnătatea excepţională a actului 
valorizator conştient trebuie să precizăm totuşi că valorile 
se nasc în practica socială însăşi, ori nu o dată, la origi- 
nea lor stă atitudinea spontană. O atitudine umană poate 
fi frumoasă sau urâtă, grotescă sau tragică, chiar dacă 
ea nu a fost apreciată în mod conştient, pe baza unor 
criterii ideologiceşte conturate ca atare. 

Statutul axiologic al unei opere de artă, valoarea 
ei se naşte în intimitatea procesului creator al artistului, 
chiar dacă aprecierea colectivă conştientă nu există încă. 
Există deci o valoare intrinsecă a operei, preexistentă ac- 
tului valorificator şi într-un sens nedepinzînd de el, ci 
avînd o existenţă în sine. Dar cât de puţin semnificative 
sînt asemenea valori care rămîn la un nivel virtual, şi 
care nu se bucură decît de o valorificare redusă şi spon- 
tană | Pentru ca ele să se impună cu adevărat conştiinţei 
sociale, pentru ca ele să circule şi să aibă o influenţă 
efectivă, este absolut necesar actul valorificator, valida- 
rea lor de către colectivitate, în numele unor criterii 
conştiente, 

Artiştii care se mîngiie cu speranţa că propria lor 
apreciere le este suficientă şi că operele lor n-au nevoie 
de judecata publicului se înșală profund nedîndu-şi seama 

că pentru a intra în circuitul valorilor este nevoie de un 
paşaport care se cheamă aprecierea publică. 

Se pune problema : după ce fel de criterii trebuie 
să judecăm P Există criterii proprii, specifice fiecărui 
obiect, atitudini sau opere sau trebuie să aplicăm aces- 
tora un calapod general ? Putem aprecia operele de artă 
numai prin criterii estetice sau sînt valabile şi criterii 
sociale generale, filozofice, politice sau etice ? 

Criticînd atît estetismul care încearcă să izoleze 
arta de ansamblul valorilor cît şi sociologismul vulgar care 
o reduce la criterii străine şi exterioare, este necesar să 
precizăm că singura atitudine riguros ştiinţifică este cea 
de adecvare la obiect, adică de judecată prin prisma unei 
atitudini axiologice complexe, incluzînd criterii diverse, 
dar care toate s-au integrat într-o atitudine estetică. Nu 
vom aplica deci cărţilor, tablourilor, muzicii criterii filo- 
zofice, politice sau etice ca atare, ci le vom integra sin- 
tetic pe acestea în cadrul criteriilor estetice care ţin 
seama de specificul fiecărei opere, gen şi ramuri de 
artă. Comentariile simpliste care fac abstracţie de spe- 
cificul domeniului în cauză, utilizînd criteriile sociale 
generale fără a le integra în criterii estetice, nu permit 
în acest sens o înţelegere corespunzătoare a valorilor 
analizate avînd o acţiune deformantă asupra gustului. 

Formarea unor criterii de gust, oricît de dificilă ar 
fi, reprezintă totuşi pînă la urmă singura cale de ridicare 
a acestora la un nivel va superior, în care moti- 
vaţia apare explicită, iar fundamentarea dobîndeşte mai 
multă fermitate şi consistenţă, fără a exclude prin aceasta 
supleţea. A forma capacitatea de apreciere înseamnă de 
fapt a transforma idealurile şi convingerile în deprinderi 
şi convingeri intime, a contribui la fixarea a ceea ce este 
i tul stabil în marea diversitate a preferințelor. 

AUTORITATEA 


Se întîmplă uneori să constatăm că oamenii din 
jurul nostru își permit să aibă alte gusturi decît noi, să 
prefere o altă literatură şi alte genuri de filme, să adopte 
o altă modă vestimentară, să aibă alte păreri despre cele 
ce-i înconjoară. 

Plingerile, mirarea şi chiar surpriza de a constata 
că nu eşti urmat, că directivele în materie de gust sînt 
inoperante, îşi au, de fapt, obiîrşia într-o concepţie greşită. 
În primul rînd gusturile și preferinţele nu se pot impune 
prin decret, ele se formează, într-un complex şi îndelun- 
gat proces educativ, în care intervin un număr mare de 
factori, unii dintre ei greu controlabili sau chiar imposibil 
de depistat. Alături de influenţa familiei, a şcolii, a insti- 
tuţiilor de cultură sau a publicaţiilor intervin prietenii, 
rudele, opinia unor grupuri mai mici sau mai mari şi 
adesea neconformismul. 

Să încercăm să ne analizăm pe noi înşine şi vom 
constata că nici reacţiile noastre nu diferă cînd e vorba 
de a alege între gusturile impuse şi cele liber alese. Ten- 
dința de a respinge ceva ce nu a trecut prin filtrul pro- 
priei personalităţi, înclinația către ceea ce nu este „per- 

mis“ (conform proverbului din copilărie după care cire- 
şele din livada vecinului sînt întotdeauna mai bune) sînt 
explicabile şi nu putem să facem abstracţie la ele, în 
educarea bunului gust. 

S-ar putea ca, citind aceste rînduri, unii să fie 
descumpăniţi. Nu înseamnă oare asta liberalism ? Cum, 
adică, am putea lăsa fiecare să aleagă singur ceea ce îi 
place ? Lipsa de experiență nu-i va face oare pe unii să 
greşească acolo unde ar putea fi călăuziţi ? Dar nimeni 
n-a propus ca formarea gusturilor să fie lăsată la voia în- 
tîmplării, ca să ne încredem total în simpla reacţie spon- 
tană, neorientată de cultură și experienţă. 

O condiţie fundamentală a educaţiei estetice o 
constituie însă aceea că opiniile cele mai întemeiate, 
înscrise în manuale sau dicţionare, emise de personalităţi 
de seamă sau vehiculate de opinia publică să treacă prin 
judecata proprie, ca ele să fie acceptate liber şi fără 
constrîngere sau dădăceală. Acceptarea apriorică a auto- 
rităţii oricui face nulă şi lipsită de sens orice judecată de 
gust şi într-un fel deformează reacţia individului care în- 
cetează să fie personală şi ca atare însăși adeziunea afec- 
tivă faţă de obiectul ei se diminuează mult. În acest scop 
trebuie promovată autoritatea reală, bazată pe respect şi 
încredere faţă de cei care se ocupă cu îndrumarea gustu- 
rilor, împotriva autorităţii impuse cu ajutorul deciziilor 
fără drept de apel, emise de la „înălţimea“ vârstei, func- 
iei sau prestigiului social şi cultural. 

__ Care sînt condiţiile pentru ca o asemenea autori- 
tate reală să se poată constitui ? În primul rînd conştiinţa 
faptului că gusturile sînt intim legate de structura fie- 


cărei personalităţi și că prin urmare ele nu pot şi nu tre- 


buie să fie uniforme. Consonanţa în materie de gust nu 
înseamnă identitate de preferinţe, ci numai puncte de 

pornire, idealuri unitare. Dacă oamenii vor fi obişnuiţi 
să judece în lumina sistemului nostru de vederi, dar de 
pe o poziţie cît mai personală, originalitatea — departe 
de a însemna excentricitate — va permite exprimarea 
plenară şi multidimensională a viziunii noastre des- 
pre lume şi artă, 

În al doilea rînd, dobîndirea unei autorităţi reale 
se bazează pe competenţă şi un larg orizont de cultură, 
singurele capabile să asigure încrederea absolut nece- 
sară a acelora ce urmează să fie orientaţi, îndrumați. 
Pentru a se face simțită, o asemenea competenţă nu tre- 
buie să se traducă neapărat în etalare şi paradă de cu- 
noştinţe (cum se întîmplă în unele cronici sau conferinţe) 
şi cu atît mai puţin în invocarea, în loc de argumente, a 
unor păreri sau judecăţi celebre. Fără îndoială, toate 
acestea (cunoştinţele, părerile unor personalităţi) sînt de 
cea mai mare însemnătate, dar oamenii aşteaptă întîi de 
toate să fie convinşi şi nu să li se închidă gura cu un citat. 
Procedînd altfel riscăm să compromitem prestigiul real de 
care o personalitate sau o opinie se bucură, întrucît este 
mai mult decît firesc ca judecăţile definitive, dar neînso- 
tite de argumente, să stîrnească neîncredere. 

Subliniind necesitatea apelului la înțelegere 
atunci cînd se emit unele păreri, trebuie să atragem aten- 
ţia şi asupra faptului că, prin natura sa, gustul este o 
componentă psihologică a conştiinţei estetice, el inte- 
grînd într-o sinteză elemente concret senzoriale, afective 
și raţionale, ceea ce-i dă o structură complexă, nu întot- 
deauna ușor și complet analizabilă. A încerca să explicăm 
pînă în amănunte de ce o poezie sau o bucată muzicală 
place, iar alta nu, este un lucru imposibil. A cere motive 
exclusiv raţionale pentru justificarea preterinţei faţă de o 
anumită pictură sau un anumit gen de decorație interi- 

oară înseamnă a nesocoti însăși natura domeniului despre 


care este vorba. 

Cum este posibilă atunci în acest domeniu autori- 
tatea, se vor întreba îngrijoraţi unii. Autoritatea estetică 
nu priveşte niciodată opera de artă sau obiectul indivi- 
dual şi nu prescrie norme pentru fiecare dintre acestea 
în parte. Autoritatea estetică se întemeiază nu numai pe 
un sistem general de principii şi norme, ci presupune o 
atitudine suplă şi diferențiată faţă de obiectivele jude- 
căţii sale şi ea va căpăta deci o coloratură specifică în 
fiecare caz în parte. Subiectivitatea celui care emite ju- 
decata de valoare se va întâlni cu structura unică şi inimi- 
tabilă a fiecărei opere de artă (structură ce propune ea 
însăşi normele şi criteriile după care să fie judecată), 
pentru ca aprecierea realizată din simbioza lor să se inte- 
greze ansamblului sistemului nostru de valori. 

Ce ne facem cu aceia (nu puţini) pentru care li- 
bertatea de alegere nu trebuie să aibă nici o legătură cu 
cultura, ba dimpotrivă ? Cum reacţionăm faţă de tendin- 
tele de a nega valorile general recunoscute, tocmai pen- 
iru că sînt ale tuturor? O tendinţă teribilistă de acest 
gen este ușor explicabilă, din punct de vedere psihologic, 


deoarece mulţi nutresc credința naivă după care singura > 


posibilitate de afirmare a personalităţii este aceea de „a 
ieşi din comun“, de a adopta gusturi şi preferinţe care 
contravin celor ale majorităţii. Fără îndoială, o asemenea 
originalitate forțată nu este autentică şi analizată mai în- 
deaproape se va dovedi de tapt a fi o pseudooriginali- 
tate, Noncorformismul de paradă, fuga după moduri şi 
maniere ţipătoare, de fapt imitații ale unor gusturi de 
largă circulaţie de aiurea, sînt departe de a exprima o 
personalitate originală și ca atare nu sînt o carte de vi- 
zită onorabilă pentru gustul cuiva. 

Spunînd acestea nu trebuie să repudiem însă orice 
nonconformism, Să nu uităm că în istoria artei ca şi în 
istoria culturii, în genere, nu o dată noul a apărut ca 
neobişnuit multora tocmai pentru că contravenea valori- 
lor şi normelor stabilite şi consfinţite de o tradiţie con- 
servatoare, pentru ca apoi, o dată cu scurgerea timpului, 
el să se dovedească fecund şi creator. Nici în viaţa de 
fiecare zi, în ţinută şi comportare, nu trebuie să ne gră- 
bim să înlăturăm pe loc tot ce contrazice felul nostru 
obişnuit de a gîndi, deprinderile noastre cotidiene. Să nu 
uităm că s-a întîmplat nu o dată să avem gusturi şi pre- 
ferinţe diferite de alţii şi unele dintre acestea s-au do- 
vedit a fi viabile, iar acum au o circulaţie generală. Ase- 
menea manifestări nu trebuie privite cu ironie binevoi- 
toare şi cu atît mai puţin cu rigiditate. 

Autoritatea reală se va întemeia deci, în asemenea 
cazuri, pe înțelegere şi simţ al noului, pe atenţie şi spirit 
de discernămînt. Să nu uităm că încercarea de a ne im- 
pune gusturile și preferinţele nu va duce niciodată la o 
autoritate veritabilă, tocmai pentru că simpatia sau anti- 
patia estetică sînt personale şi spontane. 

LIBERTATEA 


Unanim recunoscut, dreptul la libertate în dome- 
niul gustului s-ar părea că nu mai are nevoie de comen- 
tarii. Alegerea trebuie să fie nestînjenită, varietatea prefe- 
rinţelor aproape infinită şi încercarea de a dicta gusturile 
interzisă. Şi totuşi, adevărata libertate a gustului nu se 
reduce la simpla existență a unei game bogate de po- 
sibilități ce se oferă spre selecţie. 

primul rînd, oricît ar părea de ciudat, trebuie 
să fii liber faţă de tine însuţi, adică să poţi aprecia 
conştient şi liber de prejudecăţi de orice natură. O deli- 
berare conştientă presupune prezenţa simultană nu numai 
a emoţiei directe produse de obiectul sau opera admirată, 
dar şi a raţiunii, a momentului în care luciditatea, cu- 
noştinţele şi sistemul de criterii pe care-l posezi îşi poate 
spune cuvîntul. Este necesară deci o anumită detaşare, o 
distanţare în faţa lucrului asupra căruia urmează să te 
pronunţi, pentru ca șocul primei impresii, şocul emoţional 
sau criterii false, superficiale, să nu întunece autenticita- 
tea reacției psihologice, 

Cît de utile sînt în acest sens toate acele forme în 
care reacţia de moment ajunge să se confrunte cu cea în 

timp, părerea personală cu cea a altora, impresia cu ex- 
periența, Discuţiile asupra cărţilor citite sau spectacole- 
lor văzute, participarea la emisiunile-concurs, urmărirea 
punctelor de vedere — chiar diferite între ele — a unor 
personalități competente, dezbaterea curajoasă a păre- 
rilor şi exprimarea deschisă a opiniilor sînt modalităţi de 
a ajunge pînă la urmă liber şi stăpîn pe propriile reacţii 
de gust, tocmai pentru că ele s-au îmbogăţit şi verificat 
în decursul acestui proces, 

A fi liber faţă de tine însuţi înseamnă apoi a fi 
liber de prejudecăţi, de „idoli“, cum spunea Bacon, ceea 
ce este extrem de greu. De cîte ori nu ni se întîmplă să 
acceptăm sau să condamnăm prin reacţia de gust un 
obiect estetic sau o operă de artă nu pentru că am supus-o 
unei judecăţi individuale şi directe, ci în virtutea unor 
prejudecăţi, adică a unor principii şi păreri generale, ob- 
ținute anterior şi în legătură cu alte lucruri. Nimeni nu 
contestă justeţea şi chiar nevoia unor asemenea principii 
şi păreri, dar ele trebuie să funcţioneze de fiecare dată 
adecvat obiectului sau operei individuale, nu ca un 
mecanism stereotip. 

Dacă avem impresia că filmele polițiste repre- 
zintă un gen care merită toată atenţia, ei bine, sîntem 
liberi s-o avem, dar trebuie să ne întrebăm de fiecare 
dată dacă filmul pe care-l aprobăm cu satisfacţie şi en- 
tuziasm o merită. Dacă ne place muzica uşoară, ei bine, 
nimeni nu ne-o interzice, dar asta nu înseamnă că trebuie 
să înghiţim orice, numai pentru că se încadrează genului. 
Tot în același sens, justificata dorinţă de a întîlni în lite- 
ratură temele majore ale vieţii şi istoriei poporului nostru 
nu ne scutește de a aprecia cu discernămînt dacă romanul 
sau filmul pe o asemenea temă este la înălțimea ei sau 
nu, Popularitatea comediei este indiscutabilă şi nimeni nu 

ne contestă dreptul de a o împărtăşi, numai că noi ne 
ducem la teatru nu la o piesă „în general“, ci la una 
anume, deci aprobarea noastră va trebui să-și aibă te- 
meiul în spectacolul vizionat, nu în virtuțile tonice şi re- 
laxante ale unei abstracții. 

În al doilea rînd trebuie să fii liber faţă de obiec- 
tul sau opera contemplată, în sensul că trebuie s-o poți 
stăpîni prin criterii adecvate şi o cultură corespunzătoare. 
Cît de des ni se întîmplă să întîlnim oameni care emit cu 
cea mai mare uşurinţă judecăţi şi aduc elogii sau con- 
damnă o anumită factură de poezie care le este mai puţin 
cunoscută, o pictură pe care n-o înţeleg pe loc sau o 
muzică ce le pare neobişnuită în comparaţie cu ceea ce 
întîlniseră pînă atunci. Desigur, eşti liber să nu-ţi placă, 
nimeni nu te poate împiedica să ai alte preferinţe, dar 
dacă doreşti o libertate autentică trebuie să ştii de ce ai 
ales ceva, condamnînd altceva. Pentru aceasta este ne- 
voie de cunoaşterea limbajului artistic nu numai al fie- 
cărei arte, dar şi al celui specific marilor tendinţe şi 
orientări, condiţie absolut necesară pentru a putea ju- 
deca o operă de artă, pornind nu numai de la ceea ce 
noi am fi dorit de la ea, ci şi de la ceea ce ea îşi pro- 
pune şi solicită de la noi. 

Libertatea trebuie obţinută apoi şi în raporturile 
cu grupul social, nu în sensul despărțirii cu orice preț 
de opinia colectivă, dar nici al tiraniei exercitată de 
modă, de gusturile adoptate mecanic. Cum este şi firesc, 
prin tradiţie și în directă legătură cu mărimea grupului, 
se formează și se păstrează anumite gusturi şi preferinţe 
comune sau asemănătoare şi rolul lor în educaţia estetică 
nu trebuie de loc neglijat, tocmai pentru că, adesea ele 
sînt dintre cele mai solide şi mai persistente. 

N-ar strica însă să amintim şi observaţia lui Tudor 
Vianu, potrivit căreia influenţa educativă în orientarea 
gusturilor este de regulă invers proporţională cu cantita- 
tea grupului social, în sensul că se pot obţine rezultate 
mai mari în grupuri mai mici. Cum ai putea oare să or- 
ganizezi mereu acţiuni de mare amploare care în ace- 
laşi timp să fie utile şi să intereseze pe toţi deopotrivă ? 
Doar nu se poate pregăti zilnic cîte un carnaval, un con- 
curs sau un spectacol, iar ședințele sau adunările rămîn 
fără obiect dacă sînt prea dese. 

Pe de altă parte, lipsa de personalitate în cadrul 
grupului duce nu o dată la uniformizarea şi la păstrarea 
automată a unui fond de păreri, deprinderi, gusturi care, 
rămînînd sclave ale opiniei generale, duc la o libertate 
de alegere redusă a individului. Consecința inevitabilă a 
unei asemenea situaţii este o atitudine rigidă şi conserva- 
toare în privinţa gustului. E adevărat că viaţa oamenilor 
este atît de bogată, mediile prin care circulă fiecare atît 
de diverse, iar circulaţia valorilor atît de intensă încât ase- 
menea cercuri închise se pot sfărîma uneori destul de 
uşor, dar atunci va fi cu atît mai evidentă dauna pe care 
uniformizarea a adus-o în formarea personalităţii. De 
aceea, paralel cu rodnica raportare a individului la co- 
lectivitate, trebuie încurajată în continuare raportarea la 
sine însuşi, pentru ca el să dobîndească o reacţie de gust 
personală faţă de obiectul estetic cu care are de-a face. 

În sfîrşit, este liber individul faţă de societate în 
materie de gust P În măsura în care înțelege necesitatea 
(în sensul cel mai larg al cuvîntului) evident că da, deoa- 
rece din injinitatea de valenţe estetice ale naturii, vieţii 
sociale sau operelor de artă el va reuşi să selecteze pe ace- 
lea care — în liniile lor generale — sînt consonante cu 
idealurile sociale şi estetice ale orînduirii şi epocii 

noastre, A concepe o libertate în afara societăţii este 
evident imposibil, 

Atrăgînd atenţia asupra faptului că gusturile ca- 
pătă uneori o coloratură ideologică al cărei sens nu ne 
poate fi indiferent, trebuie să amintim totodată că în 
acest domeniu numeroase reacţii şi atitudini nu pot fi 
subordonate unei poziţii de clasă sau alteia, ci rămîn sub 
acest raport neutru. 

Iar pentru a înţelege mai complet sensul libertăţii 
gusturilor trebuie să adăugăm că orînduirea noastră prin 
însăşi natura ei, deschide drum liber şi nestînjenit ma- 
nifestării esenței umane în toată bogăţia ei, mai mult, 
chiar, stimulează dezvoltarea individualităţilor, diversiti- 
carea lor, deci amplifică pe o scară nemaiîntilnită liber- 
tatea gustului. Sarcina educaţiei estetice este de a des- 
chide căile pentru ca această posibilitate să devină rea- 
litate, iar apoi să-i formeze astfel pe oameni, încît ei să 
ştie cum să utilizeze libertarea de care dispun. 

MODELUL ETALON 


Creatorii şi îndrumătorii gusturilor şi-au pus nu 
odată problema găsirii unor modele-etalon, a unor stan- 
darde general recunoscute, în conformitate cu care ope- 
rele sau produsele lor să pătrundă mai direct şi pe o scară 
cît mai largă în public. Au existat de altfel epoci ale 
istoriei artei în care sculptura sau pictura, drama sau 
poezia se supuneau unor reguli fixe, unor tipare rigide în 
care erau obligaţi să se încadreze toți creatorii, ansam- 
blul lor constituind tocmai un asemenea etalon. Respec- 
tarea fidelă a canoanelor, imitarea modelului căpătau în 
acea epocă nu numai sensul unor convenţii artistice 
coercitive, dar împrumutau, adesea în mod automat, prin 
simpla lor existenţă, o aură axiologică, o anumită valoare, 
operelor respective. 

Epoca modernă, o dată cu prețuirea superioară a 
individualității umane, a generat o mare varietate de 
gusturi și preferinţe, ducînd la o diferenţiere accentuată 
a operelor și produselor ce trebuiau să le satisfacă. În 
aceste condiţii se părea la început că însăşi ideea de 
etalon al gustului era sortită pieirii, pentru a permite 

afirmarea cît mai personală a creatorilor şi a mulţumi 
exigenţele din ce în ce mai singularizate ale indivizilor. 

Practica dezvoltării reale a creaţiei umane pe cele 
mai diverse planuri era însă mult mai complexă şi astfel 
nici răspunsul la această mare nevoie de unicitate nu 
putea fi atît de simplu. Producţia industrială în serie, ge- 
neralizată în condiţiile industrializării moderne, a întro- 
dus, uneori cu o forţă imposibil şi de altfel inutil de stă- 
vilit, domnia modelului, standardelor, a stas-urilor. Con- 
strucţiile, mobilierul, veşmintele, obiectele de larg con- 
sum se supuneau în primul rînd cerinţelor economice şi 
constructive şi doar apoi celor estetice, ori în felul acesta 
o anumită uniformizare era inevitabilă, cu toate strădu- 
inţele de a introduce măcar o tentă individualizatoare în 
comparaţie cu produsul etalon. 

O atare situaţie a fost posibilă de altfel nu numai 
datorită presiunii exercitate de natura producţiei mo- 
derne, ci şi pentru că aceasta se adresează unei naturi 
umane ale cărei necesităţi sociale şi biologice în acest do- 
meniu erau relativ omogene, deci nu solicitau o prea 
mare diferenţiere. (Probabil că de la o asemenea concep- 
ţie pornesc şi acei proiectanți de modele care socotesc că, 
dacă pînă la urmă „oamenii sînt tot oameni“, nu este 
nevoie să se străduiască prea mult pentru a le satisface şi 
nevoia firească către diversitate, considerată de ei drept 
simplu „capriciu“). 

Nu acelaşi a fost drumul urmat în dezvoltarea 
artei și asta nu numai pentru că artiştii s-ar fi dovedit mai 
receptivi față de dorinţa oamenilor de a evada din uni- 
formizarea pe care o crea cadrul înconjurător, ci, în pri- 
mul rînd, datorită însăşi naturii ei : aceea de a produce 
unicate inimitabile şi neînlocuibile. 

Desigur, ar fi simplist să ne închipuim că aici nu 
funcţionează nici un fel de modele, că nu intervin nici 
un fel de norme : însuşi faptul că fiecare operă de artă 
nouă apare într-un climat şi într-un cadru valoric consti- 
tuit, fiind obligată măcar în parte să utilizeze limbajul 
artistic existent, generează o anumită unitate ca şi nu- 
meroase asemănări şi înrudiri. Oricît de originală ar fi 
opera de artă ea nu poate fi concepută în afara oricărei 
legături cu tradiția mai recentă sau mai veche sau cu 
restul creaţiei contemporane faţă de care se diferenţiază, 
dar nu se înstrăinează cu totul. (Celor care caută să fie 
originali cu orice preţ sau care consideră că n-au suferit 
nici o influenţă din partea nimănui ar trebui să li se arate 
naivitatea şi utopia orgoliului independenţei absolute |) 

Într-un sens specific deci — fără a putea vorbi de 
copii produse în serie — nu putem elimina nici din artă 
conceptul de model, chiar dacă evident în practică vom 
întâlni nu etaloane rigide, ci creaţii exemplare şi repre- 
zentative, a căror influență se exercită nu prin simplă 
imitație şi numai arareori în mod direct. 

Dacă este vorba de procesul de receptare, pre- 
zenţa modelului etalon — este adesea şi mai evidentă. 
Nu este vorba numai de situaţiile în care o vedetă de 
cinematograf devine model de frumuseţe pentru admi- 
ratorii ei sau cînd o anumită modă reuşeşte să se 
impună şi acţionează ca un etalon al bunului gust în 
vestimentaţie. Nu avem în vedere nici asemenea cazuri 
cînd anumite filme plac nu pentru noutatea şi valoarea 
lor estetică deosebită, ci tocmai pentru că spectatorul 
recunoaşte „reţeta de fabricaţie“ şi urmăreşte amuzat 
desfăşurarea unei intrigi ale cărei întorsături aproape 
că le ghiceşte şi al cărei final îl cunoaşte. ` 

Nu ne referim deci la reacţiile de gust în faţa 
diverselor situaţii cotidiene şi nici la divertismentele mai 


mult sau mai puţin artistice — al căror interes creşte 
de altfel direct proporţional cu coeficientul de inedit şi 
surpriză pe care-l conţin — ci la rolul modelelor în 


orientarea receptării operelor de artă propriu-zise. 

Pentru cei care s-ar grăbi să protesteze că însăşi 
noţiunea de model le-ar ştirbi personalitatea şi ar duce 
la uniformizarea marii varietăţi a gusturilor ţinem să 
precizăm că acesta nu trebuie confundat cu şablonul, ci 
considerat doar ca unul din numeroasele criterii care, 
materializate într-o imagine artistică concretă, cu forță 
reprezentativă, pot sluji orientării axiologice a recep- 
torilor. 

Din acest punct de vedere un inestimabil model 
îl reprezintă literatura şi arta clasică naţională şi uni- 
versală. Examenul şi selecţia severă a timpului, decan- 
tarea şi concentrarea unei experienţe artistice seculare 
fac din operele clasice nu modele de urmat în sensul 
că 'acum ar trebui să se scrie, să se picteze sau să se 
compună ca odinioară, ci în sensul că, prin reprezenta- 
tivitatea lor, ele oferă un ansamblu de criterii constituit 
şi care poate reprezenta puncte de reper. Nici un artist 
adevărat nu-şi propune să imite sau să copieze Iliada 
sau Odiseea, sculpturile lui Praxiteles, Gioconda lui Mi- 
chelangelo sau muzica lui Beethoven, dar operele aces- 
tora reprezintă fiecare în parte pietre de hotar ale isto- 
riei artelor, modele semnificative pentru cuceririle ge- 
niului artistic omenesc. 

De aceea, disprețul unora faţă de arta clasică, pe 
care o consideră desuetă şi vetustă, este nejustificat, 
marcînd nu „modernitate“ cum pretind aceştia, ci mai 
degrabă sărăcie spirituală şi aservire față de moment. 

Trebuie să întreţinem cultul clasicilor nu numai din 
respect pentru tradiţie dar şi pentru a permite înţele- 
gerea mai profundă a prezentului şi descifrarea în li- 
niile sale generale a viitorului. 

Formulele de creaţie tradiţionale nu trebuie cu- 
noscute pentru a fi apoi proiectate în mod forţat asupra 
oricărei încercări de inovaţie, cum procedează unii, ci 
pentru a avea față de ce s-o raportăm în scara dezvol- 
tării istorice. Pretenţiile unor vizitatori ai expozițiilor 
de pictură contemporană sau ale unor ascultători ai 
concertelor de muzică modernă de a regăsi aici mode-. 
lele clasice la care a rămas cultura lor artistică sînt ne- 
justificate, pentru că fac abstracţie de faptul că arta, ca 
de altfel totul în jurul ei, este în permanentă evoluţie. 
Cunoștinţele dobîndite însă prin studierea artei clasice 
pot să uşureze mult înţelegerea, atunci cînd aceasta este 
privită nu ca o schemă fiză, ci ca una dintre verigile 
reprezentative ale unui lanţ. 

Existenţa modelului în receptare este extrem de 
evidentă într-o sumară cercetare a gustului public. De 
altfel, însuşi faptul că se poate vorbi de un gust al co- 
lectivităţii (mai restrîns sau mai larg), că în marea va- 
rietate a preferințelor, a gusturilor individuale pot fi 
recunoscute unele trăsături şi sensuri generale, este sem- 
nificativ în acest sens. În diferite momente ale dezvol- 
tării și sub acţiunea a numeroşi factori opinia publică 
vehiculează anumite valori şi contribuie la formarea 
anumitor gusturi care — deşi se vor adapta fiecărei per- 
sonalități — nu-şi vor pierde ceea ce au comun. Diver- 
sitatea gusturilor se va încadra pînă la urmă în peri- 
metrul larg și flexibil, dar mu lipsit de orice graniţe, al 
unui ideal, ceea ce le va conferi şi unitatea de an- 
samblu firească şi necesară, 

De aici nu trebuie trasă concluzia că tot ce iese 
din cadrele gustului public (adică a acelor preferinţe 
general acceptate de opinia publică) vine în contradic- 
ţie cu idealul nostru estetic. Practica a arătat că ino- 
vaţiile reale, deşi pleacă de la acest gust public, cel 
mai adesea îl depășesc în sensul că tind să-i lărgească 


sfera de cuprindere, introducînd. noi valori în câmpul, 


opiniei generale. 

Subliniind rolul pozitiv al modelelor-etalon — 
ca sisteme constituite din criterii de valoare materiali- 
zate — trebuie să prevenim deci neapărat asupra pri- 
mejdiei ca ele să fie înţelese drept canoane obligatorii 
sau exemple de imitat. Imitaţia are, desigur, şi ea un 
rol în formarea orizontului de cultură al unui individ 
sau în transmiterea unor influenţe şi experienţe, dar 
ea nu va lua niciodată locul creaţiei originale, al ino- 
vaţiei autentice. 

Fenomenele de mimetism artistic ce pot fi întîl- 
nite adesea, preluarea ca atare a unor formule şi ma- 
niere de creaţie pentru a le aplica apoi unui mesaj ideo- 
logico-emoţional căruia îi sînt străine, snobismul modei, 
lipsa de personalitate şi de criterii proprii sînt doar cî- 
teva dintre pericolele posibile. 

Pentru a le evita, oamenii trebuie să-şi însu- 
şească estetic nu un singur model, ci cît mai multe, fie- 
care dintre ele fiind considerat ca una dintre modali- 
tăţile artistice valabile, dar nu şi obligatorii. Nimeni 
nu-și procură etaloane numai pentru a le avea, după 
cum nu cumpărăm metri sau kilograme, ci ne folosim 
de ele ca unităţi de măsură. 

CONVENȚIA 


În viaţa de toate zilele, fie că e vorba de politeţe 
sau îmbrăcăminte, decorația interioară a locuinţei sau 
ceremoniile tradiţionale ale vieţii sociale, întîlnim ade- 
sea expresii normative de genul : „Nu se cade“, „Nu se 
potriveşte“, „Nu-i obiceiul“ sau exclamaţia de indignare : 
„Gusturi, gusturi dar nici chiar aşa |“ 

În artă, deşi evident avem de-a face cu unicate, 
se constituie totuşi un fel de atmosferă generală co- 
mună în care nerespectarea canoanelor, noutatea iese cu 
uşurinţă din comun şi uneori provoacă chiar un şoc atit 
de puternic încît duce la respingerea violentă a celui 
care a încălcat convenţia, obişnuitul. Sînt oare asemenea 
atitudini justificate ? 

După unii, gusturile fiind individuale şi aparţinînd 
unor personalități a căror structură psihică o dorim cît 
mai bine conturată, a încerca să le supunem convenției 
înseamnă să le răpim libertatea şi autonomia, să le facem 
să înceteze de a fi ele însele, Gustul autentic ar presupune 
după ei nu numai neatîrnarea faţă de orice reguli în crea- 
ție, dar ar cere chiar încălcarea într-un sens a celor exis- 
tente, construirea unor universuri estetice inedite. 

CONVENŢIA 

se constituie totuşi un fel de atmosferă generală co- 
mună în care nerespectarea canoanelor, noutatea iese cu 
uşurinţă din comun şi uneori provoacă chiar un şoc atît 
de puternic încît duce la respingerea violentă a celui 
care a încălcat convenţia, obişnuitul. Sînt oare asemenea 
atitudini justificate ? 

După unii, gusturile fiind individuale şi aparţinînd 
unor personalităţi a căror structură psihică o dorim cît 
mai bine conturată, a încerca să le supunem convenției 
înseamnă să le răpim libertatea şi autonomia, să le facem 
să înceteze de a fi ele însele. Gustul autentic ar presupune 

tente, construirea unor universuri estetice inedite. 

Trebuie spus că — eliminînd exagerările — în 
această părere există un însemnat grăunte de adevăr : 
personalităţile posedă într-adevăr un mod propriu de 
selecţie, criteriile generale trebuie să treacă prin filtrul 
propriei gîndiri şi astfel să se individualizeze, iar creaţia, 
pentru a fi autentică, trebuie să aspire către reali- 
zarea unui obiect estetic original, să spună lucruri 
care încă nu s-au spus. În acest sens sarcinile educaţiei 
estetice presupun tocmai o asemenea diferenţiere şi adec- 
vare la obiect, încît să dezvolte gusturi individualizate, 
bazate nu numai pe o fermitate ideologico-estetică, dar şi 
pe una psihică, am spune, adică să confere acestora o 
anumită stabilitate şi mîndrie a conştiinţei de sine, care 
să le ferească de valurile modei şi de mimetism, dar să nu 
le răpească receptivitatea. i 

Înseamnă oare această înlăturare definitivă a 
convențiilor din viaţa cotidiană şi din artă ? Putem pre- 
supune că fiecare individ se va dezvolta în completă 
neatîrnare de ceilalţi, asemănîndu-se, cum spunea iro- 
nic Giordano Bruno, cu bobul de strugure care îşi în- 
chipuie că soarele există numai pentru a-l coace pe el? 

Evident, un asemenea lucru este cu neputinţă: 
oamenii sînt legaţi între ei, valorile existente circulă, 
trecutul prin forţa tradiţiei şi a instituţiilor în care se 
materializează acţionează asupra prezentului, în aşa fel 
încît o independenţă de genul celei amintite mai sus 
este imposibilă, 

Bine, veţi spune că lucrul acesta se poate întîmpla 
în viaţa de toate zilele unde necesitățile umane sînt re- 
lativ omogene, unde gama variațiilor posibile este mai 
redusă şi unde noutatea își face şi mai greu loc, mai ales 
datorită împrejurărilor modeme de trai. Dar arta ? Nu 
rămîne ea refugiul individualităţii, într-o lume care tinde 

spre uniformizare, nu are ea menirea să exprime — mai 
mult decît orice alt produs al spiritualităţii umane — 
ceea ce este inimitabil şi irepetabil ? Ba da. 

Într-adevăr, în bună măsură prin însăşi natura 
ei, arta rămîne bastionul inatacabil al personalităţii cre- 
atorului, purtîndu-i amprenta, sigiliul cel mai sigur al 
autenticităţii. Am greşi însă dacă ne-am închipui că arta 
poate şi trebuie să se elibereze de context. În primul rînd, 
în momentul venirii pe lume, opera găseşte un cadru 
axiologic constituit, este obligată să folosească un limbaj 
existent, să se raporteze la ceea ce a precedai-o, deci să 
țină seama de anumiţi parametri estetici funcţionind 
socialmente. În al doilea rînd încercările de a fugi de 
orice asemănare cu ceea ce există sînt sortite eșecului : 
oamenii nu-şi pot reprezenta niciodată construcţii ideale 
lipsite de orice legătură cu experienţa lor imaginativă. 

Departe de noi gîndul de a pleda pentru o artă 
care să nu facă altceva decît să urmeze cuminte mode- 
lele preexistente, cu grija de a nu ieşi cumva din cadrele 
prestabilite. În încercările de a realiza ceea ce nu s-a 
mai spus, nu s-a mai auzit sau nu s-a mai văzut niciodată, 
unii dintre artişti ajung însă în situaţia ca să se îndepăr- 
teze atît de mult de cei cărora li se adresează încît să în- 
ceteze cu totul de a mai fi înţeleşi. Fenomenele de er- 
metism ce exprimă de fapt inadecvarea poetică, pînzele 
absconse şi insondabile ale unor pictori, compoziţia mu- 
zicală care devine complet ininteligibilă şi incapabilă 
de a trezi orice vibraţie emoțională sînt departe de ade- 
vărata originalitate, 

i Fără îndoială, artiştii au dreptul şi chiar datoria 
să devanseze gustul comun, să depășească ceea ce s-a 
realizat pînă la dînșii, dar într-un asemenea mod, încât 
rezultatul strădaniei lor să nu piardă onice contact cu 

solul de la care s-a pornit. Am auzit despre un tînăr poet 
care se lăuda că nu a citit nici un fel de poezii pentru 
a nu se lăsa influenţat de premergători, despre pictori 
care ocolesc creaţiile colegilor lor şi se feresc de Cunoaş- 
terea acelora ce aparţin tradiţiei pentru a-şi păstra ne- 
știrbită personalitatea, individualitatea. 

Adevărata creaţie nu se naşte însă din incultură, 
iar originalitatea este departe de a putea fi asimilată cu 
izolarea de trecut şi prezent în speranţa vagă şi nefon- 
dată că ea va vorbi viitorului. O asemenea atitudine nu 
duce decît la repetarea a ceea ce s-a mai spus, însoțită 
nu o dată de convingerea naivă după care „ce nu ştiu 
nici nu există“, În clipa însă în care produsele unor ast- 
fel de „creatori“ ajung să se confrunte cu lumea valori- 
lor existente şi ele sînt supuse focului opiniei publice, 
este evident că autenticul se desparte de fals, iar probei 
timpului îi vor rezista numai operele care marchează un 
univers spiritual propriu. Pledoaria de mai sus a încercat 
să mu facă abstracţie o clipă de specificitatea artei, de 
dreptul la spontaneitate şi libertate al creatorilor, 
Am dori însă totodată să repunem în drepturile ei con- 
venţia, ca sistem de criterii existent şi acceptat la un 
moment dat de o anumită grupare, clasă sau epocă so- 
cială, subliniind nu numai rolul de frûnă pe care-l poate 
juca înțelegerea ei ca un sistem închis şi imuabil, ci şi 
funcţia ei pozitivă. 

Cît îi priveşte pe cei care receptează opera de 
antă, fără îndoială că şi aici o exagerare a ceea ce a fost 
deja acceptat şi o rezistență obtuză la orice încercări de 
ărgire a orizonturilor este nedorită. În acelaşi timp, cu- 
noaşterea istoriei artei ca şi a tendinţelor ei contempo- 
rane va sluji într-un anumit sens de pavăză împotriva 
tentaţiei şi presiunilor exercitate de „falsele“ inovaţii. 

O doză de îndoială înainte de a accepta ceva ca nou este 
absolut necesară. Scuteşte de surprize ulterioare. 

Cît priveşte educaţia gusturilor mi se pare că 
primejdia cea mai mare n-o reprezintă conformismul 
faţă de convenţie, ci, dimpotrivă, negarea ei înverşunată, 
fuga după originalitate cu orice preţ, excentricitatea. 
Vîrsta adolescenţei îndeosebi, se caracterizează tocmai 
printr-o asemenea tendinţă teribilistă de răsturnare a 
tuturor modelelor şi de preluare lipsită de discernămînt 
a tot ce poartă eticheta „modernităţii“. Pentru asemenea 
cazuri filtrul convenției va fi nu o dată un util instru- 
ment protector. Acceptarea ei nu presupune în mod obli- 
gatoriu  încremenirea şi îmbătrinirea spirituală, după 
cum respectarea trecutului şi prezentului n-a împiedicat 
niciodată scurgerea timpului. Gusturile viitorului sînt 
desigur greu de prevăzut, dar actul lor de naştere se 
află întotdeauna în ceea ce le-a precedat. 

ACCESIBILITATEA 


Măsura în care o valoare estetică este receptată 
în mod adecvat atît pe calea simţurilor cît şi a înţelegerii 
raţionale este considerată îndeobşte indicatorul gradului 
ei de accesibilitate. Cum de aceasta depinde gradul de 
răspîndire şi popularitate a unei asemenea valori şi cum 
prin asimilarea ei se îmbogăţeşte orizontul spiritual al 
fiecărei individualităţi, este evident că formarea ei trece 
pe primul plan al educaţiei estetice. 

Dar, trebuie accesibilitatea formată ? Nu aparţine 
ea operelor de artă, valenţelor estetice ale naturii şi vie- 
ţii sociale înseşi ? Nu este oare suficient să-i îndemnăm 
pe artişti să vegheze ei asupra acestei însuşiri a operelor 
lor atunci cînd creează ? Credem că o asemenea poziţie, 
extrem de răspîndită în rîndul celor care se ocupă cu 
îndrumarea gusturilor, cu propagarea valorilor culturii 
este dintre cele mai dăunătoare, pentru că invită la co- 
moditate și inerție. 

Fără îndoială, prin structura lor, prin limbajul pe 
care-l utilizează, operele de artă pot fi într-un anumit 
moment mai accesibile sau mai puţin accesibile publi- 
cului, în funcţie de cultura sa estetică, iar prin statistici 

sau o cercetare psihologică atentă se poate determina 
măsura în care ele au fost primite sau nu. Prin definiţie 
însă opera autentică este esenţial accesibilă, adică repre- 
zintă un mijloc specific de comunicare umană, iar lipsa 
acestei însuşiri o elimină de la sine din cîmpul artei. 
Numai că receptarea ei nu se face automat, ci reprezintă 
un proces complex, în care factorii sociali, psihologi 
concreţi fixează parametrii gradului de accesibilitate, în 
funcţie de tradiţie, cultură artistică, personalitate etc. 

Constatarea este esențială pentru cei care se 
ocupă cu îndrumarea gusturilor, dar ea nu reprezintă 
decît un prim pas, un început. Abia de acum încolo în- 
cepe munca adevărată, cea de familiarizare a oamenilor 
cu valorile estetice pentru moment sau pentru ei mai 
„dificile“, mai greu de înţeles şi mai opace la reacţiile 
spontane ale sensibilităţii sau afectului formate cores- 
punzător unei anumite tradiţii sau obişnuinţe. 

Nu trebuie să ne temem să recunoaştem că nu 
tot ce este valoros îşi face imediat şi mai ales automat 
drum către sufletul şi mintea oamenilor, necesitînd une- 
ori un timp pentru a fi acceptat. 

Desigur, accesibilitatea este uneori un indicator 
al valorii estetice, dar el nu este singurul, iar prezenţa 
sa nu presupune niciodată în mod automat că ne aflăm 
în fața unui lucru demn cu adevărat de prețuire. De cîte 
ori nu se întîmplă ca suocesul de casă al unei piese sau 
al unui film, primirea de moment care se face unei ex- 
poziţii sau unui concert să fie considerate şi criterii si- 
gure, infailibile, ale valorii ei, pentru ca apoi o atitudine 
mai exigentă, selecţia făcută în timp să le anuleze şi să 
le alunge prin uitare. 

Se confundă apoi adesea accesibilitatea unei 
opere cu impresia pe care o face aceasta în primul mo- 

ment. Spontaneitatea, viteza de pătrundere în conştiinţa 
estetică, reacţiile cvasi-reflexe pe care o operă le deter- 
mină sînt desigur indicii importante ale accesibilităţii. 
Procesul de receptare nu se opreşte însă niciodată aici, 
o operă lucrează asupra conştiinţei şi după momentul 
primului contact, ori cu acest prilej impresiile iniţiale se 
pot modifica, ceea ce a fost înţeles poate apare mai 
enigmatic sau invers. 

Vorbind de accesibilitate trebuie să avem în ve- 
dere neapărat factorul timp, atît în cazul fiecărui individ, 
cât şi al generaţiilor în suocesiumea lor. Ceea ce a apărut 
ermetic ieri, poate apărea extrem de inteligibil azi şi 
desuet prin claritatea lui mîine. Marile valori ale artei 
îşi păstrează întotdeauna un anumit secret şi ele nu se 
vor lăsa niciodată pătrunse cu extremă uşurinţă pînă 
la ultimele lor încheieturi. Poate în aceasta constă în 
parte şi farmecul lor de neegalat, puterea lor de a în- 
frunta eternitatea. 

Discuţia despre accesibilitate trebuie legată apoi 
de domeniul la care ne referim, ea avînd coordonate 
diferite cînd e vorba de literatură sau pictură, muzică 
sau cinematograf. Există părerea, justificată în parte 
(dar numai în parte |), că proza, cinematograful sau 
teatrul sînt în genere mai accesibile, în timp ce muzica, 
pictura sau sculptura, poezia modernă sînt mai dificile. 
De fapt, este vorba în primul rînd de obişnuinţa estetică, 
de experienţa celui ce receptează — mai mare în prima 
categorie de ramuri ale artei — unite cu aparenţa că în 
cazul lor nu există un limbaj propriu ce ar trebui însuşit. 
Și tocmai această aparenţă înşeală cel mai adesea şi 
duce la o receptare superficială a operelor aşa-zise acce- 
sibile oricui. De fapt proza ca şi muzica, cinematograful 
ca şi pictura îşi au legile lor.şi a le neglija, a crede că 

ele pot fi însuşite în mod adecvat fără a le cunoaşte 
limbajul propriu este o naivitate care ne frustează de 
o bună parte a bucuriei estetice autentice pe care ne-o 
pot furniza, 

Pentru unii accesibil înseamnă lipsit de efort. 
Într-adevăr, cred reprezentanţii acestui punct de vedere, 
de ce să trebuiască să ne străduim să înţelegem sau să 
simţim valenţele estetice ale unor opere de artă, ale 
naturii sau vieţii sociale ? Nu pătrund ele de la sine 
în conştiinţa noastră ? În parte într-adevăr aşa şi este, 
acţiunea valorii estetice asupra noastră se produce ori- 
cum şi va determina o anumită reacţie spirituală. A pă- 
trunde în intimitatea oricărui lucru, inclusiv a unui obi- 
ect estetic presupune însă o atitudine activă a subiectu- 
lui, o încercare de a surprinde cît mai multilateral şi 
complex ; ori, aceasta nu se poate face fără participarea 
celui ce le receptează. 

Desigur, „efortul“ va fi de o natură specifică, şi 
va depinde atît de opera cît şi de experienţa estetică a 
subieotului, dar fără el apropierea de frumos este impo- 
sibilă. Totul este ca prin educaţie estetică dificultăţile 
să fie înlăturate, iar apoi lucrurile să se desfăşoare cît 
mai spontan | (E vorba, după cum vedem, de o sponta- 
neitate construită, educată, nu de una întîmplătoare, 
înnăscută sau generată automat de obiectul exterior.) 

Ar fi simplist să vorbim de accesibilitate în ge- 
neral fără a preciza cui ne adresăm. Publicul nu este o 
masă omogenă, cu pregătire estetică identică şi cu o re- 
ceptivitate asemănătoare, Dacă vrem să ne referim la 
succesul de public, trebuie să precizăm întotdeauna 
despre ce categorie de public este vorba, întrucît în rîn- 
durile acestuia, există straturi şi etaje deosebite, cu ati- 
tudini diferenţiate în faţa esteticului. Rezultă de aici că 

şi ceea ce oferim publicului mu poate face abstracţie de 
pregătire, vârstă, sex, experienţă sau obişnuinţe, că tre- 
buie diferențiată acţiunea educativă în cadrul întregii 
munci culturale de masă. 

În toate cazurile, fie că este vorba de domenii 
sau de categorii de public, accesibilitatea se uneşte strîns 
cu receptivitatea, însuşire dobîndită prin educaţie şi tră- 
sătură a structurii psihice. Pentru a simţi sau înţelege, 
oamenii trebuie să fie dornici şi în acelaşi timp capabili 
de a o face. Accesibilitatea nu trebuie raportată deci nu- 
mai la structura obiectului estetic, ci şi la deschiderea 
noastră sufletească, la orizontul nostru spiritual. 

Se crede uneori că receptivitatea, bunul gust sînt 
moştenite şi oa atare educația, cultura dobîndită sînt în- 
tr-un fel ineficiente. E adevărat că o anumită mobilitate, 
ba chiar anumite aptitudini sînt ereditare şi ușurează 
sarcinile celor chemaţi să le formeze. Avem de-a face 
însă numai cu premise, cu puncte de plecare şi în nici 
un caz cu rezultate sau atitudini constituite. Lăsînd lu- 
crurile la voia întîmplării, disponibilitatea şi aptitudinile 
de acest gen se pierd şi nu o dată chiar aici putem în- 
tilni dificultăţi mai mari. 

Am lăsat într-adins la sfîrşit valenţele estetice ale 
naturii şi vieţii sociale, ocupîndu-ne îndeosebi de artă, 
Dacă în cazul acesteia din urmă se recunoaşte totuşi că 
avem nevoie de o anumită pregătire pentru a le putea 
recepta, matura şi viaţa socială par a nu pune nici un 
fel de probleme, Este oare într-adevăr aşa ? Faptul că 
putem trece fără a observa frumuseţile naturii, că ne 
lasă indiferenți aspectul unui interior, că nu ne price- 
pem să ne îmbrăcăm, că relaţiile noastre cu ceilalţi sînt 
în deficit estetic nu sînt oare semne ale lipsei de recep- 

tivitate, nu demonstrează că domeniile respective nu ne 
sînt încă accesibile ? 

Viaţa, ca şi arta, îşi are legile ci, nu numai fizice, 
chimice sau biologice, ci şi estetice, atit că acestea din 
urmă, deşi nu acţionează întotdeauna în mod subteran 
nu apar în lumina conştiinţei în mod automat. A do- 
bindi o atitudine lucidă şi totodată sensibilă faţă de ele 
este tot un proces ce se realizează în timp şi aparține 
pînă la urmă ansamblului culturii estetice a individului. 
Educaţia, chiar fără reguli şi programe precise, are un 
cuvînt de spus şi aici. Valorile estetice ale vieţii nu tre- 
buie scăpate din atenţia noastră, nu numai pentru că 
ne îmbogăţesc sufleteşte, dar şi pentru că amplifică 
posibilităţile noastre de a recepta arta, ne-o fac mai ac- 
cesibilă. Să ne străduim deci să atingem o atitudine 
estetică integrală. 

PROGRESUL 


A vorbi despre progres în domeniul gusturilor 
poate părea la prima vedere hazardat: specialiştii nu 
s-au înţeles încă asupra sensului în care se poate vorbi 
de un progres în artă, varietatea şi mutaţiile preferin- 
telor sînt uneori extrem de mari şi greu explicabile, iar 
sensurile ascendente ale evoluţiei lor greu de surprins. 
N-ar fi oare mai comod în aceste condiţii să ne mul- 
tumim cu simpla înregistrare a situaţiei gusturilor la 
un moment dat şi să încercăm, prin intermediul valo- 
rilor estetice puse în circulaţie, să le şi satisfacem ? Şi 
apoi, nu este inutilă speculaţia despre cum vor arăta 
gusturile viitorului, cînd nu reuşim să le satisfacem în- 
totdeauna corespunzător pe cele ale prezentului ? 

O asemenea poziţie mi se pare a fi nu numai 
practicistă şi robită momentului, deci neştiinţifică, dar 
şi profund dăunătoare pentru că ar lipsi educaţia este- 
tică de una dintre caracteristicile ei principale: 
perspectiva. 

Să examinăm obiecțiile aduse de obicei împotriva 
ideii de progres în domeniul gusturilor. Mulţi, derutaţi 
probabil -de marea lor variabilitate, se grăbesc să pro- 

clame inexistenţa oricărui sens, lipsa vreunui pas înainte 
al conştiinţei umane pe acest tărîm, Faptul că au apărut 
noi preocupări estetice, că oamenii caută frumosul în 
domenii pînă acum necercetate din această perspectivă, 
că ei creează sau descoperă noi universuri estetice, mar- 
chează însă fără îndoială o înaintare pe drumul atitu- 
dinii estetice. Dacă nu vom avea de-a face aici cu o linie 
dreaptă şi cu o direcţie unică, putem conchide că înain- 
tarea lipseşte sau se pierde în haosul mutaţiilor bruște 
şi imprevizibile ? Cred că nu. 

Se mai spune, apoi, că succesul genurilor denu- 
mite „uşoare“ (muzica de jazz, estradă, comedia, litera- 
tura sau filmul de aventuri) ar indica nu un progres al 
gusturilor, ci dimpotrivă o decădere a acestora, prin pre- 
ţuirea a ceea ce unii numesc cu dispreţ „genuri infe- 
rioare“. În primul rînd, o asemenea ierarhizare nu are 
temei deoarece este vorba de domenii diferite, incom- 
parabile şi care urmăresc, fiecare în parte, obiective 
proprii, nesubstituibile prin alte căi. Faptul că apare 
şi se dezvoltă capacitatea de adecvare la domenii şi ne- 
voi diverse, că sfera de interese estetice se lărgeşte în 
mod spectaculos nu poate fi omis atunci cînd discutăm 
despre evoluţia gusturilor. 

Constatînd procesul evident de autonomizare al 
valorii estetice, unii trag concluzia că o atare tendință 
va duce pînă la urmă la moartea ei, întrucît, esteticul 
„pur“, lipsit de conţinutul viu pe care-l oferă orizontul 
filozofic, valenţele politice şi estetice, nu au sorți de 
supravieţuire, Desigur, cînd avem de-a face cu tendinţa 
de a izola valoarea estetică de lumea valorilor culturii, 
o asemenea părere este justifioată întrucît ermetismul, 
„purismul“ mu reuşesc pînă la urmă să se menţină în 
cîmpul axiologic și dispar aşa cum au apărut. Numai 

că, în afara unor asemenea atitudini extreme, procesul 
de disociere al valorilor, atenţia şi receptivitatea faţă 
de ceea ce au ele specific, propriu, sînt câştiguri înesti- 
mabile şi marchează o fertilă evoluţie a atitudinii este- 
tice. Faptul că oamenii devin din ce în ce mai capabili 
să aplice fiecărui domeniu criteriile care-i sînt proprii 
este unul dintre indicatorii de seamă ai progresului în 
materie de gust pentru că atestă o evidentă individuali- 
zare şi adecvare la obiect. 

Motive de îngrijorare în legătură cu viitorul artei 
stîrmeşte nu o dată intervenţia din ce în ce mai masivă 
a tehnicii. Reluînd idei mai vechi, mulţi se grăbesc să 
anunţe că se apropie înlocuirea artei cu maşinile, ori 
de pe o asemenea poziţie progresul este nu numai negat 
cu înverşunare dar chiar înlocuit cu teza contrarie, Arta 
fiecărei epoci a fost în strînsă legătură cu ansamblul 
valorilor materiale şi spirituale existente şi nu văd de~ 
ce ar trebui să ne îngrijoreze că acest fenomen are loc. 
şi acum. (Îngrijorătoare sînt doar excesele, influenţele 
neprelucrate, intervenţia directă, nesocotirea specificu- 
lui esteticului, dar produsele unor asemenea tendinţe nu 
s-au dovedit niciodată a avea o viață prea lungă.) 
Discurile, producția de carte, traducerile electronice, 


radioul şi televiziunea, reproducerile de bună calitate ` 


A 


sînt numai cîteva dintre efectele pozitive ale revoluţiei” 3 


tehnico-ştiinţifice şi datorită lor numărul celor care vin 
în contact cu valorile artei a crescut enorm. De altfel, 
datorită aceloraşi mijloace, viteza de circulaţie a valo- 
rilor a crescut peste măsură, iar acest fenomen ușurează 
atât formarea unui orizont estetic cît mai larg cît şi dez- 
voltarea capacităţii de selecţie, a spiritului de discernă- 
mânt. Nu sînt acestea indicii de progres P 

De pe poziţii retrograde s-a susținut adesea că 
adevărata artă ar trebui să aparțină unui grup restrâns 
de „aleşi“, întrucît contactul cu publicul larg ar duce 
la inevitabila ei „degradare“. Afirmația este evident 
falsă, știut fiind că amplitudinea rezonanţei oricărei 
valori nu este de loc nesemnificativă pentru a-i fixa 
locul în cîmpul axiologic. Faptul că apare o opinie de 
masă, că numărul celor care receptează adecvat operele 
de artă, frumuseţile naturii sau viața socială crește, nu 
înseamnă un pas înainte, în direcția formării atitudinii 
estetice P Prezenţa mai multor receptori estetici activi 
diminuează oare calitatea, nivelul acestei receptări ? 
Dimpotrivă. 

Faţă de avalanşa de bunuri estetice intrate în 
circulaţie există şi atitudini comode, tendinţe de refuz 
sau încercarea de a transforma arta în pilule comode şi 
uşor digerabile. Este cazul rezumatelor din capodopere, 
al atitudinilor simpliste care limitează atitudinea este- 
tică la transmiterea de cunoştinţe „despre“. În măsura 
în care asemenea tendinţe înlocuiesc contactul direct cu 
arta, vibrația ideologico-emoțională proprie, ele sînt 
desigur negative. Putem să reducem însă ansamblul pro- 
cesului de receptare la asemenea manifestări ? Problema 
este reală şi în bună măsură explicabilă prin fabuloasa 
creştere a produselor estetice care vin să se adauge la 
patrimoniul celor existente, creînd nu o dată dificultăţi 
de triere celor neavertizaţi. 

Există apoi un întreg sector, cel al valorilor tu- 
ristice ale peisajului şi al monumentelor istorice, ale 
căror valențe estetice contribuie la progresul gustului, 
întrucît contactul cu ele are un rol formativ de prim 
ordin, oferind vaste perspective, atît pentru integrarea 

operelor în contextul natural, cît şi pentru raportarea 
lor la o ambianţă tradiţională. 

În sfîrşit, în favoarea progresului gustului, ac- 
ționează şi deschiderea largă faţă de arta naţională și 
universală, tendinţa de a le vedea în strînsă interdepen- 
denţă. Pe această cale se dezvoltă atît însuşirile integra- 
tive cît şi cele disociative ale conştiinţei estetice, se 
formează capacitatea de ierarhizare şi comparaţie, apar 
asociaţiile şi delimitările, toate de natură să lărgească 
şi în acelaşi timp să dezvolte în profunzime orizontul 
estetic. Progresul gustului estetic nu va fi judecat numai 
prin raportare la individ — perspectivă adesea simpli- 
ficatoare şi insuficientă — ci în contextul de ansamblu 
al conştiinţei estetice a epocii. Vom descoperi astfel nu 
o înaintare individuală şi monocromă, ci un progres ge- 
neral, diferențiat după domeniu sau grupuri sociale. 
Curgerea continuă nu va fi însă lipsită de orice momente 
de repaus relativ şi tocmai însumarea vârfurilor acestei 
evoluţii ne va permite descrierea diagramei ascendente 
a progresului. 

INAMICII GUSTULUI 


Strategia şi tactica oricărui război te obligă să 
cunoşti exact forţele şi amplasamentul adversarului, ar- 
mele de care dispune şi căile posibile de atac pe care le 
va utiliza. Galeria de portrete ale inamicilor bunului 
gust este o încercare de a ne pregăti din punct de ve- 
dere strategic şi tactic pentru întîmpinarea atacului unor 
asemenea posibili adversari. Ne definim ca personalităţi 
estetice nu numai spunînd DA unor atitudini şi reacții 
de gust, ci învăţîndu-ne totodată să opunem un hotărît 
NU acelora care le contrazic, 

SENTIMENTALUL 


Există oameni care în prezenţa operei de artă reac- 
ţionează de obicei printr-o puternică comoţiune emotivă : 
sînt cuprinși de o euforie neobişnuită, li se umplu ochii 
de lacrimi şi nu prididese cu batistele special pregătite 
în acest scop, cad într-o duioasă melancolie din care eve- 
nimentele vieţii zilnice cu greu pot să-i scoată. 

Pentru unii din ei lumea ficţiunii în care i-a in- 
trodus o poezie sau un roman, întîmplările prin care trec 
eroii unui film sau aura emoţională din jurul unei simfo- 
nii sînt mai adevărate decît viaţa însăşi, criteriile lor de 
judecată pornesc nu o dată de la artă la realitate şi auto- 
ritatea evenimentului artistic o va întrece nemăsurat de 
mult pe a celui real. Vor fi în stare să te condamne sau 
să te laude, după măsura în care corespunzi eroului lor 
preferat, vor prescrie vieţii modelele şi rețetele literare 
pe care le-au întâlnit şi nu vor abdica de la aceste prin- 
cipii nici dacă în jurul lor se răstoarnă lumea. Privindu-i 
uneori ai să fii impresionat de tăria cu care cred în artă 


şi atitudinea lor o vei situa la polul opus blazării sau 
indiferenţei. 

O altă categorie de sentimentali sînt aceia care 
peste tot nu se văd decît pe ei înşişi şi care urmărind cu 
încordare, speranţă sau teamă soarta eroului preferat în 
roman, film sau piesă vor căuta mereu să descopere ana- 
logii cu propria lor viaţă şi experienţă. Bucuria sau tris- 
teţea lor nu vor fi astfel de natură estetică, ci practic — 
personală, modul lor de a „trăi“ arta exterior şi inevi- 
tabil artificial, entuziasmul sau nemulţumirea lor purtînd 
puternic imprimată pecetea vieţii de fiecare zi, nu a fic- 
ţiunii artistice. Asemenea sentimentali sînt de fapt ego- 
centrici deoarece golesc opera de adevăratul ei conţinut 
afectiv, înlocuindu-l cu unul fabricat de propriile lor ilu- 
zii sau deziluzii şi prin aceasta evident emoţiile încercate 
vor fi străine de operă. 

Desigur, participarea afectivă este una dintre cele 
mai importante trăsături ale unei atitudini estetice auten- 
tice şi ar fi cât se poate de greşit să-i condamnăm sau să 
privim cu îngăduinţă ironică asemenea oameni. Reacţia 
lor este de fapt benignă şi nu întotdeauna poate fi con- 
siderată antiestetică, cum se grăbesc să afirme unii adepţi 
absoluţi ai lucidităţii şi atitudinii cerebrale în faţa obiec- 
tului estetic, Ea devine dăunătoare numai într-un caz, 
atunci cînd sentimentalul refuză să gîndească, cînd pentru 
el valoarea este sinonimă cu intensitatea emoţiei pe care 
o trăieşte, 

j n asemenea cazuri o bogată lume de valori este- 
tice îi rămîne străină : poezia filozofică, drama de idei, 
muzica neprogramatică, pictura şi sculptura modernă, în- 
tr-un cuvînt tot ceea ce-l obligă să pîndească, ceea ce este 
mai puţin direct şi simplu, tot ce presupune distilarea 


emoţiei prin filtrul meditaţiei şi al cunoștințelor d 
limbajul specific al artei. 5 ştințelor despre 

Mai mult: viziunea sentimentală asupra artei îl 
împiedică pe posesorul ei să se apropie de o apreciere 
mai mult sau mai puţin exactă. Transformînd emoția în 
unic şi suprem criteriu el va ajunge nu o dată să se înşele, 
considerînd drept valori produse periferice, negînd cu vio- 
lenţă accesul în cîmpul preţuirii sale a tuturor operelor 
care trezesc o reacţie estetică mai complexă, al căror 
drum către inima receptorului este mai ocolit şi care se 
bazează pe un limbaj artistic mai greu de descifrat în 
primul moment. 

Departe de noi intenţia de a condamna pe repre- 
zentanţii „batistelor ude“ şi de a-i declara în grup drept 
„depăşiţi“ sau anacronici. Dorind ca ei să-şi păstreze sin- 
ceritatea şi puritatea proprii reacției sentimentale, am 
dori doar laboi ei cu ajutorul lucidității şi al cul- 
turii. Lucrul acesta le va da acea detaşare absolut nece- 
sară. pentru o corespunzătoare însuşire estetică a artei. 

Altfel, ei vor continua să se asemene cu omul pri- 
mitiv pentru care ritualurile magice erau infinit mai ade- 
vărate decît viața şi care era în stare să plîngă cu prilejul 
ceremonialului prilejuit de moartea periodică a zeilor re- 
coltei, pentru a rămîne impasibil la pieirea reală a seme- 
nilor lor, părinţi, fraţi sau copii. 

NAIVUL 


Naivitatea este adesea considerată o expresie a 
sincerităţii nealterate de subtilităţile rafinamentului este- 
tizant și ca atare preţuită, ba chiar cultivată în ultima 
vreme. Fără îndoială, în măsura în care ea este o reacție 
a simplităţii împotriva excesului de complexitate, a fi- 
rescului împotriva a ceea ce este artificial, naivitatea este 
acceptabilă, şi chiar de dorit în anumite momente ca 
un refugiu. 

Mai mult chiar, într-un sens, candoarea, puritatea 
reacției nealterată de prejudecăţi şi egoisme trebuie 
cultivată şi păstrată, ea putîndu-se uni uneori cu cultura 
şi chiar rafinamentul. 

În acelaşi timp însă adoptarea naivităţii ca o disi- 
mulare a aceleiaşi complexităţi, falsa iluzie a virtuţilor 
ei de generatoare a unei arte plină de vitalitate şi natu- 
raleţe sau transformarea ei în modă estetică, reprezintă 
în fond o falsificare. 

Există însă şi un alt tip de naivitate estetică, be- 
nign, dar nu mai puţin dăunător : acela al lipsei totale de 
cultură și discernămînt artistic, al supunerii oarbe în faţa 
a tot ce poartă eticheta artei. Generată îndeosebi de in- 

cultură sau de o formaţie lipsită de orice criterii dirigui- 
toare şi spirit selectiv, naivitatea de acest gen înghite pe 
nemestecate orice i se oferă, Naivul este în stare să ci- 
tească cu aceeaşi încîntare estetică o capodoperă şi o 
carte de duzină, să stea în faţa televizorului de la înce- 
putul pînă la sfîrşitul programului, să iasă la fel de entu- 
` ziasmat de la orice film şi să admire cu religiozitate abso- 
lut tot ce întîlneşte într-o expoziţie. 

Pentru el nu există nici un fel de tablă de valori 
şi nici un fel de ierarhii. Incapabil să deosebească frumo- 
sul de urît, să emită o judecată de gust cît de cît înteme- 
iată şi mai ales să judece selectiv ce i se oferă, naivul 
este desigur în primul rînd o victimă a lipsei de educaţie 
estetică şi de cultură, victimă a fluctuaţiilor modei, 
unealtă docilă şi inconștientă a imposturii. 

Am greşi însă dacă ne-am mulţumi să-l compă- 
timim sau ne-am împăca cu gîndul că întotdeauna, în 
mod inevitabil, vor exista alături de noi un număr de 
oameni lipsiți de formaţie estetică. E adevărat, conside- 
rîndu-i pe fiecare în parte, ei nu sînt dăunători: nu 
distrug şi nu neagă nimic, ci, după cum am văzut, dim- 
potrivă, proslăvesc totul. La un loc însă ei constituie un 
pericol care nu trebuie neglijat, întrucît sînt folosiţi ca 
un fel de masă de manevră a inamicului strecurată în 
rîndurile noastre, 


Știm bine că uneori popularitatea pe care o are 
o carte, un film sau o bucată de muzică uşoară nu presu- 
pune automat că ele sînt la fel de valoroase, dar de 
multe ori ele reușesc să-şi facă loc printre evenimentele 
artistice ale momentului, tocmai datorită marelui număr 
de naivi care le gustă, Chiar dacă pînă la urmă judecata 
timpului şi experienţa triază valorile nu este bine — nici 

măcar temporar — să le lăsăm să se urce, sprijinite de 
merii binevoitori ai naivilor, pînă în vîrful piramidei. 
Entuziasmul facil, satisfacția necontrolată de ra- 

iune, acceptarea fără rezerve n-au nimic cu adevărata 
pe estetică, aceasta presupunînd desfătarea bazată 
e încredere, nu însă lipsită de un dram de îndoială. Cît 

priveşte acest dram el este rezultatul tocmai al unei în- 
idelungate şi multilaterale activităţi educative care-şi pro- 


O :. e: o . w oe z 
ze dea formarea unor criterii sigure de judecată şi a unei 


onştiinţe artistice cultivate. 

Împotriva celor care, luînd apărarea naivului, sus- 
ţin că incultura este inevitabilă, iar invazia non-valorilor 
de nestăvilit, ţinem să protestăm cu toată energia ; naivi- 
tatea nu este incurabilă, iar stîrpirea ei reprezintă un 
imperativ absolut necesar pentru crearea unui climat de 
cultură. Altfel ar însemna să-i încredințăm nu numai pe 
aceşti oameni, dar şi pe noi înşine adversarului celui mai 
de temut : prostul gust. Şi zău că ar fi o mare naivitate | 

OMUL „SENZAȚIILOR TARI“ 


Există o categorie de oameni pentru care a gusta 
estetic o operă de artă, un aspect al naturii sau vieţii 
sociale este totuna cu vibrația senzorială intensă, cutre- 
murătoare. După ei un film sau o carte sînt bune numai 
dacă te zguduie sufleteşte, muzica merită să fie apreci- 
ată numai în măsura în care-ţi pune simţurile în mişcare, 
le răscoleşte. 

Fără îndoială, o reacţie estetică autentică este de 
neconceput fără o participare efectivă a sensibilităţii, 
fără o trăire bogată, în care organele de simţ realizează 
un contact nemijlocit cu obiectul estetic. Atitudinea es- 
tetică nu poate fi formată numai prin lectura recenziilor 
despre o carte, a cronicilor despre o piesă sau un film, 
a dării de seamă despre o expoziţie de artă plastică, de- 
oarece oricît de măiestrit ar fi realizate acestea, ele nu 
reușesc să declanșeze o reacţie spirituală complexă, ci vor 
rămîne simple mijloace de informare. Atitudinea estetică 
nu poate fi apoi asimilată cu placiditatea lipsei de parti- 
cipare sau cu luciditatea impasibilă pe care ţi-o dă simpla 
transmisiune de cunoştinţe, ci ea presupune comunicare, 


100 


Scanned with CamScanner 


simpatie sau antipatie estetică, toate bazate pe existenţa 
unui flux senzorial, 

Prin urmare a face abstracţie de componenta sen- 
zorială este imposibil, fără riscul de a sărăci pînă la falsi- 
ficare receptarea estetică, Pentru mulţi însă procesul 
acesta complex se opreşte aici. Alergînd în permanenţă 
după „senzaţii tari“, copleşitoare, ei vor accepta ca este- 
tice numai acele opere, atitudini omenești, sau aspecte 
ale naturii care sînt în stare să le antreneze aceste reac- 
ţii primare, rămînînd apoi indiferenți la calitatea emoţiei 
pe care au irăit-o, la sensurile pe care le vehiculează. 
Valoarea unei pelicule va depinde deci de numărul de 
bătăi care au loc, de forţa cu care au fost dați pumnii sau 
loviturile respective, de bogăţia arsenalului de arme folo- 
sit, chiar dacă pînă la urmă totul nu este decît o reuşită 
îmbinare de situaţii „tari“, de momente de „suspense“ 
de trucaje. 

Rămînînd la suprafața lucrurilor asemenea apre- 
cieri sînt cel mai adesea manifestarea unui fel de primi- 
tivism estetic, în care adevăratele valori — în măsura 
în care există — se pierd, pentru a face loc reacţiilor sim- 
pliste, admiraţiei fără margini pentru elementele exteri- 
oare, secundare, cu care este „agrementat“ produsul 
comercial cu pretenţii de artă oferită spectatorilor. Am 
auzit oameni judecînd calitatea unor piese după deco- 
rurile şi costumele folosite, mi-a fost dat să citesc în 
jurnalele unor expoziţii aprecieri bazate pe simpla im- 
presie produsă de un tablou şi am cunoscut indivizi 
pentru care din punct de vedere estetic atirmă infinit 
mai greu la cîntar manierele elegante ale altora dectt 
modul lor de a gîndi şi simţi, Nu voi contesta că toate 
acestea își au rostul și „greutatea“ lor estetică, numai 
că a te opri la ele este acelaşi lucru cu a susține că 

soarele se învirteşte în jurul pămîntului, pentru că așa ne 
spun organele noastre de simţ. 

Superticialitatea estetică porneşte de obicei de la 
o asemenea optică în care natura emoţiei ajunge să fie 
confundată cu intensitatea ei, în care esenţa nu poate fi 
desluşită din cauza aparenţei, iar impresia netrecută prin 
filtrul cugetării sau emoţiei mai profunde este luată 
drept garant al valorii, 

Asemenea atitudini sînt similare cu eliberarea pe 
cauţiune practicată în jurisdicţia unor ţări: nu repre- 
zintă absolvirea inculpatului de învinuirile ce i s-au adus, 
ci doar creează iluzia anulării pedepsei. La fel de iluzo- 
rii, deci de neadevărate pînă la urmă, sînt şi judecăţile 
de valoare întemeiate doar pe mărturia simţurilor. 
Timpul îşi ia singur sarcina să le infirme şi apoi urmează 
condamnarea adevărată, 

SEMIDOCTUL 


Semidoctismul în gusturi este poate plaga cea 
mai periculoasă ; lipsa de cultură artistică poate fi oricînd 
suplinită prin educaţie, insuficienţele şi golurile se pot 
completa, dar convingerea de nezdruncinat a celui for- 
mat doar pe jumătate este greu de clintit. Ajuns la acest 
punct individul are impresia că ştie tot despre artă, cînd 
în realitate cunoaşte lucrurile doar pe jumătate, le simte 
pe un sfert şi reţine abia o opta parte. 

Progresia geometrică descrescîndă prezentată mai 
sus nu este o simplă figură de stil, ci o tristă realitate 
căreia îi cad pradă de obicei nu oameni lipsiţi de orice 
pregătire şi nici cei care abia pornesc pe drumul formării 
culturii artistice, deoarece aceştia au de regulă suficient 
bun simţ pentru a vedea distanţa care-i mai desparte de 
o veritabilă pregătire. 

De altfel nici nu s-ar putea spune că semidoctis- 
mul este în funcţie numai de cantitatea de cunoştinţe 
despre artă, Ținînd mai degrabă de mentalitate decît de 
intelect, o asemenea atitudine este profund refractară 
chiar şi faţă de acele opere despre care semidoctul ştie, 
este informat, Romanul, filmul sau piesa de teatru pot să 

fie în asemenea cazuri citite sau văzute, individul poate 
dispune de informații care nu sînt înscrise în prefaţă, pe 
generic sau în programul de sală şi totuşi înțelegerea lui 
estetică rămîne la suprafaţă, tocmai pentru că nu se ba- 
zează pe o participare sufletească integrală, ci pe una 
ciuntită. 

Lucrul pare uneori surprinzător : semidoctul nu 
e total străin de date privitoare la fenomenul literar sau 
artistic, ba dispune chiar de unele elemente de limbaj 
estetic proprii domeniului în cauză. Incapacitatea lui de 
a pătrunde la esenţa fenomenului cercetat se datorește 
cel mai adesea nu lacunelor pe care le mai are, ci tocmai 
convingerii pline de suficienţă şi trufie care îşi refuză 
orice efort şi care este străină de orice vibraţie afectivă. 
Din această cauză el nu este în stare să se aşeze sufle- 
teşte pe aceeaşi lungime de undă cu obiectul sau opera, 
reacţiile sale rămîn stîngace şi exterioare, limbajul său 
umflat şi găunos. Termenii pe care-i va utiliza cu pre- 
dilecţie vor fi cei de strictă specialitate (pe care de fapt 
nu-i înţelege, dar i-a prins din zbor de undeva), exprima- 
rea va fi prețioasă şi alambicată, tonul său sunînd a sen- 
tință. 

De altfel de aici derivă şi superficialitatea cu 
care semidoctul emite judecăți definitive, ridicînd în 
slăvi sau condamnînd o operă sau alta. Pictura pe care 
n-o înțelege el este lipsită de valoare, bucata muzicală 
care nu-i place n-are ce căuta în cîmpul artei, iar frumu- 
seţile peisajului cel mai adesea nici nu le observă. Îţi va 
putea relata însă cu promptitudine numele dirijorului 
și al soliștilor de la ultimul concert la care a participat, 
ce-a fost în program și chiar ce s-a întîmplat înainte sau 
după aceea, atrăgîndu-ţi cu grijă atenţia că de vreme 
ce a fost de faţă este evident că era un lucru cu totul 

remarcabil (la realizările „mijlocii“ sau „mediocre“ nu-şi 
permite luxul să-şi piardă timpul). 

N-am putea încheia acest portret, dacă nu am 
aminti unul dintre specimenele cele mai nocive ale aces- 
tui tip : semidoctul agresiv. Cel de care am vorbit pînă 
acum, cu toată limitarea şi lipsa de bun simţ, se mulţu- 
mea să-și etaleze cunoştinţele, să te epateze cu un aer 
doct şi profesoral şi să-şi satisfacă astfel micile lui vani- 
tăi. Semidoctul agresiv este din acest punct de vedere 
mult mai periculos : în expoziţie va fi primul care va 
cere condica de sugestii şi reclamaţii, la concertul pe care 
nu l-a înţeles nu se va sfii să vocifereze sau să bată din 
picioare, iar poezia modernă care l-a nedumerit se va 
grăbi s-o decupeze din ziar pentru a o arăta apoi indignat 
tuturor celor care sînt dispuşi să-l asculte. Convins că 
gusturile sale sînt infailibile va încerca pe cît poate să 
şi le impună, fiind intolerant faţă de orice încercări 
de a gîndi sau a simţi altfel. 

Paşnic sau agresiv semidoctul îți aduce aminte de 
orătăniile care, simțind că au aripi, cred că se pot com- 
para cu vulturul. Noroc că nu pot zbura departe. 

rită vîrstei, îşi închipuie că pot aplica în acest domeniu 
principiul juridic al dreptului primului ocupant, 

Considerînd în mod naiv că poţi pune sechestru 
pe frumosul propriu naturii, vieţii sociale sau artei, par- 
veniţii gustului încearcă să limiteze pătrunderea altora 
în lumea esteticului, se prevalează de reala sau aparenta 
lor superioritate, pentru a se considera singurii în stare 
să înţeleagă fenomenele mai dificile şi mai ales singurii 
în drept să le judece. Chiar dacă ei nu vor putea opri 
pătrunderea în librării, în sălile de concerte sau expo- 
ziţii a celor ce se străduiesc să-şi formeze o cultură artis- 
tică, ei le vor interzice categoric dreptul de a avea o pă- 
rere, de a-şi exprima vreo preferinţă, de a emite o jude- 
cată de gust. 

Folosindu-se de un adevăr, acela că profunzimea 
şi exactitatea unei aprecieri depind de nivelul estetic al 
celui care o emite, ei vor nega posibilitatea ca uneori, 
deşi cu o formaţie incompletă, să poată fi formulate de 
pe poziţii esteticeşte încă „,nerecunoscute“, opinii cali- 
tativ superioare sau pur şi simplu orice alte păreri de- 
cît ale lor. În felul acesta ei doresc să-şi consolideze o si- 
tuaţie, să-şi apere privilegiile estetice dobîndite şi să 
apară în continure ca unicii dătători de ton în privinţa 
gustului, urmînd ca ceilalți să nu aibă altceva de făcut 
decât să-i urmeze. 

Nu este însă exclusă nici poziţia inversă, nu mai 
puţin dăunătoare ; toți comozii, ignoranţii cu diplomă 
dar fără o formaţie estetică corespunzătoare, cei care 
refuză să accepte că frumosul îşi are legile lui ce trebu- 
iesc însușite se constituie în adepţi ai „egalităţii abso- 
lute“, La culturi estetice inegale ei vor pretinde drepturi 
uniforme cînd e vorba de a judeca un obiect sau 
o operă de artă, la înzestrări şi sensibilităţi deosebite, ei 

vor cere aceeași preţuire din partea opiniei publice, sus- 
ţinînd că deosebirile dintre oameni, nemaiezistînd în 
domeniul proprietăţii asupra mijloacelor de producție, 
au dispărut de peste tot. E şi aceasta o formă de parve- 
nitism : să doreşti să cunoşti fără a fi învăţat, să pretinzi 
că înţelegi fără să te fi format esteticeşte, să te prefaci 
că simţi fără să ai sensibilitatea artistică necesară. 

În ambele cazuri avem de-a face cu acelaşi feno- 
men : dorinţa de a ajunge sau a:te menţine într-un loc 
pe care nu-l meriţi, folosindu-te de privilegiile celui care 
abia începe sau, dimpotrivă, este către sfârşitul unui 
drum. Noroc că bunul gust nu se poate acorda prin de- 
cret san diplomă și nici nu se cîştigă prin majoritate de 
voturi 

SIMULANTUL 


Simulantul este un ipocrit al gusturilor. Destul de 
deştept pentru a sesiza ceea ce este de „bon ton“, destul 
de priceput pentru a mima interesul și preocuparea şi 
prea lipsit de curaj pentru a recunoaşte vreodată că 
există şi lucruri pe care nu le ştie, la el totul va fi fals: 
entuziasmul sau indignarea, aprecierea sau deprecierea, 
blazonul estetic afişat — de orice fel ar fi el. 

Desigur, prefăcătoria nu va înlocui niciodată cul- 
tura autentică, nici măcar atunci cînd ea se va opri la 
lucruri demne de interes estetic, tocmai pentru că mobi- 
lurile e. vor fi întotdeauna străine de artă, urmărind 
autoafirmarea în locul vibraţiei autentice. Încercarea 
permanentă de a adopta o mască „onorabilă“ care să-i 
acopere lipsa de idei şi sentimente proprii se transformă 
uneori într-o a doua natură: ascultînd pentru prima 
dată o nouă piesă muzicală sau intrînd într-o expoziţie 
pe care n-a mai văzut-o niciodată simulantul va ajunge 
să „creadă“ şi el că este profund „răscolit“ sau că a 
încercat emoţii şi sentimente adevărate, 

Fără îndoială prefăcătoria estetică nu se exercită 
pentru orice, obiectul ei fiind de obicei domeniile aşa-zis 

mai „înalte“ şi mai „distinse“. Există totuşi o categorie 
de oameni gata să admire orice : vizitîndu-ţi casa vor găsi 
că o mai bună aranjare nici nu poate fi imaginată, mer- 
gînd într-o excursie o vor duce într-una în ah | şi oh l-uri 
ca manifestări ale supremei lor încîntări, iar în poşetă 
sau geantă vor purta peste tot cu ei ultima carte apărută 
în librării, ca semn al neobositei lor preocupări pentru 
frumos. În felul acesta operele de artă, natura şi societa- 
tea vor fi preluate fără nici un discernămînt sub 
singurul îndemn a cărui sinceritate nu poate fi pusă la 
îndoială : acela de a părea. 

Faţă de cei ce posedă o cultură artistică autentică 
şi un gust sigur simulantul adoptă o atitudine concili- 
antă : „Mă rog, deosebirile de gusturi, părerile divergente 
sînt posibile chiar şi între oameni pregătiţi.“ Faţă de cei 
„neiniţiaţi“, pretinsa lui superioritate va fi categorică : 
simulantul are nevoie de admiratori ca omul de aer şi 
bineînţeles nivelul lor trebuie să fie „inferior“, gustul lor 
de „proastă calitate“, sensibilitatea lor lipsită de „sim- 
tul nuanţelor“. Fiind lipsit de personalitate proprie el o 
va adopta cu uşurinţă pe cea a altora, iar victimele mo- 
dei se recrutează în primul rînd din rîndurile acestei 
categorii. 

Ar fi greşit să se creadă că simulantul nu se 
poate perfecționa. Dimpotrivă. De la imitarea stîngace 
şi mimarea superficială a atitudinii evoluate a omului 
de gust, el va ajunge uneori aproape de perfecțiunea 
ce cu greu ar putea fi pusă la îndoială. O teamă se- 
cretă de a nu fi demascat îl va ţine departe de focul 
discuţiilor în care se înfruntă păreri contrarii şi în care, 
chiar cu mai puţină competenţă, oamenii îşi comunică 
sincer impresiile estetice, În schimb va fi foarte curajos 

ştiind că nu are de unde întîmpina rezistenţe şi adver- 
sari cît de cît serioşi, 

Prefăcătoria de acest gen este departe de a fi 
atît de inofensivă pe cît o cred unii: simulanţii au pre- 
tenţia de a da tonul opiniei publice, părerile lor (de 
fapt doar o reuşită imitație a celor „jilustre“) circulă, 
asigurîndu-le popularitatea şi chiar admiraţia. Este însă 
suficient uneori puţin bun simţ pentru a le descoperi 
goliciunea ascunsă în dosul pretinsei lor erudiţii. Atunci 
ei devin brusc concesivi şi sînt gata să-și revizuiască cu 
desăvârşire gusturile şi chiar idealurile. 

Mobilitatea lor este identică în acest sens cu cea a 
cameleonului, cu deosebirea că acesta din urmă rămîne 
o vieţuitoare onorabilă, care-şi ia culoarea mediului în- 
conjurător în scopul de a-şi asigura viața în lupta pen- 
tru existență, în timp ce simulantul o face în mod gra- 
tuit şi neobligat de nimeni. Poate de aceea şi trebuie 
dezvăţat. 

PSEUDORAFINATUL 


Rafinamentul în accepţia sa pozitivă presupune 
cultură şi supleţe, o anumită exigenţă și ascuţire a sen- 
sibilităţii, calităţi ce se dobîndesc printr-un proces în- 
delungat de educaţie estetică, în contact direct şi apro- 
fundat cu arta. Viaţa ne face din păcate să ne întîlnim 
prea des cu falșii rafinaţi, cu rafinaţii prezumţioşi şi 
prefăcuţi, aşa încît discuţia noastră trebuie să-i situ- 
ieze printre inamicii redutabili ai bunului gust, lăsînd 
pe seama tratatelor preocuparea pentru „tipul pozitiv“. 

Tip „subţire“, rafinatul de acest gen este înainte 
de toate un exclusivist: nu-i place muzica populară sau 
uşoară, detestă comedia sau estrada, nu s-ar duce pen- 
tru nimic în lume la un concert pe care-l înţelege toată 
lumea. Preţuirea generală acordată unei opere de artă 
i se pare de la început o descalificare. „Ceea ce 
place la mai mulţi nu poate fi decît prost gust“ — 
declară el, 

Fără a fi lipsit de un pospai de cultură artistică, 
cîteodată chiar de unele înclinații cultivate cu grijă, pse- 
udorafinatul disprețuiește de la bun început lucrurile 
accesibile, căutînd în permanenţă ceea ce este încă 

neacceptat de opinia publică, ba chiar condamnat. Nu 
lipsit de o anume subtilitate care l-ar putea ajuta în în- 
țelegerea mai profundă a artei, el şi-o hrăneşte cu grija 
cu care de obicei sînt înconjurați pechinezii de către 
cucoanele lipsite de orice alte preocupări. O pictură in- 
descifrabilă sau o poezie ultraermetică sînt în mod sigur 
valoroase pentru el, chiar şi numai pentru faptul că e 
printre puţinii care le înţeleg sau, mai ales, se prefac 
că le savurează sensurile ascunse, 

Convins că arta autentică se adresează numai 
celor „aleşi“, el nici nu acceptă ideea perfectibilităţii 
gusturilor și priveşte cu superioritate pe cei care — din- 
tr-un motiv sau altul — n-au ajuns la „înălţimea“ lui. 
Adoră experimentele indiferent dacă aduc ceva nou sau 
nu, este nelipsit la manifestările artistice considerate 
„îndrăzneţe“, ceea ce n-ar fi rău dacă snobismul nu l-ar 
împiedica. să discearnă între inovaţia autentică şi suro- 
gatele ei. În orice caz nu acceptă decit arta modernă ; 
tot ce e clasic este considerat, „desuet“, „depăşit“, de o 
claritate şi o limpezime supărătoare. 

Pentru el bunul gust presupune subtilitatea cu 
orice preţ, limbajul voit dificil sau confuz, sensurile 
ostentativ mascate, pentru a nu putea fi descoperite de 
oricine. Din aceeaşi înclinaţie către tot ce este abscons, 
pseudorafinatul acceptă cu uşurinţă chiar lipsa oricărui 
sens, mîndrindu-se în schimb cu capacitatea sa de a 
despica din punct de vedere formal o operă de artă. 

Considerînd de altfel că orice conţinut de idei 
alterează însăși puritatea esteticului, el este unul dintre 
apărătorii cei mai convinși ai orientărilor formaliste, iar 
din gura lui nu vei putea auzi niciodată cuvîntul „„me- 
saj“ referitor la o operă de artă. Întrebîndu-l ce anume 
reprezintă un tablou sau ce semnificaţie are o bucată 

muzicală te va privi indignat, iar răspunsul — dacă are 
timp pentru asta — va suna clar și fără drept de 
apel: „Nu ţi-e de ajuns că există? Trebuie să şi 
însemne ceva ?“ 

Pseudorafinatul este îndeobşte un singuratic sau 
în orice caz preferă grupurile restrînse. O manifestare 
mai largă, un spectacol în aer liber sau un ceremonial 
artistic de masă este pentru el „serbare cîmpenească“, 
„chermeză populară“, „bal dansant“, adică o vulgari- 
zare a artei. Mulțimea i se pare un pericol şi de aceea 
se blindează cu grijă împotriva ei sau se retrage către 
genuri, specii şi orientări artistice mai puţin frecventate. 

n clipa în care asemenea „redute“ sînt cuce- 
rite — fie prin ridicarea culturii artistice a maselor, fie 
prin simpla fluctuaţie a modei — ele devin dintr-o 
dată „vetuste“, vulgare şi spiritul lui se îndreaptă către 
domenii mai puţin atinse de ceea ce numeşte el „mor- 
bul popularității“. 

Dorind „fineţe“ şi căutînd „nuanțele“ care să-l 
deosebească de preferinţele estetice ale vulgului, el 
va fi cel mai adesea indiferent faţă de ce exprimă opera 
de artă, mulțumindu-se să descrie cu detalii cum o 
face. El se aseamănă cu meşterul care, ascuţindu-și 
mereu uneltele de lucru, ajunge să le tocească înainte 
de a le folosi. 

SNOBUL 


Nimeni pe lume n-are atit de dezvoltată capaci- 
tatea de a mima gîndurile şi sentimentele, nimeni nu 
are atît de dezvoltat simţul pentru ceea ce este „mo- 
dern“, nimeni n-are ca snobul talentul de a înfiera azi 
ceea ce a admirat ieri. Snobismul estetic este strâns în- 
rudit cu rafinamentul, dar îi lipseşte subtilitatea, folo- 
seşte armele simulantului, dar le perfecţionează mult, 
transformându-le într-un adevărat ritual, adoptă uneori 
blazarea însă numai atît cît să nu-i dizolve blazonul. 

Pentru că snobul ia în mod obligatoriu o ţinută 
specială, îmbracă o haină cu un anumit însemn, se 
poartă după regulile unei etichete fixe, toate menite a 
sublinia înalta sa personalitate şi faptul că face parte 
dintr-o presupusă „elită“. Va ocoli de aceea tot ce nu 
ţine de rangul său, va căuta şi va frecventa cu frenezie 
acele manifestări artistice care se adresează castei sale 
şi va evita pe oamenii de rînd, care ar putea să aibă 
aceleaşi gusturi cu el, pentru a nu se topi în masa 
celor mulţi. 

Pentru el vizionarea unui spectacol, audierea 
unui concert, contactul cu esteticul în genere ia întot- 

deauna caracter de ritual şi, evident, importante nu vor 
fi virtuțile estetice ale operei de artă, ale naturii sau 
societăţii, ci felul în care apare în faţa publicului, pe 
prim plan El, omul cu însuşiri speciale care ia contact 
cu acestea. Manifestările artistice la care ia parte vor fi 
de aceea un prilej de automanifestare, receptarea este- 
tică va fi de fapt un prilej de a oferi el însuşi un spec- 
tacol, iar părerile şi gusturile altora îl vor interesa numai 
în măsura în care slujesc propriei sale afirmări (în sensul 
că îl integrează în rîndul unei anumite categorii, că îi 
confirmă opiniile şi mai ales că îl fac cunoscut). Finali- 
tatea urmărită va fi deci nu opera. de artă, ci spectacolul 
propriei sale atitudini, valorificarea se va exercita nu 
către cele din jur, ci către sine însuşi, snobul autosituîn- 
du-se în centrul întregii realități. 

Satisfacţia sa supremă va fi de aceea nu pătrun- 
derea profundă şi autentică în lumea frumosului, ci re- 
cunoaşterea de către alții a calităţilor sale de creator sau 
receptor elevat. De altfel una dintre marile sale ambiţii 
va fi aceea de a da linia modei, de a servi drept etalon, 
de a pronunţa judecăţi definitive, care apoi, îmbrăcate 
în haina fanteziei populare să poată circula ca vorbe de 
duh, maxime caracteristice pentru o elită estetică. 

Desigur n-am fi drepţi cu el dacă am afirma că 
îi lipseşte orice pregătire sau că uneori nu am putea în- 
văţa de la el în ceea ce priveşte gravitatea şi solemnita- 
tea pe care se pricepe s-o dea fiecărui contact cu esteti- 
cul. Cu condiţia însă ca această gravitate să fie sinceră, 
iar această solemnitate a propriei reacţii să nu-şi înăbuşe 
obiectul, cum se întîmplă la snobi. Nu &ste lipsit de sens 
faptul că la spectacol sau la concert snobul se îmbracă 
Și se poartă altfel decit în viaţa cotidiană, că-l preocupă 
nu numai ceea ce vede: sau aude, dar şi ctim-o face. 

Este însă străin de orice atitudine artistică să adopţi ati- 
tudinea lui Paris, îndrăgostindu-te de propriul tău chip 
şi să rămii insensibil la frumuseţile lumii reale şi ideale 
cu care iei contact. 

Pretenţia individualistă, de unic posesor al bunu- 
lui gust, închistarea castei, mimarea autenticului, cultul 
noutăţii cu orice preţ, definesc snobismul alăturîndu-l 
cortegiului celor care în numele şi sub haina artei sînt 
de fapt cei mai periculoși inamici ai ei: falsificatorii, 
Dintre toţi aceştia snobii se deosebesc mai ales prin 
solemnitatea găunoasă şi preţiozitatea ridicolă cu care 
oficiază cultul. zeiţei lor, indiferenți dacă aceasta 
există sau nu, 

hS 7 


EXCENTRICUL 


Hipertrofiere a tendinței fireşti spre originalitate, 
mod de a ieşi din comun și mai ales de a atrage atenţia 
asupra ta, atitudinea excentricului nu este lipsită de un 
anumit farmec al pitorescului şi de o savoare comică. 
Într-adevăr, uneori mintea se minunează cât de bizar 
poate fi un costum, cît de ciudată poate fi o compor- 
tare, cît de neaşteptată şi de surprinzătoare poate fi 
opera care este propusă drept ultimul răcnet al noutăţi. 

Investigația psihologică poate descoperi aici un 
aliaj interesant de însuşiri : vanitate și individualism, ima- 
ginaţie şi spirit de frondă, lăudăroşenie şi lipsă de măsură. 

Dincolo de curiozitatea tipologică, excentricul nu 
este lipsit câteodată de un rol activ, constructiv : prin el 
şi cu ajutorul celor care-i seamănă şi-a făcut loc nu 
o dată inovaţia autentică, nu puţine din capodoperele 
unanim acceptate astăzi au apărut excentrice la vremea 
lor, la fel ca şi un anumit dans, o anumită vestimentaţie 
sau mod de viaţă chiar. 

Dar nu de excentricii care şi-au depăşit epoca, 
care prefigurează tendinţele viitorului sau care au o re- 
ceptivitate superioară la noutate vrem să ne ocupăm aici. 
Numărul lor este relativ redus şi cu toată prețuirea pe 
care o avem pentru ei nu credem că este cazul să-i 

descriem, după cum nu există nici reţete pentru origi- 
nalitatea autentică şi simţul inovației, 

Periferici în ansamblul vieţii, dar nu mai puţin 
dăunători prin asta sînt pseudooriginalii, masa mare de 
impostori, cei care, în lipsa altor mijloace prin care 
să se facă cunoscuţi, utilizează excentricitatea ° ca 
trambulină către atenţia opiniei publice, Excentricul de 
acest soi este indiferent la ceea ce afirmă ; esenţial pen- 
tru el este ca atitudinea şi gesturile sale să fie observa- 
te, ca părerile sale să fie comentate — indiferent cum ! 
Lauda ca şi blamul sînt pentru el la fel de preţioase, 
doar şi una şi alta te pot scoate din anonimat şi, cine ştie, 
poate vreuna dintre „noutățile“ pe care le-a pus în cir- 
culaţie va ajunge să fie brevetată, ori atunci satisfacția 
lui nu mai cunoaşte margini. Desigur, în ceea ce-l pri- 
veşte, el se va grăbi să se îndepărteze de ceea ce este 
acum aprobat de toţi, întrucît menirea lui este întot- 
deauna aceea de a arăta ceea ce „nu s-a mai văzut“ şi 
„nu s-a mai auzit“. 

În cazurile cînd nu are succes, şi evident acestea 
sînt cele mai multe, o ciudată obstinație estetică îl ca- 
racterizează. Surd la sfaturi, indiferent la oprobriul pu- 
blic, impertinent în condamnarea celor care se multu- 
mesc să fie „la fel cu toată lumea“, excentricul va con- 
tinua să se manifeste ca o jalnică caricatură a autenticei 
originalităţi. 

Atitudinea lui faţă de artă, faţă de frumosul sau 
urîtul de natură şi societate nu vor fi călăuzite niciodată 
de criterii cu adevărat estetice. El rămîne un intrus, 
singura lui bază de susţinere, rămîne insolenţa impos- 
turii. Tratamentul cel mai eficace în acest sens îl repre- 
zintă, exaot ca și la vărsatul de vînt, indiferența. Pînă 
la urmă tendinţa către excentricitate se dovedeşte şi ea 
a fi o boală trecătoare, 

BLAZATUL 


Omul care nu se miră de nimic, avînd impresia 
că le cunoaşte pe toate şi plictisindu-se în faţa oricărui 
obiect estetic, iată cum ar putea fi caracterizat pe scurt 
acest tip. ; 

Pornind cîteodată de la o exagerată înțelegere a 
relativităţii valorilor cu care vine în contact, dar de cele 
mai multe ori de la refuzul de a le înţelege, deci de la 
ignoranță, blazatul ucide cu premeditare orice emoție 
estetică pe oale să se nască. O bucată muzicală care a 
mișcat pe mulţi este pentru el o „placă cunoscută“, un 
poem impresionant o „joacă de cuvinte“, iar un tablou 
o „simplă fotografie“ sau o „mizgăleală fără noimă“. 

Spre deosebire de alţii care au preferinţe, chiar 
dacă exclusiviste, el nu are nici una, în contrast cu cei 
care participă sufletește la receptarea operei de artă sau 
a frumosului din natură şi societate, el rămîne impasibil 
şi rece, indiferent la ceea ce-l înconjoară. Nu este vorba 
de acea detașare necesară în orice ‘receptare mai pro- 
fundă a esteticului, ci pur şi simplu de lipsa oricărei 
„dorinţe și capacităţi de a se pătrunde de forţa sa. 

Folosind masca lucidităţii şi a unui oarecare ci- 
nism estetic, blazatul utilizează ca principală armă de 
atac neîncrederea : neincredere în posibilităţile artis- 
tului de a crea ceva nou şi care să merite atenţie, neîn- 
credere în posibilităţile. oamenilor de a înţelege sau 
simţi esteticeşte, amîndouă bazate pe o ostentativă şi 
afişată neîncredere în sine însuşi. De aici şi disprețul su- 
veran faţă de cei care cred că au reuşit să exprime ceva 
cu ajutorul artei, față de cei ce îndrăznesc să afirme 
despre un lucru că e frumos, că le-a plăcut. 

Veşmîntul blazării este uneori foarte comod: 
scuteşte de gîndire, înlocuieşte sentimentele, eliberează 
de nevoia de a reacţiona faţă de cultură, faţă de artă, 
faţă de frumos şi de fapt constituie cel mai eficace para- 
van de izolare faţă de ele. 

Fără îndoială viaţa şi experienţa îţi oferă multe 
decepţii estetice, ceea ce ţi s-a părut demn de preţuire se 
poate dovedi caduc, caruselul preferințelor celor din jur 
te poate dezorienta. Putem împărtăşi, alături de cei bla- 
zaţi, sentimentul că lucrurile nu sînt întotdeauna aşa 
cum par în primul moment, că o oarecare îndoială este 
necesară, iar eroarea este posibilă. De aici însă şi pînă 
la negarea oricăror valori este un drum pe care nu-l stră- 
bat decît cei călăuziţi de sentimentul dizolvant al inexis- 
tenţei oricăror idealuri şi al inutilităţii oricărui efort 
pentru a ajunge la vreun ţel. „Țeluri estetice demne de 
atins nu există“, proclamă ei. „Progresul lipseşte în acest 
domeniu, Totul se repetă, nimic nu merită atenţia noas- 
tră pentru că nu ne aduce nimic şi nu ne duce nicăieri !“ 

Greu de găsit o atitudine mai ipocrită: procla- 
mînd suprema indiferenţă blazatul este departe de a 
rămîne neutru, Refuzând totul el adoptă de fapt atitu- 
dinea anarhistului care-şi închipuie că singura reacţie 

umană posibilă și acceptabilă este distrugerea. Vrînd să 
pară manifestarea cea mai elevată a culturii, blazarea o 
trădează de fapt încă înainte de a se apropia de ea. 

Nu negăm că ar putea exista şi blazaţi de bună- 
credință, convinși că haina pe care au îmbrăcat-o îi fe- 
reşte atît de razele strălucitoare ale frumuseţii, cât şi de 
răceala îngheţată a uriţeniei. Asta nu ne va împiedica 
să strigăm, precum copilul din poveste în faţa costumu- 
lui imaginar al suveranului său : „Regele este gol!“ 

INTOLERANTUL 


Refuzul de a accepta orice altă opinie sau prefe- 
rinţă, exclusivismul intolerant şi lipsa oricărei flexibili- 
tăți sînt nu numai supărătoare şi nefavorabile relaţiilor 
dintre oameni, dar ele atestă de la început o carenţă a 
bunului gust. O condiţie a acestuia din urmă este toc- 
mai îngăduinţa, capacitatea de a înţelege şi chiar de a 
promova o mare diversitate de gusturi, care nu numai că 
nu i se aliniază, dar uneori chiar se opun. 

Ori intolerantul este refractar la tot ce nu este 
conform cu gusturile sale. Am cunoscut oameni pentru 
care singurele poezii, spectacole, cîntece sau picturi va- 
loroase erau cele care le plăceau lor. Tot ce ieşea din 
sfera propriilor gusturi devenea în mod automat plicti- 
os, neinteresant, lipsit de valoare şi ca atare trebuia 
combătut, Mentalitatea aceasta, după care preferințele 
altora sînt valabile numai dacă se contormează celor 
proprii, dictatura în materie de gust, sînt de obicei re- 
zultatul unei păreri hipertrofiate despre valoarea judecă- 
ţilor proprii, care ar fi pasămite infailibile şi ca atare 
obligatorii. 

O asemenea încredere în sine refuză discuţia, nu 
admite replica şi, oricît ar părea de nostim, duce uneori 
chiar la „represalii“ împotriva celor care îndrăznesc să 
contrazică pe purtătorul ei, 

Cîtă vreme intolerantul există între noi, pierdut 
în masa mare a oamenilor de bun simţ, atitudinea lui, 
deși condamnabilă, este mai puţin dăunătoare, pentru că 
opinia publică, prin influența ei, reuşeşte de regulă s-o 
anihileze. În asemenea condiţii intoleranţii, care susțin 
că frumoasă este numai o anumită modă, un anumit fel 
de a înţelege arta sau o anumită comportare ajung de 
regulă obiectul ridicolului general şi pînă la urmă re- 
nunţă la poziţiile lor. 

Mai trist este atunci cînd opinia publică este 
slabă, sau cînd intoleranţii ajung în situația de a putea 
dirija ei evoluţia gusturilor hotărînd, de pildă, ce cărţi 
să apară în librării, cînd fixează tiraje, alcătuiesc pro- 
grame la casele de cultură sau aleg filmele care să 
fie puse în circulaţie. În asemenea cazuri exclusivismul 
gustului se poate transmite, concepţiile oamenilor pot fi 
influențate şi canalizate către o monocromie dezolantă, 
din care apoi sînt greu de scos. 

De aceea, pe cît posibil, intoleranţa trebuie stîr- 
pită sub orice formă şi în orice moment s-ar manifesta ea. 
Primul pas către aceasta este educarea modestiei gustu- 
lui, a conştiinţei că niciodată acesta nu poate fi im- 
pus altora. Oamenii trebuie învăţaţi nu numai să nu se 
cramponeze de propriile lor opinii şi gusturi, dar în ace- 
lași timp să accepte că pot să se înșele sau că, în acelaşi 
timp cu ei, pot avea şi alții dreptate. Campionii intole- 
ranţei se recrutează de regulă dintre oamenii încrezuţi 
şi inculţi, la care trufia face casă bună cu ignoranţa. Alt- 
fel ei ar pricepe că întotdeauna au existat, cu drept de 
cetăţenie în lumea frumosului, păreri şi preferinţe di- 

verse care în totalitatea lor formau paleta bogată a vir- 
tualităţii umane de percepţie. 

Citeodată însă intolerantul poate fi întîlnit şi 
printre oamenii pregătiţi, cu o anumită experienţă şi cu- 
noaştere a limbajului specific diferitelor arte. Atunci 
avem de-a face cu adversari mai periculoși. Capabili să 
argumenteze unilateralitatea, apți s-o înțeleagă şi s-o 
cultive ei lasă impresia că în afara lor, a gusturilor pe 
care le cultivă, într-adevăr nu se mai găseşte nimic demn 
de preţuire. Sînt tot idoli falşi, numai că ei sînt mai 
greu de descoperit şi de demascat. 

Un punot vulnerabil, precum călcâiul lui Achile, 
au însă şi ei; credinţa comună tuturor exclusiviştilor că 
intoleranţa trebuie aplicată tuturor, numai lor nu. De- 
monstrindu-le că aşa cum se schimbă propriile lor gus- 
turi şi preferințe fără ca cineva să-i tragă la răspundere 

e ce astăzi gîndesc sau simt într-un caz concret altfel 
decit ieri, lucrul este posibil şi permis şi altora, baza 
lor de susținere este nimicită. Mai rămîne doar să li se 
insufle puțină flexibilitate şi simţ al relativității pentru 
care istoria spiritului uman oferă destule argumente. 
Atunci ei vor înțelege că speranța şi bucuriile, simțirea 
şi gîndurile nu pot fi trase niciodată la şapirograf. 

OMUL FĂRĂ ŞIRA SPINĂRII 


Ar putea să pară ciudat unora faptul că socotim 
omul ultraflexibil drept un inamic al gustului. Bunul 
gust presupune doar elasticitatea, maleabilitatea, atitudi- 
ne receptivă faţă de fenomenul estetic de orice natură 
ar fi el şi, chiar dacă acestea există în doze oarecum exa- 
gerate, unora li s-ar putea părea discutabil caracterul lor 
dăunător. 

Fără îndoială rigiditatea, fixismul în materie de 
gust nu pot fi acceptate şi faţă de acestea flexibilitatea 
este un admirabil antidot. Gustul nu se poate forma pe 
baza unei singure opere de artă şi el nici nu rămîne osi- 
ficat, îngheţat de-a lungul anilor, indiferent la selecţia 
valorilor pe care o face timpul sau la îmbogățirea expe- 
rienţei şi sensibilităţii estetice a individului. Nu pot 
trezi decît zimbete cei care rămîn o viaţă întreagă pur- 
tătorii unei unice experienţe, care raportează totul la o 
singură carte, film sau bucată muzicală şi care se în- 
chid, refractari la tot ce evoluţia literaturii şi artei, cir- 
culaţia valorilor, fluxul opiniei publice introduc şi pro- 
movează drept inovaţii autentice, tot aşa cum ni se pare 

la un moment dat ridicolă o anumită modă vestimentară 
— în mare vogă acum 25 de ani — sau un anumit dans. 

Flexibilitatea nu trebuie însă dusă dincolo de o 
anumită limită, Cel care vrea să fie receptiv la orice nu 
mai este de fapt receptiv la nimic, deoarece i s-a atrofiat 
capacitatea, de intuiţie a valorilor, a cărei principală 
caracteristică este posibilitatea de a diferenţia şi de a 
ierarhiza. 

Cel care îşi închipuie că poate să afişeze totala 
neutralitate şi consideră valabile toate gusturile nu mai 
are de fapt nici unul, întrucît a renunţat la calitatea de 
bază a oricărui gust: aceea de a fi expresia unei anu- 
mite opţiuni, a unei anumite preferinţe. 

Cel care încearcă să împace în mod eclectic 
toate părerile, chiar dacă se bat cap în cap, îşi refuză 
astfel posibilitatea unei păreri proprii, or, bunul gust nu 
se poate forma prin îngrămădirea lipsită de orice selec- 
ţie a părerilor altora. 

Cel care doreşte să se muleze după fluctuațiile 
modei şi capriciile momentului îşi pierde în acest fel 
orice criteriu şi personalitate, asemenea plantelor şi ani- 
malelor care iau culoarea mediului înconjurător şi care 
astfel nu mai pot fi recunoscute. De aceea, bunul gust 
este străin ultraflexibilităţii şi tiraniei pe care o exer- 
cită asupra unora variațiile în acest domeniu. 

O anumită fermitate, o luare de poziţie şi deci 
implicit o simpatie estetică sînt fireşti şi permise tocmai 
pentru că numai în felul acesta omul se poate apropia 
de intimitatea fenomenului şi îl poate aprecia în mod 
adecvat. 

Bunul gust presupune selecţie şi criterii, simpatii 
şi antipatii, maleabilitate dar şi o anumită consecvență, 

unite cu o atitudine activă, pasionată chiar. Respin- 
gînd deci intoleranţa şi încăpăţinarea, încremenirea şi 
lipsa de înţelegere, vom cere oamenilor să nu se lase 
tîrîți de val, indiferenți şi pasivi spectatori la perindarea 
valorilor estetice prin faţa lor, solicitindu-le dimpotrivă 
o atitudine. personală pe care să o poată motiva estetic. 

După cum afecțiunile şirei spinării primejduiesc 
însăşi existenţa biologică a organismului, oamenii lipsiţi 
de coloana ventebrală a spiritului nu pot duce o adevă- 
rată viaţă estetică. 

A Plimbarea între cei doi poli ai exclusivismului 
ne-a îmbogățit, cred, cu unele constatări. 
i 


DECI: 


I Caracterul individual al gustului, legătura lui 
cu structura intimă a personalităţii nu numai că nu limi- 
tează dreptul la discuţie, ci, dimpotrivă, o face necesară 
pentru confruntarea și verificarea sa. 

2 Reacţia de gust presupune plăcere estetică, iar 
spontaneitatea, ca una din trăsăturile ei de bază, fiind 
sinonimă cu alegerea liberă, nu exclude motivaţia, exis- 
tenţa unei explicaţii implicite a preferințelor şi părerilor. 

3 Simţul măsurii propriu bunului gust se carac- 
terizează prin echilibru şi relativă stabilitate, generozi- 
tate și spirit de discernământ, toate străine exclusivis- 
mului, arbitrariului subiectivist, lipsei de finalitate. 

4 Capacitatea de a intui prompt şi adecvat valo- 
rile este prima fază a oricărei judecăţi de gust, a cărei 
însemnătate este inestimabilă nu numai datorită pronun- 
țatei sale coloraturi afective şi faptului că se grevează 
adinc în conştiinţă, dar şi pentru că este punctul de 
pornire şi rezultatul oricărei educaţii estetice. 

5 Predominaţia pe care o exercită unele gusturi 
sau preferinţe la un moment dat nu trebuie confundată 
cu ierarhia lor, necesară dar posibilă doar în interiorul 
aceleiaşi serii axiologice. De altfel, justificarea sau expli- 
carea unui domeniu al vieţii spirituale sau a altuia, chiar 
dacă porneşte de la factori sau cauze exterioare, trebuie 
să-şi găsească pînă la urmă susținerea în el însuşi, în 
propria sa personalitate. 

6 Formarea unor criterii de gust, oricît de difi- 
cilă ar fi, reprezintă totuși singura cale de ridicare a 
acestuia la un nivel ideologic superior, în care motiva- 
ţia apare explicită, iar fundamentarea dobîndeşte mai 
multă consistenţă. A forma criterii de gust înseamnă de 
fapt a transforma idealurile în deprinderi şi convingeri 
intime contribuind la fixarea a ceea ce este relativ stabil 
în mared diversitate a preferințelor. 

7 Fără îndoială, legi ale evoluţiei gustului sînt 
greu de trasat mai ales dacă ne referim la viitor. Muta- 
țiile și devenirea lor vor putea fi însă înţelese dacă le 
integrăm în ansamblul dezvoltării social-culturale. 

8 Autoritatea estetică se bazează pe cultură şi 
competenţă, înțelegere şi simţ al noului, fiind însă in- 
capabilă să prescric norme operei de artă sau obiectului 
individual. Ea se clădeşte pe un sistem general de prin- 
cipii şi norme, pe o atitudine suplă şi diferențiată în 
fiecare caz, | 

9 A concepe o libertate a gustului în afara socie- 
tății este imposibil. Trebuie să fii însă liber faţă de tine 
însuţi, faţă de prejudecățile grupului sau tirania modei, 
în sensul unei depline adecvări la propria-ţi personali- 
tate ca şi la obiectul judecății tale. 

10 Convenţia estetică, înţeleasă ca ansamblu de 
criterii sau obişnuinţe existente şi răspîndite larg la un 
moment dat, are nu numai un rol de frînă pe care-l pre- 
supune înţelegerea ei ca un sistem închis şi imuabil, ci 
şi o însemnată funcţie pozitivă ca păstrătoare a continui- 
tății gusturilor, reprezentînd deci cadrul în care acestea 
se dezvoltă. 

11 Modelul — etalon al gustului reprezintă un 
sistem constituit de norme materializate, util drept ghid, 
dar străin de orice canon. Caracterul lui generalizat atit 
în creaţie cât şi în receptare, funcţia lui specifică în artă 
şi în viața cotidiană îi fixează atît rolul său pozitiv cît 
şi limitele utilizării lui. O atitudine estetică elevată apre- 
ciază modelul în dinamica lui, adoptă ca etaloane un 
număr mare de opere sau obiecte estetice reprezentative. 

12 Cu toate îndoielile şi prejudecățile un pro- 
gres în domeniul gusturilor este evident. El este eloc- 
vent ilustrat prin crearea sau descoperirea de noi uni- 
versuri estetice, lărgirea sferei de interese estetice, a ca- 
pacităţii de adecvare la obiect, diferenţierea şi nuanța- 
rea atitudinilor estetice, multiplicarea şi perfecţionarea 
mijloacelor de circulație a valorilor, creşterea numărului 
şi profunzimii receptării, deschiderea largă faţă de arta 
naţională şi universală. 

13 Produse ale inculturii şi deformaţii ale carac- 
terului, atitudinile potrivnice bunului gust sînt nume- 
roase. Sentimentalismul lacrimogen, primitivismul naiv, 
goana după senzaţional, trufia semidociismului, parve- 

nismului agresiv, falsitatea simulării, pseudorafinamentul 
pretenţios, snobismul ce se dă în spectacol, excentrici- 
tatea zgomotoasă sau indiferentismul blazării. intole- 
ranja rigidă sau lipsa șirei spinării sînt tot atîtea efecte 
ale încălcării principiilor expuse. 
+ 
x» 


Fiind vorba de un domeniu atit de mobil şi de 
gingaș cum este cel al gusturilor, opiniile de mai sus nu 
trebuie însă în nici un caz luate drept concluzii defini- 
tive. Ar contrazice întreg spiritul acestei cărţi. 

Erată 
(pentru interpretările greşite posibile) 


DACĂ 


„argumentarea noastră a încercat să vă convingă de im- 
posibilitatea unor edicte în materie de gust, ar fi greşit să se 
creadă că libertatea gusturilor se poate manifesta făcînd abstracţie 
de societate, de cerinţele acesteia ; 


„„pledăm pentru ierarhia preferințelor în funcţie de ce- 
rinţele spirituale ale fiecăruia, ar fi greşit să vă lăsaţi robiți de 
tirania unei singure preferințe. Monogamia în materie de gust 
sărăceşte pe om; 


„structura intimă a fiecărei personalități se exprimă prin 
gusturile şi preferinţele sale, ar fi greşit să vă închipuiţi că ea 
se formează de la sine, în afara unui complex proces de educaţie ; 


„viața v-a convins în legătură cu marea variabilitate a 
gusturilor, ar fi greşit să credeţi într-un relativism total. Mobili- 
tatea gusturilor nu înseamnă dispariţia oricăror criterii, ci face 
doar mai evidentă înlocuirea unora cu altele ; 


„părerile expuse vi s-au părut în dezacord cu convin- 
gerile dumneavoastră, ar fi greşit să vă supăraţi pe autorul aces- 
tor rînduri. Nu avea de unde să vă cunoască preferinţele. 

